Christchurch ah dhin hamalaa thahugeegu kuran ekulavaali commission ge report December 10 ga aammu kuraane Christchurch ah dhin hamalaa thahugeegu kuran ekulavaali commission ge report December 10 ga aammu kuraane\nކްރައިސްޗަރޗަށް ދިން ހަމަލާ ތަޙުޤީޤުކުރަން އެކުލަވާލި ކޮމިޝަނުގެ ރިޕޯޓު ޑިސެމްބަރު 10 ގައި ޢާއްމުކުރާނެ\nމިދިޔަ މާރިޗު މަހުގެ ފަނަރަ ވަނަ ދުވަހު ނިއުޒިލޭންޑްގެ ކްރައިސްޗަރޗްގައި ހުންނަ ދެ މިސްކިތަކަށް ދިން ޓެރަރިސްޓް ހަމަލާތައް ތަހްޤީޤުކުރުމަށް ނިއުޒިލެންޑްގެ ސަރުކާރުން އެކުލަވާލި ކޮމިޝަނުގެ ތަޙުޤީޤީ ރިޕޯޓު ޢާއްމުކުރާނީ، މިއަހަރުގެ ޑިސެމްބަރުމަހުގެ 10 ވަނަ ދުވަހުކަމަށް ނިއުޒިލެންޑްގެ ބޮޑުވަޒީރު ޖެސިންޑާ އާޑަރން ވިދާޅުވެއްޖެއެވެ.\nމިދިޔަ މަހު އެ ޤައުމުގައި ދިން ޓެރަރިސްޓް ހަމަލާގައި ފަންސާސް މީހުން މަރުވެ އެތައް ބަޔަކު ޒަޚަމުވެފައިވެއެވެ. މި ހަމަލާދީފައިވަނީ އޮސްޓްރޭލިޔާގެ ރައްޔިތެއްކަމުގައިވާ 28 އަހަރުގެ ބްރެންޓަން ޓްރަންޓް ނަމަކަށް ކިޔާ މީހެކެވެ.\nހުކުރު ދުވަހު އޮސްޓްރޭލިޔާގެ ކޯޓަކުން ވަނީ، ގަސްދުގައި މީހުން މެރިކަމުގެ ސާޅިސް ނުވަ ދަޢުވާ އޭނާގެ މައްޗަށް އުފުލާފައެވެ. މި ހަމަލާ ތަހްޤީޤުކުރުމަށް އުފެއްދި ޚާއްޞަ ކޮމިޝަނާ ބެހޭގޮތުން ނޫސްވެރިންނަށް މަޢުލޫމާތު ދެއްވަމުން އާޑަރން ވިދާޅުވީ، ސަރުކާރުން އެކުލަވާލާފައިވާ މި ކޮމިޝަނަކީ މި ހަމަލާ ދިނުމުގެ ކުރިން ހިނގާފައިވާ ކަންކަން ދެނެގަތުމަށާއި، މިފަދަ ހަމަލާއެއް ތަކުރާރުވިޔަ ނުދިނުމަށް ނިއުޒިލޭންޑުން ކުރަމުންދާ މަސައްކަތްތަކުގައި ވަރަށް މުހިއްމު ދައުރެއް އަދާކުރަމުންދާ ކޮމިޝަނެއް ކަމަށެވެ.\nއާޑަރން ވިދާޅުވީ، މި ކޮމިޝަންގެ މަސައްކަތްތަކުގެ ތެރޭގައި ނިއުޒިލޭންޑްގެ ސަލާމަތީ ބާރުތަކުން އަދާކުރަން ޖެހޭ ޒިންމާތައް ފުރިހަމައަށް އަދާކޮށްފައިވޭތޯ ބަލަމުންދާނެ ކަމަށާއި، މިކަމުގައި އިތުރަށް އަޅަން ޖެހޭ ފިޔަވަޅުތައް ފާހަގަކުރާނެކަމަށެވެ. ނިއުޒިލޭންޑްގެ ސަރުކާރުން އެކުލަވާލާފައިވާ މި ކޮމިޝަނުން ހެކިތައް ދިރާސާކުރަން ފަށާނީ އަންނަ މޭ މަހުގެ 13 ވަނަ ދުވަހުން ފެށިގެން ކަމަށްވެސް ބޮޑުވަޒީރު އާޑަރން ވިދާޅުވިއެވެ.


vnews - SAARC cultural extravaganza gai baiverivaan beynun fannaanunnah furusathu hulhuvaalaifi\nސާކް ކަލްޗަރަލް އެކްސްޓްރަވެގެންޒާގައި ބައިވެރިވާން ބޭނުން ފަންނާނުންނަށް ފުރުސަތު ހުޅުވާލައިފި\nމީގެ ކުރިން ބޭއްވި ސާކް ކަލްޗުރަލް ފެސްޓިވަލެއްގެ ތެރެއިން--\n"ސާކް ކަލްޗަރަލް އެކްސްޓްރަވެގެންޒާ 2017" ގައި ބައިވެރިވާން ބޭނުންވާ ދިވެހި ފަންނާނުންނަށް ފުރުސަތު ހުޅުވާލައިފި އެވެ.\nނޭޝަނަލް ސެންޓަރ ފޯ ދި އާޓްސް އިން ކޮށްފައިވާ އިއުލާނެއްގައި ބުނެފައިވަނީ އަންނަ އޮކްޓޫބަރު މަހު ބާއްވަން ނިންމާފައިވާ މި ފެސްޓިވަލުގައި ބައިވެރިވުމުގެ ފުރުސަތު ރާއްޖެއަށް ލިބިފައިވާ ކަމަށެވެ. އެހެން ކަމުން މި ފެސްޓިވަލުގައި ބައިވެރިވާން ބޭނުންވާ ފަންނާނުނަށް އެ ފުރުސަތު މި މަހުގެ 18 ވަނަ ދުވަހާއި ހަމަޔަށް ހުޅުވާލެވިފައިވާ ކަމަށެވެ.\nނޭޝަނަލް ސެންޓަރ ފޯ ދި އާޓްސް އިން ބުނީ މިފެސްޓިވަލްގައި ބައިވެރިވެވޭނީ ފަސް ފަންނާނުން ހިމެނޭ ގްރޫޕަކަށް ކަމަށެވެ. އަދި މި ފެސްޓިވަލަށް ހޮވޭ ފަންނާނުންގެ ހުރުމާއި ކެއުން އަދި ލޯކަލް ޓްރާންސްޕޯޓް ހަމަޖައްސައިދޭނީ ސާކް ކަލްޗަރަލް ސެންޓަރުން ކަމަށެވެ. އެހެން ނަމަވެސް ދަތުރު ހަރަދު ހަމަޖައްސަން ޖެހޭނީ އެ ފަންނާނުން އަމިއްލަ އަށް ކަމަށްވެސް ނޭޝަނަލް ސެންޓަރ ފޯ ދި އާޓްސް އިން ބުނެ އެވެ.\nމީގެ އިތުރުން އެ ސެންޓަރުން ބުނީ މި ފެސްޓިވަލުގައި ބައިވެރިވާން ބޭނުންވާ ފަންނާނުގެ ބައޮގްރަފީ، ފޮޓޯ އަދި ގުޅޭނެ ނަންބަރު ހުށަހެޅަންޖެހޭނެ ކަމަށެވެ. އަދި ފެސްޓިވަލުގެ މައުލޫމާތު އެ ސެންޓަރުގެ ވެބްސައިޓުން ލިބެން ހުންނާނެ ކަމަށްވެސް އެ ސެންޓަރުން ބުނެ އެވެ.


Uruguay feshee molhakun, Qatar un Paraguay hifahattaifi\nއުރުގުއޭ ފެށީ މޮޅަކުން، ގަތަރުން ޕެރަގުއޭ ހިފަހައްޓައިފި\nމެޗުގެ ބޮޑު ބައެއް 10 ކުޅުންތެރިންނާއެކު ކުޅުނު އެކްއެޑޯގެ މައްޗަށް 4-0 ގެ ނަތީޖާއަކުން ކާމިޔާބު ހޯދައި، ކޮޕާ އެމެރިކާގެ އެންމެ ކާމިޔާބު ޓީމު އުރުގުއޭ މޮޅަކުން މުބާރާތް ފަށައިފި އެވެ.\nމެޗުގެ 24 ވަނަ މިނެޓުން ފެށިގެން، އެކްއެޑޯ ކުޅެމުން ދިޔައީ، އެއް ކުޅުންތެރިޔަކު މަދުކޮށެވެ. އެއީ އުރުގުއޭގެ ހޯސޭ ކޮންޓޭރޯސް އަށް ރަތް ކާޑު ދައްކައި ދަނޑުން ފޮނުވާލުމުންނެވެ. އެއީ އެކްއެޑޯގެ އޭރިއާގެ ބޭރުން އުރުގުއޭގެ ނިކޮލަސް ލޯޑިއޭރޯ އާ ދެކުޅުންތެރިން ބޯޅައަށް މަސައްކަތް ކުރުމުގެ ތެރޭގައި ކޮންޓޭރޯސްގެ ފައިން ލޯޑިއޭރޯގެ މޫނުގައި ޖެހުމުންނެވެ. އެންމެ ފުރަތަމަ ރެފްރީ ދެއްކީ ރީނދޫ ކާޑެކެވެ. އެހެންނަމަވެސް ވީއާއާރުން ލިބުނު އިޝާރާތުން ރަތް ކާޑު ދައްކައި ދަނޑުން ފޮނުވާލި އެވެ.\nއޭރުވެސް އުރުގުއޭ ވަނީ ލީޑް ނަގާފަ އެވެ. މެޗު ފެށިގެން ހަ ވަނަ މިނެޓްގައި، އުރުގުއޭގެ ލަނޑު ލޯޑިއޭރޯ ކާމިޔާބު ކުރީ ލުއިސް ސުއަރޭޒް ތަނަވަސްކޮށް ދިން ފުރުސަތަކުންނެވެ. އުރުގުއޭގެ ދެ ވަނަ ލަނޑު 33 ވަނަ މިނެޓްގައި އެޑިންސަން ކަވާނީ ކާމިޔާބު ކުރީ، ކެޕްޓަން ޑިއޭގޯ ގޮޑިން ތަނަވަސް ކޮށްދިން ފުރުސަތަކުންނެވެ.\nފުރަތަމަ ހާފުގެ އެންމެ ފަހު ކޮޅު އުރުގުއޭގެ ތިން ވަނަ ލަނޑު ކާމިޔާބު ކުރީ، ސުއަރޭޒް އެވެ. އުރުގުއޭގެ ހަތަރު ވަނަ ލަނޑަކީ، އެކްއެޑޯގެ އޭންހަލް މިނާ އަތުން ބައިކޮޅަށް ވަން ލަނޑެކެވެ.\nރޭ ކުޅުނު ފުރަތަމަ މެޗުގައި، ބައްދަލު ކުރީ ޕެރަގުއޭ އާއި އޭޝިއާގެ ޗެމްޕިއަން ގަތަރެވެ. ޕެރަގުއޭއިން ދެ ލަނޑު ލީޑެއް ނަގާފައި ވަނިކޮށް ގަތަރު ވަނީ މެޗުގެ ދެ ވަނަ ހާފުގައި ދެ ލަނޑު ޖަހާ މެޗުގެ ނަތީޖާ 2-2 އަށް ހަމަހަމަ ކޮށްފަ އެވެ.\nޕެރަގުއޭއިން ވަނީ މެޗު ފެށިގެން ހަތަރު ވަނަ މިނެޓްގައި ލީޑް ނަގާފަ އެވެ. އެ ޓީމަށް ލިބުނު ޕެނަލްޓީއެއްގައި ލަނޑު ޖެހީ އޮސްކާ ކާޑޯޒޯ އެވެ. އެކްއެޑޯގެ ދެ ވަނަ ލަނޑު 66 ވަނަ މިނެޓްގައި ކާމިޔާބު ކުރީ ޑާލިސް ގޮންޒާލޭޒް އެވެ.\nގަތަރުގެ ފުރަތަމަ ލަނޑު 68 ވަނަ މިނެޓްގައި، ކާމިޔާބު ކުރީ އަލް މުއީޒް އަލީ އެވެ. ގަތަރުގެ ދެ ވަނަ ލަނޑަކީ ޕެރަގުއޭގެ ރޮޑްރިގޯ ރޯހަސް އަތުން ބައިކޯޅަށް ވަން ލަނޑެކެވެ.\nސެމީގައި ޗިލީއާ ދެކޮޅަށް ޕެރޫ\nޗިލީ ބަލިކޮށް ގުރޫޕްގެ އެއްވަނައަށް އުރުގުއޭ\nއާޖެންޓީނާ ވެސް ކްއާޓާއަށް\nއޭޝިއަންކަޕް: ވޯލްޑްކަޕަށް ތައްޔާރުވާން ގަތަރުކުރާ ދަތުރެއް


Whipline aa hilaafuvi massalagi fiyavalhu alhaane: Azim\nކޮވިޑް-19 ގެ ބަލިމަޑުކަމުގެ ހާލަތުގެ ސަބަބުން ކައުންސިލް އިންތިހާބު ނުބޭއްވޭތީ އާ ކައުންސިލަރުން އިންތިހާބު ކުރެވެން ދެން މިހާރު ތިބި ކައުންސިލަރުން މަގާމުގައި ތިބެވޭ ގޮތަށް ގާނޫނު އަސާސީއަށް އިސްލާހު ގެންނަ ބިލު ރައްޔިތުންގެ މަޖިލީހަށް ބަލައިގަތުމަށް ރޭ ނެގި ވޯޓްގައި އެމްޑީޕީގެ ވިޕްލައިނާ ހިލާފުވި މެންބަރުންގެ މައްސަލަ ބަލާނެ ކަމަށް އެޕާޓީގެ ޕީޖީ ގުރޫޕްގެ ލީޑަރު އަލީ އާޒިމް ވިދާޅުވެއްޖެ އެވެ.\nސަރުކާރުގެ ފަރާތުން ބިލެތްދޫ ދާއިރާގެ މެންބަރު އަހުމަދު ހަލީމް (ދޮންބިލަތް) ހުށަހަޅުއްވާފައިވާ ބިލް ބަލައިގަތުމަށް އެމްޑީޕީން ވަނީ ތްރީލައިންވިޕެއް ނެރެފައެވެ. ނަމަވެސް އެމްޑީޕީގެ ހަތަރު މެންބަރަކު މަޖިލީހުގައި ތިއްބަވާ އެ ބިލް ބަލައިގަތުމަށް ވޯޓް ދެއްވާފައެއް ނުވެއެވެ.\nއެއީ މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީއާ މައްޗަންގޮޅި އުތުރު ދާއިރާގެ މެމްބަރު މުހައްމަދު ރަޝީދާއި މަޑަވެލީ ދާއިރާގެ މެމްބަަރު ހުސައިން ފިރުޝާންގެ އިތުުރުން އުނގޫފާރު ދާއިރާގެ މެމްބަރު މުހައްމަދު ވަހީދުއެވެ.\nމީގެ ކުރިންވެސް ޕާޓީތަކުން ނެރޭ ތްރީލައިން ވިޕްތަކާ ދެކޮޅަށް ވޯޓްދޭ މެންބަރުންނަށް ފިޔަވަލު އަޅައެވެ. އެމްޑީޕީގެ ވިޕް ބްރޭކްކުރި މެންބަރުންނަށް ފިޔަވަޅު އެޅުމާ ގުޅޭގޮތުން ސުވާލު އުފައްދާ ވަރަށް ގިނަ ބަޔަކު ދިޔައީ މިއަދު ސޯޝަލް މީޑިއާގައި ވާހަކަ ދައްކަމުންނެވެ.\nމަޖިލީހުގެ ކުރީގެ ނާއިބް ރައީސް އަދި އެމްޑީޕީގެ ކުރީގެ ޗެއާޕާސަން މޫސާ މަނިކު ވިދާޅުވީ މަންޒަރު ވަރަށް ސާފު ކަމަށާ އެމްޑީޕީގެ ވިޕްލައިނަކީ ބޯލަބަންޖެހޭ އެއްޗެއް ނޫން ކަމަށެވެ. މިހާތަނަށްވެސް މެންބަރުން ވިޕްނައިނާ ހިލާފުވެފައިވާ ކަމަށްް އޭނާ ވިދާޅުވިއެވެ.\nމޫސަގެ އެ ވާހަކަތަކަށް ރައްދުދެއްވާ އެމްޑީޕީގެ ޕީޖީ ގުރޫޕްގެ ލީޑަރު އަލީ އާޒިމް ވިދާޅުވީ މޫސަ އެހެން ވިދާޅުވިނަމަވެސް މައްސަލަވެސް ބަލާނެ ކަމަށާ ގަވާއިދާ އެއްގޮތަށް ފިޔަވަޅުވެސް އަޅާނެ ކަމަށެވެ. އަދި އެއީ އެމްޑީޕީކަން މޫސައަށް އާޒިމް ހަނދާންކޮށްދެއްވިއެވެ.\nއާޒިމްގެ އެ ވާހަކަތަކަށްވެސް މޫސަ ވަނީ ރައްދު ދެއްވާފައެވެ. މޫސަ ވިދާޅުވީ އެމްޑީޕީއަކީ މީހެއްގެ ވަށައިގެން އެނބުރޭ އެއްޗެއް ކަންވެސް އެނގިވަޑައިަންނަވާ ކަމަށެވެ. ޕާޓީގެ ވަރަށް ގިނަ އިސް މަގާމުތަކެއް ފުރުއްވާފައިވާނެ ކަމަށާ ނަމަވެސް އެމްޑީޕީން ހަމަޔާ އުސޫލުތަކުގެ ތެރެއިން ކަންކަން ކޮށްފައިނުވާ ކަމަށެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ލޯކަލް ކައުންސިލްތަކުގެ އިންތިހާބު އަލީ އާޒިމް އިމްތިޔާޒު ފަހުމީ


Dhaulathuge Belumuge Dhashuga Thibi 11 Kujjegge Qaanoonee Beleniverikan Hoadhan Court Ah! - Vaguthu\nދައުލަތުގެ ބެލުމުގެ ދަށުގައި ތިބި 11 ކުއްޖެއްގެ ޤާނޫނީ ބެލެނިވެރިކަން ހޯދަން ކޯޓަށް !\nމިނިސްޓަރ އޮފް ޖެންޑަރ އެންޑް ފެމިލީ އެންޑް ސޯޝަލް ސަރވިސަސްގެ ބެލުމުގެ ދަށަށް ގެނެވިފައިވާ 11 ކުއްޖެއްގެ ޤާނޫނީ ބެލެނިވެރިކަން ހޯދަން ދަޢުލަތުގެ ފަރާތުން މިއަދު ފެމިލީ ކޯޓަށް އެ މައްސަލަތައް ހުށަހަޅައިފިއެވެ.\nބަންޑާރަ ނައިބުގެ އޮފީހުން (އޭޖީ އޮފީސް) މިއަދު މިކަމާ ގުޅޭގޮތުން ނެރުނު ނޫސްބަޔާނެއްގައި ވިދާޅުވީ، ދަޢުލަތުގެ ބެލުމުގެ ދަށަށް ގެނެވިފައިވާ6މަހާއި، 13 އަހަރާއި ދެމެދުގެ 11 ކުއްޖަކީ ދަޢުލަތުގެ ބެލުމުގެ ދަށުގައި ބެހެއްޓުމުގެ އަމުރަކަށާއި، އެކުދިންގެ ޤާނޫނީ ބެލެނިވެރިކަން ދަޢުލަތާ ހަވާލުކޮށްދިނުމަށް އެދި އެކަން ފެމިލީ ކޯޓަށް ހުށަހަޅާފައިވާ ކަމަށެވެ.\nބަންޑާރަ ނައިބު އޮފީހުގެ ބަޔާނުގައި ހާމަކޮށްފައިވާގޮތުގައި، 11 ކުއްޖަކު ދަޢުލަތުގެ ބެލުމުގެ ދަށުން ޖެންޑަރ އެންޑް ފެމިލީގެ ދަށަށް ގެނެވިފައިވަނީ އެކުދިން ބެލެހެއްޓުމުގެ ޒިންމާއާ އެކުދިންގެ މައިންބަފައިން ޙަވާލުވުމަށް އިންކާރުކޮށްފައިވާތީ ނުވަތަ މައިންބަފައިން އެ ކުދިން ބެލެހެއްޓުމުގައި ތަކުރާރުކޮށް އިހުމާލުވަމުންދާތީ، އަދި އެ ކުދިން ބެލެހެއްޓުމުގެ ޒިންމާއާ ޙަވާލުވާނެ އެ ކުދިންގެ ޢާއިލާގެ އެއްވެސް މެންބަަރަކު ހަމަޖެހިފައިނުވާތީ، އެ ކުދިންގެ މަސްލަހަތު ރައްކާތެރިކުރުމުގެ ގޮތުން ކަމަށެވެ.\nމި ކުދިންގެ ތެރޭގައި 1 އަހަރުން ދަށުގެ3ކުދިންނާއި، 1 އަހަރާއި2އަހަރާ ދެމެދުގެ4ކުދިންނާއި،2އަހަރާއި5އަހަރާ ދެމެދުގެ3ކުދިންނާއި، 13 އަހަރުގެ ކުއްޖެއްގެ މައްސަލަ ހިމެނޭ ކަމަށް ބަންޑާރަ ނައިބުގެ އޮފީހުން ވަނީ ހާމަކޮށްފައެވެ. މިކުދިންގެ މައިންބަފައިންގެ ތެެރޭގައި ގިނައީ މަސްތުވާތަކެތި ބޭނުންކުރަމުންދާ މީހުން ކަމުގައި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް އިން އެ އޮފީހަށް މަޢުލޫމާތު ދެއްވާފައިވާ ކަމަށްވެސް އޭޖީ އޮފީހުން ވިދާޅުވިއެވެ.\n11 ކުއްޖެއްގެ ޤާނޫނީ ބެލެނިވެރިކަން ހޯދުމުގެ މައްސަލަ މިއަދު ބަންޑާރަ ނައިބުގެ އޮފީހުން ހުށަހަޅާފައިވާއިރު، މިހާރުވެސް ކުދިންގެ ޤާނޫނީ ބެލެނިވެރިކަން ދައުލަތާ ޙަވާލުކޮށްދިނުމަށް އެދި ފެމިލީ ކޯޓުގައިކުރިއަށްދާ 18 މައްސަލައެއް ކުރިއަށްދާ ކަމަށް އެ އޮފީހުން ހާމަކުރިއެވެ.\nއޭޖީ އޮފީހުން ވިދާޅުވި ގޮތުގައި ޚާއްޞަ އެހީތެރިކަމާއި ޚާއްޞަ ރައްކާތެރިކަން ލިބުމަކީ ކުޑަކުދީންނާއި ޅަފުރައިގެ ކުދީންނަށް ލިބިފައިވާ ޙައްޤެއްކަމަށާއި، ބުނެވިދިޔަ ޙައްޤު ޙިމާޔަތްކޮށް ކުރިއެރުވުމަކީވެސް ދައުލަތުގެ ވާޖިބެއްކަމުގައި ޤާނޫނުއަސާސީގައި ބަޔާންކޮށްފައިވާތީ، ކުޑަކުދިންނަށް ނުވަތަ ޅަފުރައިގެ ކުދިންނަށް މުޖުތަމަޢުން ނުވަތަ ޢާއިލާއިން އިހުމާލުވާ ޙާލަތުގައި، އެކުދީންނަށް ޚާއްޞަ ރައްކާތެރިކަމާއި، ޚާއްޞަ އެހީތެރިކަން ދައުލަތުގެ ފަރާތުން ފޯރުކޮށްދިނުމަކީ ޤާނޫނުއަސާސީގެ ދަށުން ދައުލަތަށް ލާޒިމްވާ ކަމެއް ކަމަށެވެ.\nޑިސެމްބަރު 8, 2019 16:13\nކޮބާތޯ އެމީހުންނަކީ؟ ނަން ހަމާކުރޭ؟ ތިބިތަނަކުން ހިފާ ހައްޔަރުކޮށްގެން ވެސް ގެންނާނަން.\nޑިސެމްބަރު 8, 2019 16:43\nއަޅެފަހެ ފުކެއްބޮޑުވަރުދޯ ތެޅިފޮޅޭ އިރު ހޭ ބަހައްޓައިގެން އުޅޭނަމަދޯ މިވަރު ވާކަށް ނުޖެހުނީސް\nޑިސެމްބަރު 21, 2019 22:24\nމިކަމުގަ ޖެންޑާ ގެ އިހުމާލު ވެސް ވަކި ކުޑަ އެއްނޫން. ހަމަ ވިހާއިރަށް ކުއްޖާ ޖެންޑާޢަށް ނެގޭ. އަޅެ ކީއްތަ ވާނީ އެކުދިން ވިހާ މީހުން ޒިންމާ ދާރު ކުރަން.\nޖެންޑާ އިން ވެއްޖެ އެއްނު އެ ދަރިންގެ މައިންބަފައިން ޒިންމާދާރު ބަޔަކަށް ހަދަން


Palestine ah vadaigathumuge dhauvathu Raees ah dhevvaifi | Mihaaru\nފަލަސްތީނުގެ ރައީސްގެ ސިޓީފުޅު ރައީސަށް އަރުވަނީ: ފަލަސްތީނަށް ވަޑައިގަތުމުގެ ދައުވަތު ރައީސަށް ވަނީ ދެއްވާފައި -- ފޮޓޯ/ރައީސް އޮފީސް\n02 އޮކްޓޯބަރ 2019 - 18:537comments\nމަހްމޫދް އައްބާސްގެ ޚާއްސަ މަންދޫބަކު ރާއްޖެ ވަޑައިގަތީ ފަލަސްތީނުގައި މިނިވަން ދައުލަތެއް ގާއިމް ކުރުމަށް ވަކާލާތު ކުރައްވައި، އދ. ގެ އާންމު މަޖިލީހުގައި ރައީސް ވާހަކަފުޅު ދައްކަވާފައި ވަނިކޮށެވެ. އަދި ފަލަސްތީނުގެ ރައްޔިތުންނާ ދެކޮޅަށް އިޒްރޭލުން ހިންގަމުންދާ ޖަރީމާތައް ވެސް އެމަނިކުފާނު ވަނީ ކުށްވެރި ކުރައްވައިފަ އެވެ.\nމަހްމޫދް އައްބާސްގެ މަންދޫބެއްގެ ގޮތުން ރާއްޖެ ވަޑައިގަތް އެ ގައުމުގެ ޕްރެޒިޑެންޝަން އެޑްވައިޒާ ފޯ ރިލިޖަސް އެފެއާޒް އެންޑް އިސްލާމިކް ރިލޭޝަން އަދި ޝަރީއާ ކޯޓުގެ އެންމެ އިސް ފަނޑިޔާރު ޑރ. މަހްމޫދް އަލް ހައްބާޝް މިއަދު ރައީސްއާ ބައްދަލު ކުރައްވާފައިވާ ކަމަށް ރައީސް އޮފީހުން ބުންޏެވެ.\nފަލަސްތީނުގެ މިނިވަން ކަމަށް ގޮވާލައި، އދ. ގައި ރައީސް ވާހަކަފުޅު ދައްކަވާފައިވާތީ އެ ބައްދަލުވުމުގައި ޑރ. ހައްބާޝް ރައީސަށް ޝުކުރު އަދާ ކުރެއްވުމުގެ އިތުރުން އެ ގައުމުގެ ރައީސް މަހްމޫދް އައްބާސްގެ ޚާއްސަ ސިޓީފުޅެއް ރައީސަށް އަރުވާފައިވާ ކަމަށް ރައީސް އޮފީހުން ބުންޏެވެ. އަދި ފަސޭހަފުޅު ވަގުތެއްގައި ފަލަސްތީނުގެ ގުދުސްއަށް ވަޑައިގަތުމުގެ ދައުވަތު އެ މަންދޫބު ރައީސަށް ދެއްވި ކަމަށް ވެސް ރައީސް އޮފީހުން ބުންޏެވެ.\nފަލަސްތީނުގެ ހައްގުގައި އަބަދުވެސް ރާއްޖެއިން ވަކާލާތު ކުރާނެ ކަމަށާއި ފަލަސްތީނާއި އިޒްރޭލްގެ މައްސަލަ ހައްލު ކުރެވޭނީ އިރުމަތީ ގުދުސްއަކީ ފަލަސްތީނުގެ ވެރިރަށުގެ ގޮތުގައި ހަމަޖެހިގެން ކަމަށް އެ ބައްދަލުވުމުގައި ރައީސް ވިދާޅުވި ކަމަށް ރައީސް އޮފީހުން ބުންޏެވެ.\nރާއްޖޭގެ ރައީސުންގެ ތެރެއިން ފަލަސްތީނަށް މިހާތަނަށް ވަޑައިގަތް ހަމައެކަނި ބޭފުޅަކީ ކުރީގެ ރައީސް ޑރ. މުހައްމަދު ވަހީދު ހަސަން މަނިކެވެ. އެމަނިކުފާނުގެ ވެރިކަމުގައި ޖޫން 2013 ގައި ފަލަސްތީނަށް ވަޑައިގަތީ ބައިތުލް މަގްދިސްއާ ބެހޭ ބައްދަލުވުމެއް ޝަރަފްވެރިކޮށް ދެއްވުމަށެވެ.\nއިތުރު ލިޔުންތައް ފަލަސްތީން ރައީސް އިބްރާހިމް މުހައްމަދު ސޯލިހް މަހްމޫދު އައްބާސް ރާއްޖެ-ފަލަސްތީން


"މަންޖޭ" އިސްމާއިލް ޔަލްވީއަށް ގޮވައިލިއެވެ. "ކަނބުލޯ. އޭ މަންޖޭ"\nޔަލްވީ އިނީ ލަވައިގެ ތެރެއަށް ގެނބިފައެވެ. ކުއްލިއަކަށް ސިހިފައި އޭނާ ތެދުވިއެވެ. އެއާއެކު ހިނިތުންވެލިއެވެ. ކުރިމަތީގައި ހުރީ ޑޮކުޓަރެވެ. ޑޮކުޓަރު އިރުފާނެވެ.\n"އައްސަލަމް އަލައިކުމް" އިރުފާނު ސަލާމްކޮށްލީ އިސްމާއިލްއާއެވެ. "ކޮބާ މިހާރު ކިހިނެއް ބޭބެ؟"\n"ވަރަށް ރަނގަޅު" އިސްމާއިލް ޖަވާބު ދިނެވެ.\n"ޔަލްވީ ބޭބެ ގޮވައިގެން ވަސޭހަތްދޭ ކޮޓަރިއަށް ދާންވީނު" އިރުފާނު ލަފާ ދިނެވެ. "އަހަރެން މި ދަނީ އެކޮޅަށް"\n"އޯކޭ" ޔަލްވީ ބަލައިލީ އިސްމާއިލްގެ މޫނަށެވެ.\n"ބަލަ އަހަރެން ވެސް ގެންދަންވާނެއްނު" އިސްމާއިލަށް އިވޭ ވަރަށް އަހަރެން ބުނެލީމެވެ.\n"ކަލޭ ވެސް ދިޔައީމަ ވީނު ދޯ ކަނބުލޯ" އިސްމާއިލް ނުގޮތަކަށް ބުނެލިއެވެ.\n"ބޭބެ ކާކާތަ ތި ވާހަކަދައްކަނީ؟" ޔަލްވީ އަހަންނާ ދިމާއަށް ބަލައިލިއެވެ.\nއަހަރެން ފާރުގެ ތެރެއަށް ވަނީމެވެ. ޔަލްވީ ހައިރާން ކަމާއެކު އަހަންނާ ދިމާއަށް ބަލައިލިއެވެ. އޭނާއަށް އަހަންނެއް ނުފެނެއެވެ. އިސްމާއިލް ހިނިތުންވެލިއެވެ. އަހަރެން ވެސް ހީލީމެވެ. ޔަލްވީ ދެ ކޮނޑު އަރުވައިލަމުން ހީލިއެވެ.\n"އެއްވެސް މީހަކު ނެތް" ޔަލްވީ ލުއި ހިނިތުން ވުމަކުން އިސްމާއިލަށް ބަލައިލިއެވެ.\n"އަޒީމާގެ ކަންތައް ކިހިނެއްތަ ނިމުނީ؟" ޔަލްވީ ސުވާލުކޮށްލީ އިސްމާއިލަށެވެ.\nއިރުފާނު ވެސް ހަމަޖެހިލައިގެން ގޮނޑީގައި އިނެވެ. އިސްމާއިލްގެ ކުރިމަތީގައެވެ. ޔަލްވީ ވެސް އިނީ އިރުފާނު އިން ފަޅީގައެވެ. އަހަރެން ކޮޅަށް ހުރީ އެ ދެ މީހުންގެ ފުރަގަހުގައެވެ. އެއީ އެއްވެސް އެއްޗެއް ނެތް ކޮޓަރިއެކެވެ. އިށީންނަން ހުރި ތިން ގޮނޑިއާއި ގޮނޑިތަކުގެ މެދުގައި ހުރި މޭޒު ފިޔަވާ އިތުރު އެއްޗެއް އެ ކޮޓަރިއަކު ނެތެވެ. ފާރުތަކުގައި ވެސް ވަނީ ހުދުކުލައެވެ. ކުޑަދޮރެއް، ފަންކާއެއް ނެތެވެ. ކޮޓަރީގެ ފިނިހޫނުމިން ހުރީ ފަންސަވީހަށް ހެޔޮކޮށްފައެވެ.\n"އަޒީމާދޯ" އިސްމާއިލް ބަލައިލީ އަހަރެންގެ މޫނަށެވެ.\nކުރިއަށް ގެންދަން އަހަރެން އިޝާރާތްކުރީމެވެ.\n"އަސްލު ވީ ގޮތަކީ" އިސްމާއިލް ހުއްޓުނެވެ.\n"އިސްމާއިލް ތިކަމުން ސަލާމަތް ވާން ބޭނުން ނަމަ އިރުފާނަށް ކިޔައިދީ. ވެގެން ތިޔަ އުޅެނީ ކޮން ކަމެއްކަން ބުނެދޭނީ ޑޮކުޓަރު. އަހަރެން ވެސް ބޭނުން އިސްމާއިލަށް ރަނގަޅު ގޮތްތައް ވާން" އަހަރެން އިސްމާއިލަށް ލަފާ ދިނީމެވެ. އެއަޑު އިވުނީ ހަމައެކަނި އިސްމާއިލަށެވެ. އިސްމާއިލް ބޯ ޖަހައިލިއެވެ.\n"ފުންކޮށް ނޭވާއެއް ލައި. ދެން އިހަށް ހަމަޖެހިލައި. ހަމަޖެހިލައިފަ ކިޔައިދެވޭ ވަރަށް މީހާގެ ހާލަތު އައީމަ ކިޔައިދީ" އިރުފާނު އޯގާތެރިކަމާއެކު، ލަސްލަހުން އިސްމާއިލަށް ކިޔައިދިނެވެ.\nއިސްމާއިލް ހިމޭންވިއެވެ. ހަމަޖެހިލުމަށް އޭނާ ވަގުތުކޮޅެއް ނެގީއެވެ. މިނެޓެއްހާއިރު އެގޮތުގައި ހޭދަވިއެވެ. އެއްވެސް މީހަކު އެއްވެސް ވާހަކައެއް ނުދައްކައެވެ. ކޮޓަރީގެ ތެރެއިން އިވެނީ ތިން މީހުންގެ ނޭވާގެ އަޑު އެކަންޏެވެ. އެ އަޑުވެސް ހުރީ ތަރުތީބު ކުރެވިފައެވެ. ކޮންމެ މީހަކު ވެސް ނޭވާ ލަނީ ވެސް އެމީހަކަށް ލެވުނު އެންމެ މަޑުމަޑުންނެވެ.\n"އަސްލުވީގޮތަކީ..." އިސްމާއިލް ފެށިއެވެ. "އަހަންނަށް އަޒީމާ ދެކެ މާ ބޮޑަށް ލޯބި ވެސް ވެވުނީ..."\n"ހޫމް" އިރުފާނު ބޯ ޖަހައިލިއެވެ.\n"އަޒީމާއަކީ އަސްލު ކާކުކަން އަހަންނަށް ބަލައި ވެސް ނުލައި އޭނާއާ ކާވެނި ކުރެވުނީ" އިސްމާއިލް ހިމޭންވިއެވެ. "އޭނާ ބޭނުންވީ... އަހަރެން ހީކުރީ އޭނާ ވެސް އަހަރެން ދެކެ ވަރަށް ލޯބިވާ ކަމަށް. އަހަރެން ބަލައެއް ނުލަން އޭނާގެ ފަތިފުށަކަށް. އޭނާގެ މާޒީއަކަށް. އުމުރުގެ ތަފާތު ހުއްޓަސް އަހަރެން ބޭނުންވީ ކާވެނި ކުރަން"\n"ހިތްވަރު ކޮށްފަ ކުރިއަށް ގެންދޭ" އަހަރެން އިސްމާއިލަށް ހިތްވަރު ދިނީމެވެ.\n"އަހަރުމެންގެ ކާވެނި ވެސް ކުރެވުނީ ވަރަށް ސިއްރުން. ސަބަބަކީ އަހަންނަކީ ނޫސްވެރިއަކަށް އުޅުނު މީހަކަށް ވެފައި އަޒީމާއަކީ މަޝްހޫރު މީހަކަށްވީތީ. އަނެއްކާ އުމުރުގެ ތަފާތު އެހާ ބޮޑުވީމަ އެކަން ދިވެހިންނަށް ބަލައި ގަންނަން ފަސޭހަ ނުވާނެތީ. ކާވެނިކޮށް އަހަރެން އަޒީމާގެ ގެއަށް ބަދަލުވީ. ހުރިހާ ކަމެއް ދިޔައީ ވަރަށް ފަހިކޮށް. އަޒީމާގެ އާއިލާގެ މެންބަރުންނެއް އަހަންނަކަށް ނޭނގެ. ހަގީގަތަކީ އަޒީމާއަކީ ކާކުކަން ވެސް އަހަންނަށް ނޭނގުން" އިސްމާއިލް ލަސްލަހުން ކިޔައިދިނެވެ. "އޭނާގެ އާއިލާ ދިރިއުޅުނީ މެލޭޝިއާގަ. ގޭތެރެއިން މެދު އުމުރުގެ ފިރިހެނަކު ދެ ދުވަހަކު ފެނުމުން އަހަރެން ސުވާލުކުރިން އޭނައާ ގުޅޭގޮތުން. އަޒީމާ ވަރަށް ހަމަޖެހިލައިފަ ބުނީ އެއީ މެލޭގަ އުޅޭ އާއިލާ މީހެކޭ. ޗުއްޓީއަކަށް ޖައްސާލައިގެން އުޅެނީއޭ. އޭރު އަޒީމާގެ ބަނޑަށް ހަ މަސްވާނެ"\nއިސްމާއިލުގެ އަޑު މަޑުވަމުން މަޑުވަމުން ގޮސް ހިނދޭވަރު ވިއެވެ. އިރުފާނު އިނީ ވަރަށް ޝައުގުވެރިކަމާއެކު އަޑުއަހާށެވެ. ޔަލްވީ ވެސް ކަންފަތް ދިއްކޮށްލީ އިސްމާއިލަށެވެ. އިސްމާއިލް ބަލައިލީ އަހަންނާ ދިމާއަށެވެ. އަހަރެން ވެސް ހިނިތުންވެލީމެވެ. ދެން އޭނާ ބަލައިލީ އިރުފާނުގެ މޫނަށެވެ. އިރުފާނު ވެސް ބޯ ޖަހައިލިއެވެ. ޔަލްވީ ވެސް މަޑުމޮޅި ކަމާއެކު ބޯ ހަރަކާތްކޮށްލިއެވެ.\n"އޭރު ވެސް އަހަންނަކަށް ނޭނގޭ މި ރޭވެނީ ކޮންކަމެއް ކަމެއް. އެއްދުވަހު ބޭރުގައި އުޅެފައި ކޮޓަރިއަށް ވަން އިރު އެނދުމަތީގައި ހުރީ އަޒީމާގެ ފޮށްޓަށް އެއްޗެހި އަޅައިފަ. ފޮށި ހުރީ ބަންދު ނުކޮށް. އަހަރެން ކޮޓަރިއަށް ނަޒަރު ހުއްޓައިލިން. އަޒީމާގެ ހަބަރެއް ވޭތޯ. މަޑުމަޑުން ފޮށީގެ މަތި ހިއްލައިލިން. ފޮށީގައި ހުރީ މުޅީން ވެސް އަޒީމާގެ އެއްޗެހި. ތަރުތީބުން ފަތްޖަހައިފައިވާ އޭނާގެ ހެދުންތައް. ހެދުންތަކަށް ފުންކޮށް ބަލައިލިން. ފޮށީގެ އެއް ކަނާ ދިމާއިން ގަދަ މުށިކުލައެއްގެ ލަކުޑިކޮޅެއްގެ ވިދުން ފެނުނު. ކުއްލިއަކަށް އެ ބަލައިލުމުގެ ހިޔާލު ވެރިވި. މަޑުމަޑުން ހެދުންތަކަށް ގޮތެއް ނުވާނެހެން އެ ނެގިން. އެއީ ބަންޑުން އޮތް ފޮޓޯ ލޯގަނޑެއް. އެ ފޮޓޯ ލޯގަނޑުގައި ވަނީ ކޮން ފޮޓޯއެއްތޯ ބަލައިލާ ހިތްވި. ކޮޓަރީގެ ދޮރާ ދިމާއަށް ބަލައިލުމަށް ފަހު އެއަށް ބަލައިލިން. މަޑުމަޑުން ފޮޓޯ ލޯގަނޑުގެ ރަސްމީ ފަރާތް ބަލައިލިން. އަހަންނަށް ލިބުނީ ކުއްލި ސިހުމެއް. މީހާ އެއްލިގެން ދިޔަ. އެއާއެކު ކޮޓަރީގެ ދޮރު ހުޅުވުނު. ސިހިފައި އަހަންނަށް ކޮޅަށް ތެދުވެވުނު. އޭރު އަޒީމާ ކޮޓަރިއަށް ވަންނަނީ. އަހަރެންގެ އަތުގައި އޮތް ފޮޓޯ ލޯގަނޑު އަތުން ދޫވި. މުށިގަނޑު މައްޗަށް ބަންލައިފައި ލޯގަނޑު ވެއްޓުނު. ޖެހުނު ގޮތުން ބިއްލޫރިތައް އެކި ދިމަދިމާއަށް ބުރައިގެން ދިޔަ. އެއާއެކު އޭގައި އޮތް ފޮޓޯގަނޑުގައިވާ ފޮޓޯ ފެންނަ ގޮތްވި" އިސްމާއިލް ފުން، ލަސްނޭވާތަކެއް ލަމުން ކުރިއަށް ގެންދިޔައެވެ.\nއަނެއްކާ ވެސް އޭނާ ބަލައިލީ އަހަރެންގެ މޫނަށެވެ.\n"ދެން ހުއްޓައި ނުލާ ކިޔައދީ" އަހަރެން ލަފާދިނީމެވެ.\n"ފޮޓޯގަނޑަށް އަޒީމާ ބަލައިލި. އަޒީމާ ގާތަށް ލާނެތް ހިންޏެއް އާ. އޭގައި ވަނީ އަޒީމާއާއި އޭނާގެ އާއިލާ މީހެއްކަމަށް ބުނި މީހާގެ ފޮޓޯއެއް. ދެމީހުން ގައިގޯޅިކޮށް ނަގައިފައިވާ ފޮޓޯއެއް. އެ ފޮޓޯއިން އެމީހުންނަކީ ކޮން ބައެއްކަން ސާފުވާނެ. ނުދަންނަ މީހަކަސް އެކަން ކަށަވަރުވާނެ" އިސްމާއިލް އަނެއްކާ ވެސް ހުއްޓައިލިއެވެ. "އަޒީމާ އަހަންނާ ދިމާއަށް ބަލައިލަމުން ބަނޑުގައި އަތް ޖައްސައިލި. އަހަންނާ އޭނާ ކާވެނި ކުރީ އެ ބޭނުމުގައިކަމަށް. އޭނާގެ މަގުސަދަކީ އެއީ ކަމަށް ބުނެލި. އަދި ގޭގައި އެ އުޅެނީ އަޒީމާގެ ފިރިމީހާކަމަށް ބުނެދިން. ސުވާލުގެ ނަޒަރުން އަހަރެން ބަލައިލުމުން އަޒީމާ ބުނީ. އޭނާގެ ފިރިމީހާ ހައިކަލްއަކީ ދަރީން ނުލިބޭ މީހަކަށްވީތީ. އެ ދެމީހުން ވާހަކަދައްކައިގެން ބޭނުންވީ އަޒީމާއާ އިންނާނެ މީހަކު ލިބޭ އިރަށް ވަރިވެ އެމީހަކާ އިންނަން ކަމަށް. އަދި އެގޮތަށް އޭނާ އެކި ފަހަރު މަތިން މަސައްކަތް ކުރިކަމަށް. ނަމަވެސް އަހަރެން ނޫނީ އޭނާގެ މަޅީގައި ނުޖެހުނުކަމަށް. އެވަގުތު ހައިކަލް ކޮޓަރިއަށް ވަން. ހައިކަލް ވަދެ އަހަންނާ ދިމާއަށް ބަލައިލި އަދި ބުނެލީ ދެން އެންމެ ރަނގަޅުވާނީ އަޒީމާ ވަރިކުރީމަ ކަމަށް. އެމީހުން މެލޭއަށް ފުރަނީކަމަށް"\nއިސްމާއިލްގެ ލޮލުން ކަރުނަތައް ނީރެމުން ދިޔައެވެ. ބައެއް ކަރުނަތައް ކޯތާފަތް މަތީން ދެ ފަރާތަށް ރޮނގުދެމެމުން ގޮސް ދަތްދޮޅިން ތިކި ޖަހަމުން ދިޔައެވެ.\n"އަހަންނަށް ދެ އަތް މުއްކަވާލެވުނު. އެއާއެކު ހައިކަލްއާ ދިމާއަށް ދުއްވައި ގަނެވުނު. އެ ދިޔަ ބާރުމިނުގައި ގޮސް ހައިކަލްގެ ގައިގައި ތަޅައި ގަނެވުނު. ހައިކަލް ވެސް ދިފާއުގައި އެކި ކަންކަން ކުރަމުން ދިޔަ. މަންޒަރު ބަލަން ހުރީ އަޒީމާ. އޭނާގެ ބަނޑާއެކު ރަނގަޅަށް ހިނގައި ނުލެވި އިރުކޮޅަކު ހުރި. އޭރު އަހަރެން އޮތީ ހައިކަލްގެ ވައްޓާލައިގެން އޭނާގެ މޫނުގައި ދެ އަތުން ތަޅަން. ކުއްލިއަކަށް އަހަރެންގެ ބޮލަށް ހަމަލާއެއް އެރި. ދެން ވީނުވީއެއް ނޭނގުނު" އިސްމާއިލް ދެ ލޯ ފޮހެލިއެވެ.


އަލްފާޟިލް އާދަމް ޙަލީމް - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2010 - The President's Office\nޚަބަރާއި މަޢުލޫމާތު ފެތުރުމުގެ ދާއިރާއިން\nއަލްފާޟިލް އާދަމް ޙަލީމް\nލ. މުންޑޫ/ ރުއްކޮށީގެ\nޖީ.ސީ.އީ. އޯ ލެވެލް ފެންވަރަށް ތަޢުލީމް ހާސިލު ކުރެއްވުމަށްފަހު، ކަންތައްތައް ދިމާވިގޮތުން، ރަށުންބޭރުގެ ވަޒީފާއަކަށް، އާދެ، ބަނޑޮސް އައިލެންޑް ރިޒޯޓްގެ ކިޗަން ހެލްޕަރެއްގެ ވަޒީފާގައި، އެ ރިޒޯޓްގައި އާދަމް ޙަލީމް ޚިދުމަތް ކުރައްވަން ފެށްޓެވިކަމަށް ދެންނެވުމަކީ، ބައެއް ބޭފުޅުންނަށް ޙައިރާންކަމެއް ލިބިވަޑައިގެންފާނެ ކަމެކެވެ. އެ ރިޒޯޓްގައި ހިނގާ އެކިއެކި ކަންތައްތަކާއި، އަދި ރިޒޯޓްގެ މުހިންމު މަޢުލޫމާތު، ރިޒޯޓްގެ މުވައްޒަފުންނަށް ގެނެސްދެއްވުމަށް، ކޮންމެ ރެޔަކު އޭނާ ތައްޔާރުކުރައްވާ ކުޑަކުޑަ ނޫހަކީ، އެ ރިޒޯޓްގެ މުވައްޒަފުންގެ މެދުގައި މަޤްބޫލު ނޫހަކަށް ވެގެންދިޔަކަން އެއީ، ނޫސްވެރިކަމުގެ ރޮނގުގައި ކުރިއަށް ވަޑައިގަތުމަށް އޭނާއަށް ލިބިވަޑައިގެންނެވި ވަރަށްބޮޑު ހިތްވަރެކެވެ. ނޫސް ނެރުއްވުމުގެ މަސައްކަތް އޭނާ ކުރައްވަމުން ގެންދެވީ، "ސިއްރު" ގޮތެއްގައި ކަމަށްވިޔަސް، މި ނޫސް ނެރުއްވައި، މިކަމުގެ ހުރިހާ މަސައްކަތެއް ކުރައްވަނީ، އާދަމް ޙަލީމްކަން، އެ ރިޒޯޓްގެ މުވައްޒަފުންނަށް ފަހުން އެނގުމުން، މުވައްޒަފުންނަށް އެކަން ގަބޫލެއްވެސް ނުކުރެވުނެވެ. ސަބަބަކީ، ކިޗަން ހެލްޕަރަކަށް ހުރި މުވައްޒަފަކު، މިފަދަ ބުރަ މަސައްކަތެއް، އެހާ ރަަނގަޅު ފެންވަރެއްގައި ކުރަމުން ގެންދިޔުމަކީ އެހާ ފަސޭހައިން ހަޖަމުކުރެވޭފަދަ ކަމަކަށް ނުވިކަމެވެ.\nބަނޑޮހުގެ އިސް މެނޭޖްމަންޓާއި މުވައްޒަފުންގެ ފަރާތުން ލިބިވަޑައިގެންނެވި ހިތްވަރާއި އަދި ރާއްޖޭގެ ނޫސްވެރިކަމުގެ މަތިފަޑިން އޭނާއަށް ދޮރުހުޅުވިފައިވާކަން އެނގިވަޑައިގެންނެވިހިނދުން ފެށިގެން އެ ދާއިރާގައި ކުރިއަށް ވަޑައިގަތުމުގެ ޢަޒުމް އާދަމް ޙަލީމް ކަނޑައަޅުއްވައި، ބަނޑޮހުގެ ވަޒީފާގައި ހުންނަވައިގެން ދުވަހުނޫސް އާފަތިހަށް ލިޔުއްވަން ފެށްޓެވިއެވެ. ކުޑަ ދުވަސްކޮޅެއްގެ ތެރޭގައި އެ ރިޒޯޓްގެ ވެރިޔާގެ ޕާރސަނެލް ސެކްރެޓެރީ ކަމުގެ މަގާމު އޭނާއަށް ލިބިވަޑައިގެންނެވިއެވެ. އެއީ 1996 ވަނަ އަހަރުއެވެ. އެހެންނަމަވެސް، ނޫސްވެރިކަމުގެ ރޮނގުގައި ކުރިއަށް ވަޑައިގަތުމަށް އާދަމް ޙަލީމްގެ ހިތްޕުޅުގައި އޮތް ޝައުޤުވެރިކަމުގެ ބޮޑުކަމުން، ދުވަހުނޫސް [ހަވީރު]ގެ ވަޒީފާއަކަށް ބަދަލުވެވަޑައިގަތީ، 1997 ވަނަ އަހަރުއެވެ. ހަވީރު ނޫހާ ގުޅިވަޑައިގެން، ހަވީރު ނޫހުގެ އެކިމަގާމުތަކުގައި ހުންނަވައިގެން، ޚަބަރާއި މަޢުލޫމާތު ފެތުރުއްވުމުގައި ގިނަގުނަ މަސައްކަތްތަކެއް ވަނީ ކުރައްވާފައެވެ. ހަވީރު ނޫހުގައި މަސައްކަތް ކުރެއްވިއިރު ތަފާތު އެކި ޚަބަރުތައް އޭނާ ވަނީ ލިޔުއްވާފައެވެ.\nނޫސްވެރިކަމުގެ ދާއިރާގައި އާދަމް ޙަލީމަށް ލިބިވަޑައިގެންނެވި އެއް ކާމިޔާބީއަކީ، ކޯޓުތަކަށް ވަޑައިގެން، ޝަރީޢަތްތައް އަޑުއައްސަވައިގެން، ޚަބަރު ލިޔުއްވަން ފެށްޓެވި ފެށްޓެވުމެވެ. ކޯޓްތަކުގައި ހިނގާ ޝަރީޢަތްތައް އަޑުއައްސަވައިގެން، އެ ޝަރީޢަތްތަކުގެ ޚަބަރު ލިޔުއްވަން ފެށްޓެވުމުގެ ޝަރަފް އެންމެ ފުރަތަމަ ލިބިވަޑައިގަންނަވާ ބޭފުޅަކީ، އާދަމް ޙަލީމެވެ.\nހަވީރު ނޫހުގައި ކުރިން ޝާއިޢުކުރަމުން ގެންދިޔަ [މީހުންގެ ކޮލަމް] ނުވަތަ [ކުރު ބައޮގްރަފީ] 1999 ވަނަ އަހަރުން ފެށިގެން 2005 ވަނަ އަހަރާ ހަމައަށް، އެ ކޮލަމް ހުއްޓަވާލައްވަންދެން ލިޔުއްވަމުން ގެންދެވި ބޭފުޅަކީ، އާދަމް ޙަލީމެވެ. ތާރީޚީ ހޯދުންތައް ހޯއްދަވައި، ދިރާސާކުރައްވައި، މިޒަމާނާ ގުޅޭގޮތަށް ވޭތުވެދިޔަ ތިންއަހަރެއްހާ ދުވަހު ތާރީޚާބެހޭ ލިޔުންތައް، ހަވީރު ނޫހުގައި ލިޔުއްވަމުން ގެންދަވާފައިވަނީ، އޭނާގެ ހިތްޕުޅުގައި ރާއްޖޭގެ ތާރީޚަށްވެސް އޮތް ވަރުގަދަ ލޯތްބެއްގެ ސަބަބުންނެވެ.\nތާރީޚާބެހޭ ލިޔުންތަކުގެ އިތުރުން، ޝަރުޢީ އަދި ޤާނޫނީ ދާއިރާއިންނާއި، ރާއްޖޭގެ ތަރައްޤީއާ ގުޅިފައިވާ ދާއިރާތަކާ ބެހޭގޮތުންނާއި، އަންހެނުންނާއި ކުޑަކުދިންގެ މައްސަލަތަކާއި، ޑްރަގުގެ ވަބާފަދަ، މުޖްތަމަޢުގެ ހާސްކަން އިތުރުވެފައިވާ ދާއިރާތަކުން ވަރަށް ގިނަ ލިޔުންތައް އޭނާ ލިޔުއްވައިފައިވެއެވެ.\nޢާންމު ފަރާތްތަކުން، ވަޒީރުންނާއި، ސަރުކާރުގެ އޮފީސްތަކާއި، އެނޫންވެސް ކުންފުނިތަކާއި، ވެރިންނާ ކުރަން ބޭނުންވާ ސުވާލުތަކުގެ ޖަވާބު ހޯދައިދީ، [ހަވީރު ހޮޓްލައިން]ގެ ނަމުގައި ޞަފުޙާއެއް ތަޢާރުފުކުރައްވައި،4އަހަރު ވަންދެން އެ މަސައްކަތުގައި ދެމިހުންނެވިކަން އެއީވެސް، ޚަބަރާއި މަޢުލޫމާތު ފެތުރުމުގެ ދާއިރާގެ ތެރެއިން އާދަމް ޙަލީމްގެ މުހިންމު ޚިދުމަތެކެވެ.\nއާދަމް ޙަލީމަކީ، ވާހަކަ ލިޔުމުގެ ފަންނުގައިވެސް ކުރިއަށް ވަޑައިގެންނެވި ބޭފުޅެކެވެ. ވޭތުވެދިޔަ4އަހަރު، ކޮންމެ ރަމަޟާން މަހެއްގެ ކޮންމެ ދުވަހަކު، ހަވީރު ނޫހުގައި ޝާއިޢުކުރި، ކުރުވާހަކަ ލިޔުއްވާފައިވަނީ، އޭނާއެވެ.\nއާދަމް ޙަލީމް މިހާރު މަސައްކަތް ކުރައްވަމުން ގެންދަވަނީ، ސަން އޮންލައިން އަދި ސަން މެގަޒިންގެ ޑެޕިއުޓީ އެޑިޓަރެއްގެ ގޮތުންނެވެ.


ރައްކާތެރި މާހައުލެއް ނެތް ކަމަށް ބުނެ ހާޒިރު ނުވެވޭނެކަން އަންގައިފި | Jazeera\tރައްކާތެރި މާހައުލެއް ނެތް ކަމަށް ބުނެ ހާޒިރު ނުވެވޭނެކަން އަންގައިފި - Jazeera\nފާތިމަތު ފަޔާޟާ November 3, 2019 46 views0\nއެނގިފައިވާ ގޮތުގައި ހާޒިރުވުމަށް ޗިޓު ފޮނުވުމުން ޝަހިންދާ އާއި އަޒްރާ ވެސް ވަނީ ރާއްޖެ އައުމަށް އުޒުރުވެރިވާ ކަމަށް ބުނެފަ އެވެ. އެއީ ރާއްޖޭގައި އެ މީހުންނަށް ރައްކާތެރި މާހައުލެއް ލިބޭނެ ކަމުގެ ޔަގީންކަން ނެތުމުންނެވެ.\nފުލުހުން ވަނީ އެކަން ކަށަވަރުކޮށްދީފަ އެވެ. އެހެން ނަމަވެސް އެ މައްސަލާގައި އިތުރަށް ކުރިޔަށް ދިޔުމަށް ނިންމާފައިވާ ގޮތެއް ނުވަތަ އަޅާނެ ފިޔަވަޅެއް ފުލުހުން ހާމައެއް ނުކުރެ އެވެ.\nއެމްޑީއެންގެ ރިޕޯޓުގެ މައްސަލަ ތަހުގީގު ކުރުމުގެ ތެރޭގައި ދީނީ ތިން އިލްމުވެރިންނާއެކު ހެދި އެސެސްމަންޓެއްގެ މައްޗަށް ބިނާކޮށް އެމްޑީއެންގެ "ޕްރިލިމިނަރީ އެސެސްމަންޓް އޮފް ރެޑިކަލައިޒޭޝަން އިން މޯލްޑިވްސް" ރިޕޯޓުގައި އިސްލާމް ދީނަށާއި ރަސޫލާ (ޞޢވ) އަށް ފުރައްސާރަކޮށްފައިވާ ކަމަށް ފުލުހުން ވަނީ ނިންމައިފަ އެވެ. އަދި އެކަން ޖަމިއްޔާތަކުގެ ބެލެނިވެރި ފަރާތްކަމުގައިވާ ޔޫތު މިނިސްޓްރީއަށް ވަނީ ސިޓީއަކުން އަންގައިފަ އެވެ.


Internet agu heyo nuvaa kamah bunaa mahsala committee ah fonuvaafi | Kuhli Habaru\nއިންޓަނެޓު އަގު ހެޔޮނުވާކަމަށް ބުނާ މައްސަލަ ކޮމިޓީއަށް ފޮނުވައިފި\nމިދަނޑިވަޅުގައި އިންޓަނެޓްގެ އަގު ހެޔޮކޮށްފައި ނުވާކަމަށް ބުނެ ގަލޮޅު ދެކުނު ދާއިރާގެ މެންބަރު މީކާއިލް އަހުމަދު ނަސީމު ހުށަހެޅި މައްސަލަ ކޮމިޓީއަށް ފޮނުވައިފި އެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ވާހަކަފުޅު ދައްކަވަމުން ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވީ، ކޮވިޑް 19 ގެ މި ދަނޑިވަޅުގައި ލުޔެއް ދިނުމަށް، އިންޓަނެޓުގެ އަގުހެޔޮ ނުކުރާ މައްސަލަ، މަޖިލީހުގެ ގައުމީ ތަރައްގީ އާއި ތަރިކައިގެ ކޮމިޓީއަށް ފުނުވާފައިވާކަމަށެވެ.\nމަޖިލީހުގެ ރައީސަށް ފޮނުއްވި ސިޓީގައި މީކާއިލް ވަނީ ކޮވިޑް 19 އާ ގުޅިގެން ސިއަހީ ކުއްލި ނުރައްކަލުގެ ހާލަތު އިއުލާނުކޮށްފައިވާއިރު ވަޒީފާ އަދާކުރާ މީހުން އޮންލައިންކޮށް ވަޒީފާ އަދާކުރަމުގެ އިތުރަށް، ދަރިވަރުން ގޭގައި ތިބެގެންކިޔެވަމުން ދާއިރު، އެފަރާތްތަކަށް އިންޓަނެޓުގެ ހިދުމަތަކީ ޒަރޫރީ ހިދުމަތެއް ކަމުގައެވެ.\nއަދި މީކާއިލް ވިދާޅުވީ މިދަނޑިވަޅުގައި މުވާސަލާތީ ހިދުމަތްދޭ ކުންފުނިތަކުން އާމުންނަށް އެކަށީގެންވާ ލުޔެއް ދީފައިނުވާ ކަމަށެވެ. އަދި އެ ކުންފުނިތައްދޭ ހިދުމަތުގެ އަގު ކޮންޓްރޯލްކުރުމުގެ ބާރު ކޮމިއުނިކޭޝަން އޮތޯރިޓީއަށް ލިބިފައިވީއިރު ކުންފުނިތަކުން އަމިއްލަ އިސްނެގާފައި ނުވާކަމަށެވެ. މި ހާލަތުގައި ރައްޔިތުންނަށް ލުޔެއް ހޯދައިދިނުމަށް އެ ފަރާތުން އެއްވެސް ފިޔަވަޅެއް އަޅާފައި ނުވާކަމަށް ވެސް ސިޓީގައި ވިދާޅުވެފައިވެއެވެ. މިކަން މިހެން އޮތުމުން މީކާއިލްވަނީ ކޮމިއުނިކޭޝަންސް އޮތޯރިޓީގެ އިސްވެރިން ކޮމިޓީއަށް ހާޒިރުކޮށް ސުވާލު ކުރުމަށް ސިޓީގައި އެދިވަޑައިގެންފައި ވެއެވެ.\nމީކާއިލް މިހެން ވިދާޅުވީއިރު ދިރާގު އަދި އުރީދުއިން ވަނީކަސްޓަމަރުންނަށް ބޯނަސް ޑޭޓާ ލުއި ފަސޭހަ ގޮތްތަކަށް ހޯދޭނެ ގޮތް ހަދާދީފައިވާނެ ކަމަށްބުނެފައެވެ


Heyluntherikuruvan india fuluhun lava kiyaidhenee\nހޭލުންތެރިކުރުވަން އިންޑިއާ ފުލުހުން ލަވަ ކިޔައިދެނީ\nއިންޑިޔާ 21 ދުވަހުގެ ލޮކްޑައުން އަކަށް ގޮސްފައިވާއިރު ބަސް ގަބޫލު ނުކޮށް މަގުމަތީގައި ގިނަ އަދަދެއްގެ މީހުން އުޅޭ މައްސަލަ ވަނީ ވަރަށް ބޮޑުވެފަ އެވެ. ބައެއް ފުލުހުން މިފަދަ މީޙުންނަށް ދަނޑިބުރިން ހަމަލާދީ ވަރަށް އަނިޔާ ކުރާއިރު މަހަރަޝްތުރާގެ ފުލުހަކު ޚިޔާރު ކުރީ މިއާ މުޅީން ތަފާތު އުކުޅެކެވެ.\nބޮޑު މަގެއްގެ މެދުގައި މައިކެއް ހިފައިގެން ހުރެގެން އޭނާ މީހުން ގެޔަށް ދިއުމަށް އެދި ކިޔަނީ ވަރަށް މާނައިން ފުރިފައިވާ އަސަރުގަދަ ވަތަނީ ލަވަ އެކެވެ. "ޒިންދަނީ މައުތު ނާ ބަންޖާއޭ ޔާރޯ" -- ދިރިއުޅުން މަރަށް ބަދަލުވިޔަ ނުދޭށޭ، ސަމާލުވާށޭ، އެކުވެރިންނޭ -- އެވެ.\nމިއީ ފިލްމު "ސަރްފަރޯޝް" އަށް އާމިރު ޚާން ތަމްސީލް ކޮށްދީފައިވާ ލަވަ އެކެވެ.\nމި ފުލުސް މީހާ ލަވަކިޔާ މަންޒަރު ފެންނަ ވީޑިއޯއެއް މީހަކު ވަނީ ސޯޝަލް މީޑިއާގައި ޓުވީޓްކޮށްފަ އެވެ. މި ވީޑިއޯއިން ފެންނަނީ ހަ ފުލުހުން އެކުލެވޭ ޓީމެއް މަގުމަތި ބެލެހެއްޓުމުގެ މަސައްކަތް ކުރަމުންދާ ތަނެވެ. މިއީ މާލެގާއޮން ކިޔާ ސަރަހައްދެއްގައި ނަގާފައިވާ ވީޑިއޯ އެކެވެ. ވީޑިއޯގައި ފެންނަނީ މާސްކް އަޅައިގެން ތިބި ފުލުހުންގެ ތެރެއިން އެކަކު މައިކްރޯފޯނުން ލަވަ ކިޔަމުންދާ މަންޒަރެވެ.\nއިންޑިޔާގައި ކޮރޯނާވައިރަސް ޖެހިފައިވާ އެންމެ ގިނަ މީހުން ތިބީ މަހަރަޝްތުރާ ސްޓޭޓުގަ އެވެ.\nހަމަ މިފަދަ ހާދިސާއެއް ބެންގަލޫރޫގައި ވެސް ހިނގާފައި ވެއެވެ. މި ވީޑިއޯގައި ފެންނަނީ ސާރާ ފާތިމާ ކިޔާ އަންހެން ފުލުހަކު މީހުން ހޭލުންތެރިކުރުވުމުގެ ގޮތުން ލަވަ ކިޔައިދޭ ތަނެވެ. އެ ލަވައިގައި އޭނާ ކިޔަނީ ފޭސް މާސްކް އެޅުމާއި ސެނެޓައިޒާ ބޭނުންކުރުމުގެ މުހިއްމުކަމުގެ ވާހަކަ އެވެ. ފާތިމާ އަކީ ބެންގަލޫރު އީސްޓްގެ އެސިސްޓެންޓް ކޮމިޝަނަރާ އޮފް ޕޮލިސް އެވެ.\nކުޑަ ކުއްޖަކު ފްލައިޓްގައި އެކަނި ދަތުރުކޮށް މަންމަ ގާތަށް\nއަނބު ވަށިތައް ލޫޓުވާލުމުން ގިނަ ބަޔެއްގެ އެހީ


Sifain ge thamreen thakeh6rasheh gai, Flare aruvaane | Mihaaru\nަހަތިޔާރާ އެކު ސިފައިން މާލޭގައި ހަރަކާތްތެރިވަނީ: ހަ ރަށެއްގައި ސިފައިންގެ ތަމްރީނުތަކެއް މާދަމާ ފަށާނެ --ފޮޓޯ/މިހާރު\nހަ ރަށެއްގައި ސިފައިންގެ ތަމްރީނުތަކެއް، ފްލެއާ އަރުވާނެ\n22 ޑިސެމްބަރ 2017 - 15:377comments\nސިފައިންގެ އަސްކަރީ ތަމްރީނުތަކެއްގައި މާދަމާ އިން ފެށިގެން ހަ ރަށެއްގައި ފްލެއާ އަރުވާނެ ކަމަށް އެމްއެންޑީއެފުން ބުނެފި އެވެ.\nއެމްއެންޑީއެފުން ނެރުނު އިއުލާނެއްގައިވާ ގޮތުން އެ ތަމްރީނުތައް ކުރިއަށް ގެންދާނީ ލ. ކައްދު އާއި އެ އަތޮޅު މާންދު އާއި ގަމުގެ އިތުރުން ކަޅައިދު އާއި ބަރެސްދޫ އަދި ޅ. މާފިލާފުށީގަ އެވެ.\nލ. އަތޮޅުގެ ރަށްތަކުގައި ފްލެއާ އަރުވާނީ މާދަމާ އިން ފެށިގެން އަންނަ ހަފުތާގެ ބުރާސްފަތި ދުވަހުގެ ނިޔަލަށް ކޮންމެ ދުވަހަކު އިރުއޮއްސޭ ވަގުތުން ފެށިގެން، ޖެހިގެން އަންނަ ދުވަހުގެ ހެނދުނު 6:00 އާ ހަމަ އަށް ކަމަށް އެމްއެންޑީއެފުން ބުންޏެވެ. އަދި މާފިލާފުށީގައި ފްލެއާ އަރުވާނީ މާދަމާ އިން ފެށިގެން ހޯމަ ދުވަހުގެ ނިޔަލަށް އެ ވަގުތުތަކުގައި ކަމަށް ވެސް އެމްއެންޑީއެފުން ބުންޏެވެ.\nލ އަތޮޅުގައި ބާއްވާ ތަމްރީނުގައި ބޭނުންކުރާ ވަޒަން ދަތުރު ކުރާނީ ބިމުން ފެށިގެން މައްޗަށް 300 މީޓަރު ދުރުމިނަށާއި 300 މީޓަރު އުސްމިނަށެވެ. މާފިލާފުށީގައި ބޭނުންކުރާ ވަޒަން ދަތުރު ކުރާނީ ބިމުން ފެށިގެން މައްޗަށް 200 މީޓަރު ދުރުމިނަށާއި 200 މީޓަރު އުސްމިނަށެވެ.\nދާދިފަހުން ސިފައިން ވަނީ ހަތިޔާރާ އެކު ނިކުމެ، މާލޭގައި ވެސް ތަމްރީނުތަކެއް ކުރިއަށް ގެންގޮސްފަ އެވެ. އަދި އިންޑިއާ ސިފައިންނާ އެކު އިންޑިއާގައި ވެސް ދިވެހި ސިފައިންގެ ތަމްރީނުތަކެއް މިހާރު އެބަ ކުރިއަށް ގެންދެ އެވެ.\nއިތުރު ލިޔުންތައް އެމްއެންޑީއެފް އެމްއެންޑީއެފް ޓްރެއިނިން ނުރައްކާތެރި ހަތިޔާރު ޅ.މާފިލާފުށި\nހަތިޔާރާ އެކު ސިފައިންގެ ތަމްރީނުތަކެއް މާލޭގައި


"Insha Allah" kalima ge sababun Islam vi Khaadhimaa | #Dhiislam\n“އިންޝާ ﷲ” ކަލިމާގެ ސަބަބުން އިސްލާމްވި ޚާދިމާ!\n1 year ago |2comments| November 6, 2016\nމިއީ ޙަޤީޤީ ހާދިޘާއެކެވެ. ޢަރަބި ޤައުމަކަށް ޚާދިމާއެއްގެ ގޮތުގައި މަސައްކަތް ކުރަން ދިޔަ އަންހެނެއްގެ ވާހަކައެވެ. ޚަދިމާއެއްގެ ގޮތުގައި މިބުނާ ޢަރަބި ޤައުމަށް ދިޔުމުގެ ކުރިން އޭނާ ވަނީ ތަފާތު ފަސް ދީނެއް ތަޖުރިބާކޮށްފައެވެ.\nއޭނަ ބުނާގޮތުން ނަމަ، ކޮންމެ ދީނަކަށްވެސް ވަންނަނީ އެ ދީނުން އޭނަގެ ހިތަށް ފިނިކަމެއް ލިބޭނެ ކަމަށެވެ. އެ ދީނަކީ ހިދާޔަތަކަށްވެ އޭނަގެ ހަޔާތް އިސްލާޙުކޮށްލާނެ ދީނެއް ކަމަށް އުއްމީދު ކޮށްގެންނެވެ. ނަމަވެސް މިއިން އެއްވެސް ކަމެއް ފުރިހަމައެއް ނުވިއެވެ.\nމި އަންހެންމީހާ ޚާދިމާއެއްގެ ގޮތުގައި ދިޔަ ގޭގެ އަންހެންމީހާގެ ފަރާތުންނާއި އޭނަގެ އަންހެން ދަރިންގެ ފަރާތުން އަޑު އިވެން ފެށީ އަޅައިގަންނަ ކަލިމައެކެވެ. އެއީ އިންޝާ ﷲ، މިކަލިމައެވެ. ކަމެއް ކުރުމުގެ ވާހަކަ ދެކެވިއްޖެނަމަ އެއާ ވިދިގެން އިންޝާ ﷲ އޭ ބުނެވޭ އަޑެވެ. މަންމަވެސް އަދި އޭނަގެ އަންހެން ދަރިންގެ ފަރާތުން މިފަދައިން އަޑު އިވެން ފެށީމާ، އެކަމާ ބެހޭގޮތުން އެ ގޭގެ އަންހެންމީހާ ކައިރިން އޭނާ ސުވާލު ކުރިއެވެ. އެ ސުވާލުގެ ޖަވާބު ގޭގެ ވެރިމީހާ ވަރަށް ފުރިހަމަ އަށް ދިނެވެ. ދީނީ ގޮތުން އަޅުގަނޑުމެން މުސްލިމުންގެ ޢަޤީދާއާ ގުޅިފައިވާ ކަލިމައެއްކަން ވެސް ހާމަކޮށްދިނެވެ.\nމިހިސާބުން ޚާދިމާގެ ހިތުގައި އިސްލާމްދީނާ ބެހޭގޮތުން އިތުރަށް ހޯދުމުގެ ޝައުޤުވެރިކަން އުފެދިއްޖެއެވެ. އެހެންކަމުން، އިސްލާމްދީނާ ބެހޭގޮތުން ލިޔެވިފައި ހުރި ކުދި ކުދި ލީފްލެޓްތަކާއި ފޮތްތައް ހޯދައިގެން ކިޔަން ފަށައިފިއެވެ. އިސްލާމްދީނާ މެދު އެނގުނު ވަރަކަށް މިދީނާ މެދު އޭނަގެ ހިތުގައި ޖެހެމުންދިޔަ ޝައުޤު ދިޔައީ އިތުރުވަމުންނެވެ.\nއެހެން ހުރެފައި، އެއްދުވަހަކު ޚާދިމާ އަމިއްލަ ނަފްސާ މުޚާޠަބު ކުރަމުން ބުނެލިއެވެ. “އިންޝާ ﷲ މިއަންނަ އަހަރު އަހުރެން ޙައްޖު ވާނަމެވެ.” ޚާދިމާ މިހެން ބުނި އަޑު އެ ގޭގެ އަންހެން ދަރިއަކަށް އިވުނެވެ. އޭނާ އުފަލުން ގޮސް މަންމަ ކައިރީގައި ބުންޏެވެ. ” މާންމާއެވެ! އަޅުގަނޑުމެންގެ ޚާދިމާ އިސްލާމްވާނެއެވެ.” އަދި އޭނާއަށް އަޑު އިވުނު ވާހަކަތައް މަންމައަށް ކިޔައިދިނެވެ.\nގޭގެ ވެރި އަންހެންމީހާ، ޚާދިމާ ކައިރިއަށް އަވަސް އަވަހަށް ދިޔައެވެ. އަދި އެއީ ތެދެއްހޭ އެހިއެވެ. ޚާދިމާ ޖަވާބު ދިނެވެ. އެއީ އޭނާ މާބޮޑު ގަސްތަކާ ލައިގެން ބުނި އެއްޗެއް ނޫން ކަމަށް ބުންޏެވެ. ހަމަ އެހެންހުރެފައި އަމިއްލަ ނަފްސަށް ބުނެލި އެއްޗެއް ކަމަށްވެސް ބުންޏެވެ. ނަމަވެސް، އޭނާ ޚާދިމާ ކައިރީގައި އިށީނެވެ. އަދި އިސްލާމްދީނާ ބެހޭގޮތުން އިތުރަށް އޮޅުން ފިލުވައިދޭން ފެށިއެވެ. އެއަށްފަހު، އިސްލާމީ ޖަމްއިއްޔާއަކަށް ޚާދިމާ ގޮވައިގެން ދިޔައެވެ. އަދި އިސްލާމްދީނާ ބެހޭގޮތުން އިތުރަށް މަޢުލޫމާތު އޭނައަށް ހޯދައި ދިނެވެ. އެ ހިސާބުން، ހިދާޔަތުގެ އަލި ހޯދުމަށް ފަސް ދީނެއް ތަޖުރިބާކޮށްފައި ހުރި ޚާދިމާއަށް އޭނަ ހިތް އެދެމުން އައި، އަދި އޭނަގެ ހިތް ބޭގަރާރުވެ ހޯދަމުން އައި ހިދާޔަތަކީ އިސްލާމްދީން ކަން ވަހުމެއް ނެތް ފަދައިން ކަށަވަރުވެއްޖެއެވެ. އެއާއެކު އޭނާ އިސްލާމްދީން އިޚްތިޔާރުކޮށް އިސްލާމްވިއެވެ.\nސުބުޙާނަ ﷲ އެވެ. ހިދާޔަތުގެ އައްޔަކީ އެންމެ ބޮޑު ނިޢުމަތެވެ. މި ނިޢުމަތުގެ އަގު އަޅުގަނޑުމެންނަށް އިޙްސާސް ނުކުރެވެނީއެވެ. ހިދާޔަތުގެ އައްޔަކީ ކިހައި ބޮޑު ނިޢުމަތެއްތޯ ދަނެގަތުމަށްޓަކައި ދެންމެ ދެންމެ އިސްލާމްވި މީހެއް ކައިރިން އައްސަވާށެވެ.\nމި ޙަޤީޤީ ޙާދިޘާއިން ލިބޭ އެންމެ ބޮޑު ޢިބްރަތަކީ، އަޅުގަނޑުމެންގެ އަޚްލާޤަކީ އެންމެ ބޮޑު ދަޢުވަތު ކަމެވެ. އެ ޚާދިމާ އިސްލާމްދީން ދެކެ އެންމެ ފުރަތަމަ ހިތް ޖެހުނީ، އިންޝާ ﷲ، މިކަލިމާގެ ސަބަބުންނެވެ. އޭނަ ވަޒީފާއަށް ދިޔަ ގޭގެ ވެރިއަންހެންމީހާ އާއި އޭނަގެ ދަރިންގެ ކިބައިން ފެނުނު އިސްލާމީ މިތަރުބިއްޔަތުގެ ސަބަބުންނެވެ. (( وَلَا تَقُولَنَّ لِشَيْءٍ إِنِّي فَاعِلٌ ذَٰلِكَ غَدًا إِلَّا أَن يَشَاءَ اللَّـهُ )) (الكهف : 23- 24 ) މާނައީ : ” އަދި ކަލޭގެފާނު އެއްވެސްކަމަކާ ދޭތެރޭގައި، ހަމަކަށަވަރުން، ތިމަންކަލޭގެފާނު މާދަމާ އެކަމެއް ކުރައްވާނަމޭ ވިދާޅުނުވާހުށިކަމެވެ! (23) اللَّه އިރާދަކުރެއްވިއްޔާއޭ ވިދާޅުވެފައި މެނުވީއެވެ.”\nމިއާ އިދިކޮޅަށް ކަންތައް ވެގެން ދަނީ ވެސް މަދު ފަހަރަކު ނޫނެވެ. ޚާދިމާއިންގެ ގޮތުގައި ނުވަތަ މުވައްޒިފުންގެ ގޮތުގައި އިސްލާމީ ޤައުމުތަކަށް އަދި އިސްލާމީ ގެތަކަށް ގެނެވޭ އެހެން ދީންތަކުގެ މުވައްޒިފުން، އިސްލާމްދީނާ މެދު ނަފްރަތު ކުރަން ޖެހޭ އެންމެ ބޮޑު ސަބަބެއް ކަމަށް ވެފައިވަނީ، އެބައިމީހުންގެ ވެރިންގެ ނުބައި އަޚްލާޤުގެ ސަބަބުންނެވެ. އެބައިމީހުންގެ ވެރިންގެ ނުބައި މުޢާމަލާތުގެ ސަބަބުންނެވެ. އެބައިމީހުންގެ މުސާރަ ނުދީ ހިފަހައްޓާ ހިފެހެއްޓުމުންނެވެ. އެބައިމީހުންނަށް ކުރާ އަނިޔާގެ ސަބަބުންނެވެ. މިހެން ގޮސް، އިސްލާމީ އަޚްލާޤާ މުޅިން އިދިކޮޅު އެތައް ކަމެއްގެ ސަބަބުންނެވެ.\nއަޅުގަނޑުމެން ކޮންމެ މީހަކީވެސް ވަޒީފާގެ މައިދާނުގައިވެސް އަދި އެހެން މައިދާންތަކުގައި ޣައިރު މުސްލިމުންނާ މުޢާމަލާތު ކުރަން ޖެހޭ ބައެކެވެ. އެހެންކަމުން، އަޅުގަނޑުމެންގެ އެންމެ ބޮޑު ވާޖިބަކީ އިސްލާމީ އަޚްލާޤުން އެބައިމީހުންނަށް ދައުވަތު ދިނުމެވެ. އަޅުގަނޑުމެންނަށް ނޭނގި ތިއްބާ އަޅުގަނޑުމެންގެ ރިވެތި އަޚްލާޤުގެ ސަބަބުން މިދީނަށް އެބައިމީހުންގެ ހިތުގައި ލޯބިޖެހިދާނެއެވެ. އަދި މިދީނާ މެދު ޝައުޤުވެރިވެ، މިދީނާ ބެހޭގޮތުން އިތުރަށް ހޯދަފާނެއެވެ. ހިދާޔަތުގެ އަލި އެފަދަ މީހަކަށް ލިބުން އޮންނާނީ ދާދި ގާތުގައެވެ. މިއީ އަޅުގަނޑުމެން ހިދާޔަަތުގެ އަހުލުވެރިން ނިކަން ވިސްނަންޖެހޭ ކަމެކެވެ. އަޅުގަނޑުމެންނަކީ މިހިދާޔަތުގެ އައްޔާ އެހެންމީހުނާ ދެމެދުގައިވާ ހުރަހަކަށް ވެގެން ނުވާނެއެވެ.\n( ޚާދިމާގެ ވާހަކަ ނަގާފައިވަނީ، ކުވެއިތުގެ މަޝްހޫރު ޝެއިޚެއް ކަމަށްވާ ޝެއިޚް ނަބީލު އަލްޢިވަޟީގެ ޓީވީ ޕްރޮގްރާމަކުންނެވެ.)\nވަރަށްވެސް ރީތި އާޓިކަލް އެށް. ލިޔުންތެރިޔާއަށް މަރުހަބާކިޔަން


Feyhunu Iloshi mifaharu herunee amilla lolah!\nމީހެއްގެ ކާރަށް ގެއްލުންދެނީ\nފޭހުނު އިލޮށި މިފަހަރު ހެރުނީ އަމިއްލަ ލޮލަށް!\nސޯޝަލް މީޑިއާގައި ވަރަށް ބޮޑަށް ވައިރަލް ވެގެން އުޅޭ ވީޑިއޯއެކެވެ. އިންގްލޭންޑުގެ ޑުރްހަމްގައި ހިނގި އެ ހާދިސާގެ ސީސީޓީވީ ފޫޓޭޖް އާންމުވެ، މީހަކު ފޭހުނު އިލޮށި މިވަނީ އޭނާގެ ލޮލަށް ހެރިފައި ކަމަށް ގިނަ ބަޔަކު ދަނީ ބުނަމުންނެވެ.\nބޭރުގެ ނޫސްތަކުން ބުނާ ގޮތުގައި މިމަހުގެ ފަސް ވަނަ ދުވަހު، މީހަކު ނެތް ކާރެއްގެ ތެރެއިން ވައްކަން ކުރަން މީހަކު ވަނީ މަސައްކަތް ކޮށްފަ އެވެ. އެގޮތުން ހޫޑީއެއް ލައިގެން ހުރި އެމީހާ ވަނީ ގާގަނޑެއް ނަގައި ކާރުގެ ލޯގަނޑު ތަޅާލަން ލޯގަނޑަކާ އަމާޒުކޮށް ގާގަނޑު އެއްލާފަ އެވެ.\nއެކަމަކު ހީކުރި ގޮތާ ހިލާފަށް ކަންވީ އިދިކޮޅަށެވެ. ލޯގަނޑުގައި ޖެހުން ގޮތަށް ގާގަނޑު އައިސް ޖެހުނީ އޭނާގެ މޫނުމަތީގަ އެވެ. އެއާއެކު ތަދުވެގެން އުޅުން މަންޒަރު ވެސް ފެނުނެވެ.\nސޯޝަލް މީޑިއާގައި އާންމު ކުރި އެ ވީޑިއޯއަށް މިހާތަނަށް 15000 އަށް ވުރެ ގިނަ ވިއުސް ލިބިފައިވާއިރު ގިނަ ބަޔަކު ދަނީ އެކަމަށް ޖޯކުވެސް ޖަހަމުންނެވެ.\nއެގައުމުގެ ފުލުހުންނާއި ހަވާލާދީ ރިޕޯޓުތައް ބުނާ ގޮތުގައި ވައްކަން ކުރަން މަސައްކަތް ކުރުމުގެ އިތުރުން އުޅަނދަށް ގެއްލުންދޭން މަސައްކަތް ކުރި ކަމުގެ ތުހުމަތުގައި މިހާރު ވަނީ އެގައުމުން 47 އަހަރުގެ މީހަކު ހައްޔަރު ވެސް ކޮށްފަ އެވެ.


Anbikanbalun Ai Ehmaabandu2Dharin Ge Haalathu Rangalhu: Haitham - Vaguthu\nރައްޔިތުންގެ މަޖިލީހުގެ މައްޗަންގޯޅި ދެކުނު ދާއިރާގެ މެންބަރު އަހުމަދު ޚައިތަމްގެ އަނބިކަނބަލުން ޝަޖާން މުއާޒް ޝަހީމާއި ދެމަފިރިންގެ އެއްމާބަނޑު ދެ ކުދިންގެ ހާލަތު ރަނގަޅު ކަމަށް ޚައިތަމް ވިދާޅުވެއްޖެއެވެ. ޚައިތަމްގެ އަނބިކަނބަލުން އިންނެވީ އެއްމާބަނޑު ދެކުދިންނަށް ބަލިވެއެވެ.\nޚައިތަމާއި އޭނާގެ މާބަނޑު އަނބިކަނބަލުންނާ އިއްޔެ މަގުމަތިން ބަޔަކު ދިމާކޮށް އަޑުގަދަކޮށް ގޭތެރެއަށް ވެސް ވަންނަން އުޅެފައިވެއެވެ. މި މައްސަލަ ފުލުހަށް ހުށަހަޅާފައިވާއިރު އަނބިކަނބަލުންނަށް ހޮސްޕިޓަލުގައި ފަރުވާ ވެސް ދޭން ޖެހުނެވެ.\nޚައިތަމް މިއަދު ކުރެއްވި ޓްވީޓެއްގައި ވިދާޅުވީ އޭނާއާއި އަނބިކަނބަލުންނާއި ބަޔަކު ދިމާކޮށްލި މައުލޫމާތު ލިބިގެން ދެމަފިރިންގެ ހާލަތު ބެލި އެންމެންނަށް ވެސް ޝުކުރު އަދާ ކުރައްވާ ކަމަށެވެ. މީގެ ސަބަބުން އަނބިކަނބަލުންނާއި ދެ ދަރިންގެ ހާލަތު ވެސް ދަށްވި ކަމަށް ޚައިތަމް ވިދާޅުވިއެވެ.\n"އަލްހަމްދުﷲ، މިހާރު ތިން މައިންގެ ހާލު ވެސް ރަނގަޅުވެ ރޭގެ ވަގުތެއްގައި ހޮސްޕިޓަލުން ވަނީ ދޫކޮށްލާފައި،" ޚައިތަމްގެ ޓްވީޓްގައި ލިޔުއްވާފައިވެއެވެ.\nI appreciate everyone who checked upon me & wife. Took away our breath to retrieve the babies heartbeats, But Alhamdhulillah Three of them are fine now & was discharged last night. Thank you @PoliceMv & @MNDF_Official for being swift.\n— Haitham Ahmed (@ahmhaitham) June 6, 2021\nޚައިތަމާއި ޝަޖާންއާ ކައިވެނި ކުރެއްވީ މީގެ އަށް މަސް ކުރިންނެވެ. ޝަޖާން އެއްމާބަނޑު ދެކުދިންނަށް ބަލިވި އިންނެވިތާ ހަ މަސް ދުވަސް ވެފައިވާކަމަށް "ވަގުތު" އަށް މައުލޫމާތު ލިބިފައިވެއެވެ.\nމި މައްސަލަ ތަހުގީގު ކުރަމުންދާ ކަން ފުލުހުން ވެސް ވަނީ ކަށަވަރުކޮށްދީފައެވެ.\nޖޫން 6, 2021 10:40\nވަރައް ސަލާން. ހެހެހެ.


ނައިކް ގެ “ގޯ ފްލައިއީޒް” ބޫޓު، ޚާއްސަ އެހީއަށް ބޭނުންވާ މީހުންނަށް! | Atoll News\nނައިކް ގެ “ގޯ ފްލައިއީޒް” ބޫޓު، ޚާއްސަ އެހީއަށް ބޭނުންވާ މީހުންނަށް!\nޝާއިޢުކުރީ: މުޙައްމަދު އަފްރާޙް ޖުލައި 5, 2021, 14:47\nނައިކް ކުންފުނިން ‘ގޯ ފްލައި އީޒް’ ގެ ނަމުގައި ޚާއްސަ އެހީއަށް ބޭނުންވާ ފަރާތްތަކަށް ޚާއްސަކޮށްގެން ބޫޓެއް އުފައްދައިފި އެވެ.\nއެމެރިކާގެ މަޝްހޫރު ބޫޓު ހަދާ މަލްޓިނޭޝަނަލް ބްރޭންޑް ނައިކުން އުފައްދާފައިވާ މި ބޫޓަކީ ނާޑުވާއާއި ނުލާ ތައްޔާރުކޮށްފައިވާ ބޫޓެކެވެ.\nއެ ކުންފުނިން ބުނީ މިއީ އިނގިރޭސިވިލާތުގެ ޢުމުރުން 16 އަހަރުގެ މެތިއު ވޯލްޒާގެ ފަރާތުން އައި ޚިޔާލެއް ކަމަށާއި މެތިއު އަކީ ދުވަސް ނުފުރާ ވިހެއުމުގެ ސަބަބުން ފުއްޕާމޭ އެއްކޮށް ފުރިހަމަނުވާ ކުއްޖެއް ކަމަށެވެ.\nކޮލެޖަށް ދާން ރަނގަޅު ބޫޓެއް ތަޢާރަފް ކޮށްދިނުމަށް އެދި 2012 ވަނަ އަހަރު ނައިކަށް، މެތިއު ސިޓީއެއް ފޮނުވާފައިވާ ކަމަށާއި އެ ސިޓީގައި މެތިއު ބުނެފައިވަނީ އޭނާއަށް ހަމައެކަނި އެރެނީ ބާސްކެޓް ކުޅެންދާ ބޫޓަށް ކަމަށް ބުނެފައިވާ ކަމަށް ވެސް ނައިކުން ބުނެފައި ވެއެވެ.\nއެއީ އޭނާގެ ތަނބިކައްޓަށް ސަޕޯޓް ބޭނުންވާތީ ކަމަށް ބުނެފައިވާ ކަމަށް ވެސް ނައިކް ކުންފުނިން ބުނެފައި ވެއެވެ.\nމެތިއުގެ މި ސިޓީއާއެކު އެފަދަ ފަރާތްތަކަށް ހައްލެއް ހޯދައިދިނުމުގެ ގޮތުން ނައިކުން ފެށި މަސައްކަތުގައި އުފައްދާފައި މިވާ ބޫޓަކީ ޚާއްޞަ އެހީއަށް ބޭނުންވާ މީހުންނާއި ޚާއްޞަ އެހީއަށް ބޭނުންވާ އެތްލީޓުންނަށް އަމާޒުކޮށް އުފައްދާފައިވާ ބޫޓެއް ކަމަށް އެ ކުންފުނިން ބުނެ އެވެ.\n“މިއީ9އަހަރުގެ ދިރާސާއާއި ޓެސްޓުތަކަށް ފަހު، ހަދާފައިވާ ބޫޓެއް. އަތްނުލާ އެރޭ މި ބޫޓުގެ އަގަކީ 120 އެމެރިކާ ޑޮލަރު.\nނައިކު ކުންފުނިން ބުނެފައި ވެއެވެ.\nމި ބޫޓުގެ3ވައްތަރެއްގެ އެކި ކުލަތައް ބާޒާރަށް މިހާރުވަނީ ނެރެފަ އެވެ. އެއީ އެންތްރަސައިޓް، ރޭސަރ ބްލޫ އެންޑް ބްލެކް، ސެލެސްޓީނާ، ވޯލްޓް އެންޑް ވައިޓް އަދި ޑައިނެމިކް ޓާކުއިޝް ހައިޕަރ ކްރިމްސަން އެންޑް ބްލެކް އެވެ.


މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 23 ޑިސެންބަރު 2018 ވާ އާދިއްތަ ދުވަހު 14:00 ގެ ކުރިން، ފޭދޫގެ މުނިސިޕަލް ސަރވިސް އޮފީހަށެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ސިޓީ ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2018 ޑިސެންބަރު 30 އާއި 2019 ޖަނަވަރީ 30 އާ ދެމެދު، ފޭދޫގެ މުނިސިޕަލް ސަރވިސް އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.


ޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 65 ” މީހުންމެރުން ގިނަވުން… “ – DhiSalafiyyah\n09/06/2016 ޢަޤީދާއާއި ފިރުޤާތައްއައްޝައިޚް އަޙްމަދު ނާޒިލް މުޙައްމަދު\nއަބޫހުރައިރާ رضي الله عنه ގެ އަރިހުން ރިވާވެގެން ވެއެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ. ((لَا تَقُومُ السَّاعَةُ حَتَّى يَكْثُرَ الْهَرْجُ)) قَالُوا: وَمَا الْهَرْجُ يَا رَسُولَ اللهِ؟ قَالَ: ((الْقَتْلُ، الْقَتْلُ)) މާނައީ: “هَرْجُ ގިނަވެއްޖައުމަށް ދާންދެން ޤިޔާމަތް ޤާއިމް ނުވާހުއްޓެވެ.” ޞަޙާބީން ދެންނެވިއެވެ. އޭ ﷲގެ ރަސޫލާއެވެ! ހަރްޖަކީ ކޮންއެއްޗެއް ހެއްޔެވެ؟ ޙަދީޘްކުރެއްވިއެވެ. “މެރުމެވެ. މެރުމެވެ.” رواه مسلم.\nއަދި ބުޚާރީގެ ރިވާޔަތުގައި، ޢަބްދުﷲ ބްން މަސްޢޫދުގެ ކިބައިން ވެއެވެ. ((بَيْنَ يَدَيِ السَّاعَةِ أَيَّامُ الْهَرْجِ؛ يَزُولُ فِيهَا الْعِلْمُ، وَيَظْهَرُ فِيهَا الْجَهْلُ)). قَالَ أَبُو مُوسَى: وَالْهَرْجُ: الْقَتْلُ بِلِسَانِ الْحَبَشَةِ މާނައީ: “ޤިޔާމަތާ ކައިރީގައި ހަރްޖުގެ ދުވަސްތަކެއް ވެއެވެ. އެދުވަސްތަކުގައި ޢިލްމުވެރިކަން ފިލައިގޮސް ޖާހިލުކަން ފާޅުވާނެއެވެ.” އަބޫ މޫސާ ދެންނެވިއެވެ. ހަރްޖަކީ ޙަބަޝީންގެ ބަހުރުވާގައި؛ ޤަތުލު ކުރުމެވެ.\nއަދި ނަބިއްޔާ صلى الله عليه وسلم ގެ އަރިހުން އަބޫ މޫސާ رضي الله عنه ރިވާކުރައްވާފައި ވެއެވެ. ޙަދީޘްކުރެއްވިއެވެ. ((إِنَّ بَيْنَ يَدَيِ السَّاعَةِ الْهَرْجُ)). قَالُوا: وَمَا الْهَرْجُ؟ قَالَ: ((الْقَتْلُ)). قَالُوا: أَكْثَرُ مِمَّا نَقْتُلُ، إِنَّا نَقْتُلُ فِيْ العَامِّ الْوَاحِدِ أَكْثَرَ مِنْ سَبْعِينَ أَلْفًا. قَالَ: ((إِنَّهُ لَيْسَ بِقَتْلِكُمُ الْمُشْرِكِينَ، وَلَكِنْ قَتْلُ بَعْضِكُمْ بَعْضًا)). قَالُوا: وَمَعَنَا عُقُولُنَا يَوْمَئِذٍ؟ قَالَ: ((إِنَّهُ لَيُنْزَعُ عُقُولُ أَكْثَرِ أَهْلِ ذَلِكَ الزَّمَانِ، وَيُخَلَّفُ لَهُ هَبَاءٌ مِنَ النَّاسِ؛ يَحْسِبُ أَكْثَرُهُمْ أَنَّهُ عَلَى شَيْءٍ، وَلَيْسُوا عَلَى شَيْءٍ)) މާނައީ: “ހަމަކަށަވަރުން ޤިޔާމަތާ ކައިރީގައި ހަރްޖު ވެއެވެ.” އަޞްޙާބު ބޭކަލުން ދެންނެވިއެވެ. ހަރްޖަކީ ކޮންއެއްޗެއް ހެއްޔެވެ؟ ޙަދީޘް ކުރެއްވިއެވެ. “ޤަތުލު ކުރުމެވެ.” ދެންވޫއެވެ. އެންމެ ގިނައިން ޤަތުލުކުރާ ބަޔަކީ ތިމަންމެން ބޭކަލުންނެވެ. އަހަރަކު ހަތްދިހަ ހާހަށްވުރެ ގިނަ މީހުން ތިމަންމެން މަރަމުއެވެ. ޙަދީޘް ކުރެއްވިއެވެ. “އެއީ ތިޔަބައިމީހުން މުޝްރިކުން މަރާ މެރުމެއް ނޫނެވެ. އަދި ކިއެއްތޯއެވެ! އެއީ ތިޔަބައިމީހުން އެއްބަޔަކު އަނެއްބަޔަކު މެރުމެވެ.” ޞަޙާބީން ދެންނެވިއެވެ. އެދުވަހުގައި ތިމަންމެން ހަމަބުއްދި ހުންނާނެތޯއެވެ؟ ޙަދީޘް ކުރެއްވިއެވެ. “އެޒަމާނުގައިވާ ގިނަ މީސްތަކުންގެ ބުއްދި ފިލައިދާނެއެވެ. އަދި މީސްތަކުންކުރެ ވިސްނުންކޮށި ބަޔަކު ޚަލީފާވެރި ކުރެވޭ ހުއްޓެވެ. އެއީވާ މީހެއް ކަމުގައި މީހުން ދެކޭނެއެވެ. އޭނާއީ ހަމަ އެކައްޗެއްވެސް ނޫނެވެ.”\nއަދިވެސް އަބޫ ހުރައިރާ رضي الله عنه ގެ އަރިހުން ރިވާވެގެން ވެއެވެ. ރަސޫލުﷲ صلى الله عليه وسلم ޙަދީޘްކުރެއްވި ކަމުގައި އެކަލޭގެފާނު ވިދާޅުވިއެވެ. ((وَالَّذِي نَفْسِي بِيَدِهِ؛ لَا تَذْهَبُ الدُّنْيَا حَتَّى يَأْتِيَ عَلَى النَّاسِ يَوْمٌ لَا يَدْرِي الْقَاتِلُ فِيمَ قَتَلَ، وَلَا الْمَقْتُولُ فِيمَ قُتِلَ)). فَقِيلَ: كَيْفَ يَكُونُ ذَلِكَ؟ قَالَ: ((الْهَرْجُ، الْقَاتِلُ وَالْمَقْتُولُ فِي النَّارِ)) މާނައީ: “ތިމަންކަލޭގެފާނުގެ ފުރާނަފުޅު އެފަރާތެއްގެ އަތްޕުޅު ދަށުގައިވާ ފަރާތް ގަންދެއްވައި ޙަދީޘްކުރައްވަމެވެ. ޤަތުލުކުރާ މީހާއަށް އޭނާ އެޤަތުލު ކުރަނީ ކީއްވެކަން އަދި ޤަތުލުކުރެވޭ މީހާއަށް އޭނާ އެޤަތުލު ކުރެވެނީ ކޮންކަމަކާ ހުރެކަން އެނގިގެންނުވާ ދުވަސްތަކެއް އައިސްފުމަށް ދާންދެން ދުނިޔެ ފަނާވެގެން ނުދާ ހުއްޓެވެ.” ދެންނެވުނެވެ. އެއީ ކިހިނެއްވާނެ ކަމެއް ތޯއެވެ؟ ޙަދީޘް ކުރެއްވިއެވެ. “އެއީ ހަރްޖެވެ. ޤާތިލު މީހާއާއި ޤަތުލުކުރެވުނުމީހާ ވާހުށީ ނަރަކައިގައެވެ.”\nމި ޙަދީޘްތަކުގައި ސަލާމާއި ޞަލަވާތްލެއްވި އިތުރު އެކަލޭގެފާނު ޚަބަރު ދެއްވާފައިމިވާ ކަންތަކުންކުރެ ބައެއް ވަނީ ކަށަވަރުންވެސް ހިނގައިފައެވެ. ފަހެ ޞަޙާބީންގެ ޒަމާނުގައި، ޢުޘްމާނުގެފާނު ޝަހީދުކޮށްލެއްވުމާއެކު ޤަތުލުކުރުން ފެށިގެން ދިޔައެވެ. އެއަށްފަހު ވަކިމިވެނިތަނެކޭ ޒަމާނެކޭ ބުނެވެން ނެތްހެން ހުރިހާ ކަންކޮޅުތަކަކާއި ޒަމާނަކަށް ކަހަލަގޮތަކަށް ވަނީ ހަނގުރާމަ ޢާންމުވެގެން ގޮސްފައެވެ. އަދި އެހަނގުރާމަތަކުން ކުރެ ގިނަ ހަނުގުރާމަތައް މެދުވެރިވި ސަބަބުވެސް އެނގިގެން ނުވެއެވެ.\nއަދި ފަހުގެ އަހަރުތަކުގައި ހިނގާފައިވާ، އުއްމަތްތައް ފަނާކުރަނިވި ހަނގުރާމަތަކުގައި ވަނީ އަނިޔާވެރިގޮތުގައި ހާސްހާހުން މީހުން ކަތިލެވިފައެވެ. އަދި އޭގެސަބަބުން ދޭދޭމީހުން ޤަތުލުކުރުމާ ހަމައަށް ފިތުނަވެރިކަން ފެތުރިގެން ދިޔައެވެ. އެކަން އޭނާ ކުރަން ޖެހުނީ ކީއްވެކަން ޚުދު އޭނާވެސް ނުދަނެއެވެ.\nއަދި ހަމައެފަދައިން ޖަމާޢަތްތަކާއި އުއްމަތްތައް ކުދިކުދިކޮށްލާ ފަނާކުރަނިވި ހަތިޔާރު ޢާންމުވުމީ މީހުންމެރުން ގިނަވުމުގައި ނުހަނުބޮޑު ރޯލެއް ކުޅޭ އެއްޗެކެވެ. އިންސާނާއަކީ އެއްވެސް އަގެއްނެތް، ބަކަރިގަނޑެއް ކަތިލާފަދައިން ކަތިލެވޭ އެއްޗެއް ކަމުގައި ވެގެން ދިޔައެވެ. އެއީ ފަސާދަ ޢާންމުވުމުގެ ސަބަބުންނާއި ވިސްނުމުގެ ކޮށިކަމާ ހުރެއެވެ. ފަހެ ފިތުނަރޯވުމުން ޤާތިލުމީހާ މީހުން މަރައެވެ. އަދި މެރުނީ ކީއްވެކަމެއް ކޮންކަމަކާހުރެ ކަމެއް ނޭނގޭނެތެވެ. އަދި ކިއެއްތަ! އެއްވެސް ކަމަކަށް ނުވާ ކަންކަމުގައި އަނެކާ މަރައިލާތަން އަޅުގަނޑުމެންނަށް ދަނީ ފެންނަމުންނެވެ. އެއީ މީސްތަކުންނަށް ނުތަނަވަސް ދަނޑިވަޅުގައެވެ. ނަބިއްޔާ صلى الله عليه وسلم ގެ ޙަދީޘްފުޅުން އެކަމުގެ ތެދުކަން އެނގިގެން ދެއެވެ: ((إِنَّهُ لَيُنْزَعُ عُقُولُ أَكْثَرِ أَهْلِ ذَلِكَ الزَّمَانِ)) “އެޒަމާނުގައިވާ ގިނަ މީސްތަކުންގެ ހަމަބުއްދި ފިލައިދާނެއެވެ.” ﷲ ތަޢާލާ އަޅުގަނޑުމެންނަށް ޢާފިޔަތުގެ ނިޢުމަތް މިންވަރު ކުރައްވާށިއެވެ. އަދި ފާޅުވެ ހުރި ފިތުނަތަކާއި ވަންހަނާވެފައިވާ ފިތުނަތަކުން ރައްކާތެރިކަން ދެއްވުން އެދި އެކަލާނގެ ޙަޟްރަތުގައި ދަންނަވަމެވެ.\nދެންފަހެ މިއުއްމަތް ރަޙުމުލިބިވެގެންވާ ކަމުގައި އައިސްފައި ވެއެވެ. އާޚިރަތުގައި މިއުއްމަތަށް ޢަޛާބެއް ނުވެއެވެ. މިއުއްމަތުގެ ޢަޛާބަކީ ދުނިޔެމަތީ ލައިގަންނަ ފިތުނައާއި ބިންހެލުންތަކާއި ޤަތުލުޢާންމު ކަމުގައި ﷲ ތަޢާލާ ވަނީ ލައްވާފައެވެ. صَدقَة بن المُثَنَّى [ރިވާކުރައްވާފައިވާ] ޙަދީޘްގައި ވެއެވެ. أَبُوْ بُرْدَة ގެ އަރިހުން ރިވާކުރައްވާ رَبَاح بن الحَارِث އަހުރެމެންނަށް ކިޔައިދެއްވިއެވެ. ވިދާޅުވިއެވެ. [އެބަސްފުޅުގެ ތަރުޖަމާއީ:] ތިމަންނާ ބާޒާރުގައި ޒިޔާދުގެ ގޯތި ދޮށުގައި، ހައިރާންވެ އަތް އުރައިލައިގެން ހުއްޓައި ރަސޫލުﷲ صلى الله عليه وسلم ގެ ޞަޙާބީއަކަށް ބައްޕަ ވިދާޅުވާހެން ހީވާ، އަންޞާރުންގެ ބޭކަލަކު (އެބަހީ: މަދީނާގެ އަހުލުވެރިއަކު) ދެންނެވިއެވެ. އޭ އަބޫ ބުރްދާއެވެ. ކަލޭގެފާނު ޙައިރާންވެފައި ތިހުންނަވަނީ ކޮންކަމަކާތޯއެވެ؟ ތިމަންކަލޭގެފާނު ދެންނެވީމެވެ. ތިމަންނާ މި ޢަޖައިބުވަނީ ޤައުމެއްގެ ބަޔަކާ މެދުއެވެ. އެއީ އެބައިމީހުންގެ ދީނަކީ އެއްދީނަކަށް ވެފައި، ނަބިއްޔަކީ އެއްނަބިއްޔަކަށް ވެފައި، އެބައިމީހުން ދަޢުވަތުދެނީ އެއްކަމަކަށް ކަމުގައި ވެފައި، އަދި އެބައިމީހުން ޙައްޖުކުރަނީ އެއްގޮތަކަށް ކަމުގައި ވެފައި، އަދި ހަނގުރާމަ ކުރަނީވެސް އެކަތިގަނޑެއްގެ ގޮތުގައި ކަމުގައި ވެފައި އެބައިމީހުންކުރެ އެއްބަޔަކު އަނެއްބަޔަކު ޤަތުލު ކުރާތީއެވެ. ވިދާޅުވިއެވެ. ކަލޭގެފާނު ޙައިރާން ނުވާށެވެ! ފަހެ ހަމަކަށަވަރުން ނަބިއްޔާ صلى الله عليه وسلم މިފަދައިން ޙަދީޘް ކުރެއްވީތީ ތިމަންކަލޭގެފާނުގެ ބައްޕާފުޅު އަޑުއައްސަވައި ތިމަންނާއަށް ޚަބަރުދެއްވި އަޑު އެހީމެވެ. ((إِنَّ أُمَّتِي أُمَّةٌ مَرْحُومَةٌ، لَيْسَ عَلَيْهَا فِي الْآخِرَةِ عَذَابٌ، إِنَّمَا عَذَابُهَا فِي الْقَتْلِ والْبَلَابِلِ وَالزَّلَازِل والفِتَن)) “ތިމަންކަލޭގެފާނުގެ އުއްމަތަކީ މަރުޙޫމް ކުރެވިގެންވާ އުއްމަތެކެވެ. އެއުއްމަތަށް އާޚިރަތުގައި ޢަޛާބެއް ނުވެއެވެ. އެއުއްމަތުގެ ޢަޛާބަކީ ޤަތުލުކުރުމާއި ބަލާވެރިކަމާއި ބިންހެލުމާއި ފިތުނަވެރިކަން ކަމުގައި މެނުވީ ނުވެއެވެ.”\nއަދި އަބޫމޫސާގެ އަރިހުންވާ ރިވާޔަތުގައި ވަނީ: ((إِنَّ أُمَّتِي أُمَّةٌ مَرْحُومَةٌ، لَيْسَ عَلَيْهَا فِي الْآخِرَةِ عَذَابٌ، إِنَّمَا عَذَابُهَا فِي الدُّنْيَا: الْقَتْلُ، والْبَلَابِلُ، وَالزَّلَازِلُ)) މާނައީ: “ހަމަކަށަވަރުން ތިމަންކަލޭގެފާނުގެ އުއްމަތަކީ މަރުޙޫމް ކުރެވިގެންވާ އުއްމަތެކެވެ. އެއުއްމަތަށް އާޚިރަތުގައި ޢަޛާބެއް ނުވެއެވެ. އެއުއްމަތުގެ ޢަޛާބުވަނީ ދުނިޔޭގައި އެކަންޏެވެ. ޤަތުލުކުރުމާއި ބަލާވެރިކަމާއި ޒަލްޒަލާތަކުންނެވެ.”\n ((صحيح مسلم))، كتاب الفتن وأشراط الساعة، (18 / 13 – مع شرح النووي)).\n ((صحيح البخاري))، كتاب الفتن، باب ظهور الفتن، (13 / 14 – مع الفتح).\n ((مسند الإمام أحمد)) (4 / 414 – بهامشة منتخب كنز العمال)، و ((سنن ابن ماجه))، كتاب الفتن، باب التثبت في الفتنة، (2 / 1309) (ح 3959)، و ((شرح السنة))، باب أشراط الساعة، (15 / 28 – 29) (ح 4234). والحديث صحيح.\n ((صحيح مسلم))، كتاب الفتن وأشراط الساعة، (18 / 35 – مع شرح النووي).\n ((مستدرك الحاكم)) (4 / 253 – 254)، وقال: ((صحيح الإسناد، ولم يخرجاه))، ووافقه الذهبي.\nوالحديث صحيح. انظر: ((سلسلة الإحاديث الصحيحة)) (م2/ 684 – 686).


ހުޅުމާލޭ ދެވަނަ ފިޔަވަހިން އެޗްޑީސީއަށް ބިމެއް ނުވިއްކޭނެ ކަމަށް މާލެ ސިޓީ ކައުންސިލުން ބުނެފިއެވެ.\nހުޅުމާލޭ ދެވަނަ ފިޔަވައިން 60 ގޯތި ވިއްކުމަށް އެޗްޑީސީއިން އިއްޔެ ހުޅުވާލުމާ ގުޅިގެން މާލެ ސިޓީ ކައުންސިލުން ނެރުނު ބަޔާނުގައި ބުނެފައިވަނީ "ހުޅުމާލޭ ބިމުގެ ވެރިފަރާތާ މެދު ވަކި ގޮތެއް ނުނިމި ކޯޓު މަރުހަލާގައި އޮއްވައި އެޗްޑީސީން ހުޅުމާލެ ދެވަނަ ފިޔަވަހިން ގޯތި ވިއްކުމަށް ނިންމި ނިންމުމަކީ ގާނޫނީ ގޮތުން ވެސް އެޗްޑީސީއަށް ކުރެވޭނެ ކަމެއް ނޫން ކަމުގައި ދެކެން،" ކަމަށެވެ.\nއަދި މީގެއިތުރުން ހުޅުމާލޭ ދެވަނަ ފިޔަވަހިން މާލޭ ރައްޔިތުންނަށް ގޯތި ދިނުމުގެ ބަދަލުގައި، 100 ޕަސެންޓް ސަރުކާރު ހިއްސާވާ ކުންފުންޏަކުން އާމްދަނީ އިތުރު ކުރުމަށްޓަކައި ހުޅުމާލޭ ދެވަނަ ފިޔަވަހިން ގޯތި ވިއްކަން ނިންމުމަކީ ލާމަރުކަޒީ ގާނޫނާ ހިލާފު ކަމެއް ކަމަށް ވެސް ސިޓީ ކައުންސިލުން ވަނީ ބުނެފައެވެ.\nއެޗްޑީސީން މިކަމާގުޅިގެން ބުނެފައިވަނީ ހުޅުމާލޭ ދެވަނަ ފިޔަވަހިން ގޯތި ވިއްކުމަކީ ހުޅުމާލޭ ދެވަނަ ފިޔަވަހީގެ މާސްޓާ ޕްލޭންގައި ކަނޑައަޅާފައިވާ ގޮތުގެމަތިން ވިއްކުމަށް ހަމަޖެހިފައިވާ ގޯތި ތަކުގެ ތެރެއިން 60 ގޯތި ކަމަށެވެ.\n28 ޑިސެމްބަރ 2021


Raahjjeyge Fathuruverikan Kurieruvumah Baahvaa "Hotelier Summit" Fashaifi - Vaguthu\nރާއްޖޭގެ ފަތުރުވެރިކަން ކުރިއެރުވުމަށް ބާއްވާ "ހޮޓެލިއާ ސަމިޓް" ފަށައިފި\nހޮޓެލިއާ ސަމިޓް ފެށުމުގެ ރަސްމިއްޔާތު – ވަގުތު އިމޭޖްސް: އިބްރާހިމް ޝާބިލް\nދިވެހިރާއްޖޭގެ ފަތުރުވެރިކަން ކުރިއަރުވާ ފަތުރުވެރިކަމުގައި ހުރި ގޮންޖެހުންތަކާއި ބެހޭ ގޮތުން މަޝްވަރާކުރުމަށް ޓްރެވެލް ޓްރޭޑް މޯލްޑިވްސް (ޓީޓީއެމް) އިން އިންތިޒާމުކޮށްގެން ބާއްވާ ހޮޓެލިއާ ސަމިޓް ފަށައިފިއެވެ.\nބަނޑޮސް އައިލެންޑް ރިސޯޓްގައި ކުރިއަށް ގެންދާ ސަމިޓް ޝަރަފްވެރިކޮށްދެއްވީ އިކޮނަމިކް މިނިސްޓަރ މުހައްމަދު ސައީދެވެ.\nފަތުރުވެރިކަމުގައި ހަރަކާތްތެރިވާ ގިނަ ފަރާތްތަކާއި އެކު ފެށި މި ސަމިޓްގައި ވާހަކަފުޅު ދައްކަވަމުން އިކޮޮނޮމިކް މިނިސްޓްރ މުހައްމަދު ސައީދު ވިދާޅުވީ ރާއްޖެގެ ފަތުރުވެރިކަން ދުވަހަކަށްވުރެއް ދުވަހެއް ދަނީ ކުރިއަރަމުން ކަމަށެވެ. އަދި ރާއްޖޭގެ ފަތުރުވެރިކަން ކުރިއެރުވުމަށާއި ފަތުރުވެރިކަމަށް ދިމާވެފައިވާ ގޮންޖެހުންތަށް ދިރާސާކޮށް އެކަންކަމަށް އެދެވޭ ހައްެލެއް ހޯދުމަށް "ހޮޓެލިއާ ސަމިޓް" ފަދަ ސަމިޓްތަށް ބޭއްވުމަކީ މުހިންމު ކަމެއް ކަމަށް މިނިސްޓަރު ވިދާޅުވިއެވެ.\n"ރާއްޖޭގެ ފަތުރުވެރިކަން މިދަނީ ދުވަހަކަށް ވުރެއް ދުވަހެއް ކުރިއަށް. އަދި ރާއްޖޭގެ އިންތިސާދު މައިގަނޑު ގޮތެއްގައި ބިނާވެފައި މިއޮތީ ފަތުރުވެރިކަމުގެ މަށްޗަށް. އެހެންކަމުން މިފަދަ ސަމިޓްތަށް ބޭއްވުމަކީ ވަރަށް މުހިންމު ކަމެއް. އެއީ މިފަދަ ސަމިޓްތަކުގެ ސަބަބުން ރާއްޖޭގެ ފަތުރުވެރިމަކުގެ ސިނާއަތުގައި ހުރި ގޮން ޖެހުންތަށް ދެނެގަނެވި އެކަންކަން ހައްލުކުރުމަށް ކުރެވެން ހުރި މަސައްކަތްތަށް އެނގިގެންދާނެތީ" މިނިސްޓަރ ޝައީދު ވިދާޅުވިއެވެ.\nރާއްޖޭގެ ފަތުރުވެރިކަމުގެ ސިނާއަތް ކުރިއެރުވުމަށް ރައީސް ޔާމީންގެ ސަރުކާރުން ހާއްސަ އިސްކަމެއް ދެމުން އަންނަ ކަމުގައިވެސް މިނިސްޓަރ ސައީދު ވިދާޅުވިއެވެ.\nފަތުރުވެރިކަމުގެ ސިނާއަތުގައި ހަރަކާތްތެރިވަމުން އަންނަ 100 އަށް ވުރެެއް ގިނަ ފަރާތާއި އެކު އެއް ދުވަހުގެ ނިޔަލަށް ކުރިއަންގެންދާ ސަމިޓް ހުޅުވުމުގެ ރަސްމިއްޔާތުގައި ވާހަކަފުޅު ދައްކަވަމުން މޯލްޑިވްސް އެސޯޝިއޭޝަން އޮފް ޓްއަރިޒަމް އިންޑަސްޓްރީ މަޓީ) ގެ ސެކެރެޓަރީ ޖެނެނަލް އަހުމަދު ނަޒީހް ވިދާޅުވީ ހޮޓެލިއާ ސަމިޓްގެ ސަބަބުން ފަތުރުވެރިކަމުގެ ޝިނާއަތުގައި ހުރި ކަންބޮޑުވުންތަކަށް ހައްލެއް ހޯދުމަށް ފަތުރުވެރިކަމުގެ ސިނާއަތުގައި ހަރަކާތްތެރިވާ ފުންނާބު އުސް ފަރާތްތަކާއި އެކު މަޝްވަރާކޮށް އެ ކަންބޮޑުވުންތަކަށް އެދެވޭ ހައްލެއް ހޯދިގެންދާނެކަމުގައެވެ.\nއަދި ހޮޓެލިއާ ސަމިޓަކީ ރާއްޖޭގެ ފަތުރުވެރިކަމުގެ ޝިނާއަތުގައި ހަރަކާތްތެރިވާ ގިނަ ފަރާތެއް އެއް ތަނަކުން ބައްދަލުވެ ހިޔާލު ބަދަލުކުރެވިގެންދާނެ ސަމިޓެއް ކަމުގައިވެސް ނަޒީހް ވިދާޅުވިއެވެ.\n"ރާއްޖޭގެ ފަތުރުވެރިކަމުގެ މުސްތަގުބަލު އޮތީ ވަރަށްވެސް އުޖާލާކޮށް. މި ފަދަ ސަމިޓްތަށް ރާއްޖޭގައި ބޭއްވުމަކީ ފަތުރުވެރިމުގެ ސިނާއަތަށް ލިބޭނެ ވަރަށް ބޮޑު ކުރިއެރުމެއް. އެއީ މި ސަމިޓަކީ ފަތުރުވެރިކަމުގެ ސިނާއަތުގައި ހަރަކާތްތެރިވާ ފުންނާބު އުސް އެތަކެއް ފަރާތެއް ބައިވެރިވާ ސަމިޓެއް. އެހެންކަމުން އެފަރާތްތަކާއި އެކު މަޝްވަރާކޮށް ރާއްޖޭގެ ފަތުރުވެރިކަމަށް މިހާރު ދިމާވެފަވަނީ ކޮންކޮން ގޮންޖެހުންތަކެއް ތޯ ބަލާ އެ ގޮން ޖެހުންތަކަށް ހައްލެއް ހޯދޭނެ ގޮތް އެނގިގެންދާނެ" އަހުމަދު ނަޒީހް ވިދާޅުވިއެވެ.\nކުޑަދޫ މޯލްޑިވްސް އެންމެ ފުރިހަމަ ލަގްޒަރީ ރިސޯޓަކަށް ހޮވިއްޖެ\nއޭޕްރީލް 30, 2018 13:08\nރާއްޖޭގެ ގިނަ ރިސޯރޓް ތަކުގައި ބޮޑެތި މަގާމް ތަކުގައި ބޭރުމީހުން ތިބެނީ ސީދާ އެކަމަކީ ދިވެހިންނަށް ފުރުސަތު ހަނި ކުރުމަށް ޓަކައި މަޓީން ކުރާ ކަމެކެވެ. އެކަން އެބަޖެހޭ ހައްލުވާން ކޮންމެ އަގެއްދީގެން ނަމަވެސް..


FA CUP ge final ge fahujaaga chelsea in hoadhaifi\nއިނގިރޭސި އެފްއޭ ކަޕްގެ ފައިނަލްގެ ފަހު ...\nއޭއެފްސީ ކަޕުގެ ބައެއް މެޗުތައް އައްޑޫގައި\nby vomadmin July 20, 2020\nއިނގިރޭސި އެފްއޭ ކަޕްގެ ފަހު ޖާގަ ޗެލްސީން ހޯދައިފި އެވެ.\nމިދިޔަ އަހަރުގެ ޔޫރަޕާ ލީގުގެ ޗެމްޕިއަންކަން ހޯދާފައިވާ ޗެލްސީން އިގިރޭސި އެފްއޭކަޕްގެ ފައިނަލުން ޖާގަ ހޯދާފައިވަނީ ރޭ ކުޅެވުނު ސެމީފައިނަލްގެ ފަހުމެޗްގައި މެންޗެސްޓަރ ޔުނައިޓެޑް3ލަނޑު 1 ލަނޑުން ބަލިކުރުމަށްފަހުގައެވެ. ރޭގެ މެޗުގެ ކުރިން މި ފަހަރު ޕްރިމިއާ ލީގުގައި ޗެލްސީއާއި މެންޗެސްޓަރ ޔުނައިޓެޑް ބައްދަލުކޮށް ކުޅުނު ދެ މެޗާއި ލީގު ކަޕްގައި ކުޅުނު މެޗުންވެސް ޔުނައިޓެޑުން އަތުން ޗެލްސީވަނީ ބަލިވެފައެވެ. އެކަމަކު އެފްއޭ ކަޕްގެ އެންމެ ފަހު ހަތަރު މުބާރާތުގެ ތެރެއިން ތިން މުބާރާތުން ޔުނައިޓެޑް ކަޓާފައިވަނީ ޗެލްސީ އަތުން ބަލިވެގެންކަން ފާހަގަކޮށްލަންޖެހެއެވެ.\nއޯގަސްޓް މަހުގެ އެއް ވަނަ ދުވަހު ކުޅޭ ފައިނަލުގައި ޗެލްސީ ބައްދަލުކުރާނީ އެފްއޭކަޕްގެ އެންމެ ކާމިޔާބު ޓީމުގެ ގޮތުގައި ބެލެވޭ އާސެނަލްއާއެވެ. އެކަމަކު މިދިޔަ އަހަރުގެ ޔޫރޮޕާ ލީގުގެ ޗެމްޕިއަންކަން ޗެލްސީ ހޯދާފައިފައިވަނީ ފައިނަލުގައި އާސެނަލް ބަލިކުރުމަށް ފަހު އެވެ.\nއާސެނަލް މިމުބާރާތުގެ ފައިނަލުން ޖާގަހޯދާފައިވަނީ މިމަހުގެ 18 ވަނަ ދުވަހުގެރޭ ކުޅެވުނު ސެމީފައިނަލްމެޗްގައި އެންމެ ފަހުގެ ޗެމްޕިއަން މެންޗެސްޓާ ސިޓީގެ2ލަނޑު0ލަނޑުން ބަލިކޮށްފައެވެ.\nރޭގެ މެޗްގައި ޗެލްސީން ކާމިޔާބުކުރި ފުރަތަމަ ލަނޑު މެޗްގެ 45 ވަނަ މިނިޓްގެ ތެރޭގައި ކާމިޔާބުކޮށްދިނީ އޮލިވިއޭ ޖިރޫޑް އެވެ. ޗެލްސީން ލީޑު ފުޅާކުރީ ދެވަނަ ހާފު ފަށައިގެން ފުރަތަމަ މިނެޓުގައި އޭރިޔާ ބޭރުން އިނގިރޭސި ޒުވާން މިޑްފީލްޑަރު މޭސަން މައުންޓް ތިރިތިރިން ފޮނުވާލި ބޯޅަ އެއް މެންޗެސްޓަރގެ ކީޕަރު ޑެހެއާގެ އަތުގައި ޖެހިފައި ގޯލްތެރެއަށް ވަދެގެންނެވެ. ޗެލްސީން ތިން ވަނަ ގޯލަކީ މެޗުގެ 74 ވަނަ މިނިޓްގައި ޔުނައިޓެޑްގެ ކެޕްޓަން ހެރީ މެގުއާ އަތުން ބައިކޮޅަށް ވަން ގޯލެކެވެ.\nޔުނައިޓެޑުން މިމެޗްގައި ކާމިޔާބުކުރި ހަމައެކަނި ލަނޑު މެޗްގެ 86 ވަނަ މިނިޓްގައި ކާމިޔާބުކޮށްދިނީ އެޓީމަށް ލިބުނު ޕެނަލްޓީއަކުން ބްރޫނޯ ފެނާންޑޭސް އެވެ\nމީދުން ހިތަދޫ ހޮސްޕިޓަލަށް ގެނދިޔަ މާބަނޑު އަންހެނަކު ކޮވިޑަށް ޕޮޒިޓިވްވެއްޖެ-\nމީދުން އައްޑޫ އިކުއިޓޯރިއަލް ހޮސްޕިޓަލަށް ވިހަން ގެންދިޔަ މާބަނޑު އަންހެނަކު ކޮވިޑް-19 އަށް ޕޮޒިޓިވް ވެއްޖެއެވެ މައުލޫމާތު ލިބިފައިވާ ...\nvomadmin May 27, 2021\nކޯވިޑް-19 ގެ ތެރޭގައި ފާއިތުވެދިޔަ ދުވަސްތަކުގައި ރާއްޖޭގައި ދީނީ އެއްބައިވަންތަކަށް އާލާކުރުމަށް ދީނީ ޢިލްމުވެރިން ކުރެއްވި މިންނެތް މަސައްކަތްތައް ...


Kureege footboalha tharin miadhu alun dhanda | Mihaaru\nކުޑަމޫސަ (މ) ވެލެންސިއާއާ އެކު ތަށްޓެއް ހޯދުމަށް ފަހު ރޮސްޓަރަމްގައި: މިއަދު ފެންނާނެ.\n29 މެއި 2017 - 12:084comments\nޓާފް ދަނޑުގައި މިއަދު ހަވީރު5ޖަހާއިރު ފަށާ މެޗުގައި ގައުމީ ފުޓްބޯޅަ ޓީމުގެ ކުރީގެ ކެޕްޓަނުންނާއި ކުރީގެ ޖީލުތަކުގެ އެންމެ މޮޅު ކުޅުންތެރިން ފެނިގެންދާނެ އެވެ.\nއެގޮތުން ރާއްޖެ އަށް ފުޓްބޯޅައިން އެންމެ ފުރަތަމަ މެޑެއްޔެއް ހޯދައިދިން ކެޕްޓަން ކަމަށްވާ، 1984 ވަނަ އަހަރުގެ ސާފް ގޭމްސްގައި ލޯ މެޑަލް ހޯދި ޓީމުގެ ކެޕްޓަން އިބްރާހިމް ނޫރައްދީނާއި 1991 ވަނަ އަހަރުގެ ސާފް ގޭމްސް އިން ރިހި މެޑަލް ހޯދައިދިން ކެޕްޓަން މުހައްމަދު ކަލީމް ކުޅޭނެ އެވެ. އަދި އެ ފަހަރު ގައުމީ ޓީމުގެ ގޯލް ބެލެހެއްޓި އަދި ވިކްޓަރީ 1985 ވަނަ އަހަރު ގައުމީ ތަށި މިލްކުކުރި އިރު ވެސް ގޯލް ބެލެހެއްޓި މައުރޫފް އަހުމަދު (މާއްޓޭ) ވެސް ފެންނާނެ އެވެ.\nމީގެ އިތުރުން މި މެޗުގައި ކުޅޭ ކުރީގެ ތަރިންގެ ތެރޭގައި 70ގެ ތެރޭގައި ސ. ފޭދޫ ޑީއެންސީން ގައުމީ މުބާރާތުގައި ވިދާލިއިރު އެ ޓީމަށް ކުޅުނު އަބްދުﷲ މުފީދު (އުދުހޭ މުފީދު) އާއި ނިއު ރޭޑިއަންޓުގެ ކުރީގެ މަސްއޫލުވެރިޔާ ކާމިނީޕޫލް ހަސަން މަނިކާއި ގަރުނުގެ ފުޓްބޯޅަ ޝަހުސިއްޔަތު މޯނިންސަން މޫސާމަނިކު (ކުޑަމޫސަ) ހިމެނެ އެވެ. އަދި ވެލެންސިއާގެ މެދުތެރޭގައި 90ގެ އަހަރުތަކުގައި މޮޅު ކުޅުމެއް ދެއްކި އަދި ފަހުން ބާސްކެޓްބޯޅައިގައި ވެސް ވިދާލި އަބްދުﷲ އާމިރު (އައްލޯ) ވެސް މިއަދުގެ ހާއްސަ މެޗުގައި ކުޅޭނެ އެވެ.\n"ފަންސާސް އަހަރުން މަތީގެ ރާއްޖޭގެ ފާހަގަކޮށްލެވޭ ގިނަ ކުޅުންތެރިން މިއަދު ފެންނާނެ. ވަރަށް ހާއްސަ މެޗެއް މިއީ،" ވެޓްރަންސް ކަޕާއި މި މެޗު އިންތިޒާމްކުރާ ސޮކާ މޭޓްސްގެ އިސް މެމްބަރެއް ކަމަށްވާ އަލީ ސުޒޭން ބުންޏެވެ.\nކުޅުންތެރިން ދެ ޓީމަކަށް ބަހާލާފައިވާއިރު އެއް ޓީމަކީ ރަތް ޓީމެވެ. އަނެއް ޓީމަކީ ހުދު ޓީމެވެ.\nވެޓްރަންސް ކަޕް ފަށާނީ މާދަމާ ހަވީރު ނިއު ރޭޑިއަންޓާއި ކްލަބް ވެލެންސިއާގެ މެޗުންނެވެ.\nއިތުރު ލިޔުންތައް ވެޓަރަންސް ކަޕް ކުޑަ މޫސަ


Kurehdhoo Resort Gai Thibi Hurihaa Muvahzzafun Covid19 Ah Test Kuranee\nކުރެއްދޫ ރިސޯޓުގައި ތިބި ހުރިހާ މުވައްޒަފުން ކޮވިޑަށް ޓެސްޓު ކުރަނީ\nކޮވިޑް19 ވައިރަސް ރާއްޖެއިން އެންމެ ފުރަތަމަ ފެނުނު ކުރެއްދޫ އައިލެންޑް ރިސޯޓުގެ ހުރިހާ މުވައްޒަފުން އެ ބައްޔަށް ޓެސްޓު ކުރަން ނިންމައިފިއެވެ. އެމީހުން އެ ބައްޔަށް ޓެސްޓު ކުރުމަށް ނިންމާފައިވަނީ ރިސޯޓުން ފޭބުމުގެ ކުރިންނެވެ.\nނޭޝަނަލް އިމަޖެންސީ އޮޕަރޭޝަން ސެންޓަރުން މިރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ކޮވިޑް19 ގެ މައުލޫމާތު ހިއްސާ ކުރުމަށް ސަރުކާރުން ކަނޑައަޅާފައިވާ ތަރުޖަމާން މަބްރޫކް އަޒީޒް ވިދާޅުވީ ކުރެއްދޫ މުވައްޒަފުންނާއި މެދު ޓެގް ޓީމުން މިއަދު ގޮތެއް ނިންމާފައިވާ ކަމަށެވެ. ޓެގް ގެ މިހާރުގެ ނިންމުމަމީ ކުރެއްދޫގައި ތިބި އެންމެން ކޮވިޑަށް ޓެސްޓު ކުރުމަށްފަހު ދޫކޮށްލުން ކަމަށާއި އެއީ ރައްކާތެރިކަމުގެ ފިޔަވަޅެއްގެ ގޮތުގައި ކުރާ ކަމެއް ކަމަށް އޭނާ ވިދާޅުވިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މި މަހުގެ 10ވަނަ ދުވަހު ވަނީ ކަރަންޓީނު މުއްދަތު ފުރިހަމަވެއްޖެ ކަން މެނޭޖްމަންޓް ތަކުން ކަށަވަރު ކޮށްދިނުމުން ރިސޯޓުތައް ހުޅުވައިލާ ގޮތަށް ހަމަޖައްސައިފައެވެ. އެގޮތަށް ހަމަޖެއްސީ ކޮވިޑް19 ފެތުރިދާނެތީ ރައްކާތެރިކަމުގެ ފިޔަވަޅެއްގެ ގޮތުން ރިސޯޓްތަކާއި ސަފާރީތަކުން އެހެން ރަށްރަށާ ދެމެދު ދަތުރުކުރުން ހުއްޓާލުމަށް އެންގި އެންގުމަށް މިހާރު ވަނީ ބަދަލު ގެނެއުމަށްފަހުއެވެ.\nމިކަމާ ގުޅިގެން އެޗްޕީއޭއިން އެކުލަވާލާފައިވާ އައު އުސޫލުގައި ވަނީ ރިސޯޓް ނުވަތަ ސަފާރީއަށް އަންނަ އެންމެ ފަހު ފަތުރުވެރިޔާ ނުވަތަ އެންމެ ފަހު ފަތުރުވެރިޔާ ފުރިތާ 14 ދުވަސް ވެފައިވުމާއެކު އެ މުއްދަތުގައި އެއްވެސް މީހެއްގެ ކިބައިން ކޮވިޑް19 ގެ އަލާމާތެއް ނުފެންނަ ނަމަ ރިސޯޓްތަކާއި ސަފާރީތަކުން އެހެން ރަށްރަށާއި ދެމެދެ ދަތުރުކުރެވޭނެ ކަމަށެވެ. އަދި މީހުން ފޭބުމުގެ ކުރިން އެކަމުގެ އިގުރާރު ފޯމް ރިޒޯޓުން ފުރިހަމަކުރުމަށް ފަހު އެޗްޕީއޭއަށް ހުށަހަޅަން ޖެހޭނެ ކަމަށެވެ.\nކޮވިޑް19 އާ ގުޅިގެން މޮނިޓަރިންއަށް ލެވުނު ނަމަވެސް ބައްޔަށް ޕޮޒިޓިވްވި މީހަކު ފެނިފައިނުވާ ނަމަ އެ ރިސޯޓަކުން މީހުން ބޭފުމުގެ ކުރިން ރިސޯޓުން ފޯމް ހުށަހަޅަން ޖެހޭގޮތަށް ވެސް އެއުސޫލުގައި ހަމަޖައްސާފައިވެއެވެ. އަދި ރިސޯޓު ނުވަތަ ސަފާރީން 14 ދުވަހުގެ ތެރޭގައި ބަލީގެ އަލާމާތެއް ހުރި މީހަކު ފެނިފައިވާނަމަ ބަލީގެ އަލާމާތްތައް ހުރި މީހަކު އެންމެ ފަހުން ފެނުނުތާ 14 ދުވަސް ފުރިހަމަ ވެފައިވުމާއި އެތަންތަނުން ފައިބާއިރު ބަލީގެ އަލާމާތެއް ހުރި މީހަކު ރިސޯޓު ނުވަތަ ސަފާރީގައި ނެތުމާއި ފުރިހަމަ ކުރަން ޖެހޭ އެގްޒިޓް ފޯމް ފުރަންޖެހޭނަ ކަމަށް އެޗްޕީއޭއިން ބުނެއެވެ.


BREAKING NEWS: Gaza Firihenakaai Eyna Ge Maabandu Anbimeehaa Aai4Dharin Shaheedkohlaifi - Vaguthu\nޣައްޒާގެ ފިރިހެނަކާއި، އޭނާގެ މާބަނޑު އަނބިމީހާ އާއި ހަތަރު ދަރިން ޝަހީދުކޮށްލައިފި\nއިސްރާއީލްގެ އަނިޔާވެރި ސިފައިން ޣައްޒާއަށް ދިން ވައިގެ ހަމަލާއެއްގައި ފިރިހެނަކާއި އޭނާގެ މާބަނޑު އަނބިމީހާ އާއި އެދެމަފިރިންގެ ހަތަރު ދަރިން ޝަހީދުކޮށްލައިފިއެވެ.\nޣައްޒާގެ މީޑިއާތަކުން ކަށަވަރު ކޮށްދީފައިވާ ގޮތުގައި މިއާއިލާގެ މެންބަރުން ޝަހީދުވެފައި ވަނީ އެމީހުން ދިރިއުޅޭ ގެއަށް އިސްރާއީލުން ދިން ވައިގެ ހަމަލާތަކުގައެވެ.\nމިހަމަލާގައި ޝަހީދުވެފައި ވަނީ 39 އަހަރުގެ ރަފާތު މުހައްމަދު އިސްމާއީލް އަލް-ތާނީ އާއި 37 އަހަރުގެ ރާވިޔަތު ފަތުހީ އާއި އެމީހުންގެ ހަތް އަހަރުގެ ދަރިފުޅު އިސްމާއީލް އާއި ހައަހަރުގެ ދަރިފުޅު އަދުހަމް އާއި ފަސް އަހަރުގެ ދަރިފުޅު އަމީރު އާއި ހަތަރު އަހަރުގެ ދަރިފުޅު މުހައްމަދު އެވެ.\nއިސްރާއީލްގެ ހަމަލާގައި މިއާއިލާގެ އެއްވެސް މީހަކު ސަލާމަތްވެފައެއް ނުވެއެވެ.\nޣައްޒާއަށް އިސްރާއީލުން ވައިގެ ހަމަލާތައް ދެމުން ދާތީ އަންހެނުންނާއި ކުޑަކުދިން ހިމެނޭހެން 200 ވަރަކަށް މީހުން ގެތަކުން ނިކުމެގެން ގޮސް ޣައްޒާގައި ހުންނަ އދ.ގެ ސްކޫލަކުން މިހާރު ވެސް ހިމާޔަތް ހޯދަމުން އެބަގެންދެއެވެ. ނަމަވެސް މިފަދަ ތަނަކަށް ވެސް އިސްރާއީލުން ހަމަލާ ނުދޭނެ ކަމުގެ އެއްވެސް ޔަގީންކަމެއް ނެތެވެ.\nމިރޭ ވެސް އިސްރާއީލުން ވަނީ ޣައްޒާގެ ހޮސްޕިޓަލަކަށް ވައިގެ މަގުން ހަމަލާތަކެއް ދީފައެވެ. އެހަމަލާތަކުގައި ޝަހީދުވި މީހުންގެ އަދަދެއް އަދި ކަށަވަރެއް ނުވެއެވެ.\nމެއި 13, 2021 23:47\nމިކަމުގައި އަޑުއުފުލައި ވާހަކަ ދައްކަން ޖެހެނީ ފަންނާނުންނެއްނޫން.. މުސްލިނު ރައްޔިތުން ދިރިއުޅޭ ގައުމުތަކާއި އެގައުމުތަކުގެ ވެރީންނާއި އަސްކަރީ ކޮމާންޑަރުން. އެތިބަ ސައުދީ އާއީ ގަތަރާއި ޔޫއޭއީއާއި އެމީހުންގެ އަސްކަރިއްޔާތަކުން ކުރަނީ ކޮންކަމެއް. ޝަހީދުކޮއް ނެތި އެކޮއްލަނީ ކިތައް ކިތައް ލޮބުވެތި މުސްލިމް އާއިލާ. މިތާ އުޅޭ ވެރިމީހާވެސް އެއްޗެއް ބުނެލާފަ އެއޮންނަނީ އޮސްޓުރިޗެއްހެން ބޯވަތައްލައިގެން ފިލާފަ. އަމިއްލަ ލޯކުރިމަތީ އަމިއްލަ އަނބިދަރީން މަރާލާތަން ބަލަނަ ކެލޭމެންގެ ތެރެއިން ކިތައް މީހުންނައް ކެތްކުރެވޭނެ.؟ އެއީ ގާޒާގެ އަހަރެމެންގެ އަަޚުންނާއި އުޚުތުން ތަހައްމަލް ކުރަމުންދާ ބިރުވެރިކަން. ހިތައް އެއްޗެއް އަރާތަ. ؟\nމެއި 14, 2021 07:52\nތި ކިޔަނީ ހުސް ޔަހޫދީންގެ ޕަޕެޓުންގެ ވާހަކަ....މިގައުމުގަވެސް ނުހުންނާނެ ވެރިއެއް އެއްޗެކޭ ބުނަން ކެރޭނެ....ދަށުވެފަ ތިބި ބައެއް އަމިއްލަ ބައި ބޮޑުކުރަންވެގެން....ހަނޑަށް ދިޔަ ވާހަކަ ފޮތްތަކުގަ ޖެހީ ޔަހޫދީން ބުނެގެން އެއީ ދޮގުކަން އެނގިތިބެ...\nމެއި 14, 2021 10:50\nހީހީހީ، ތިއަބުނި ތަންތަނުގެ އަސްކަރިއްޔާއަށް އޮވޭތަ، މިޒަމާނަށް ބަލާއިރު ތިބުނަނީ 2ގުއްލަ ހަމަ ނުވާ ބައެއްގެ ވާހަކަ.


ރާއްޖޭގެ ކަނޑުގެ ސަރަހައްދުން ބޭރުގެ މަސްބޯޓެއް އަތުލައިގެންފި | Jazeera\tރާއްޖޭގެ ކަނޑުގެ ސަރަހައްދުން ބޭރުގެ މަސްބޯޓެއް އަތުލައިގެންފި - Jazeera\nއަހްމަދު ރަޝީދު December 20, 2018 73 views0\nދިވެހިރާއްޖޭގެ ޚާއްޞަ އިޤްތިޞާދީ ސަރަޙައްދުގައި ޤަވާއިދާ ޚިލާފަށް މަސްވެރިކަން ކުރަން އުޅުނު ބޭރުގެ މަސްބޯޓެއް އެމްއެންޑީއެފް ސަދަން އޭރިއާ ކޯސްޓްގާޑް ސްކޮޑްރަންގެ ބެލުމުގެ ދަށަށް ގެންގޮސްފައިވާކަމަށް އެމްއެންޑީއެފުން ބުނެފި އެވެ.\nއެމްއެންޑީއެފުން ބުނީ ގދ.ގައްދޫގެ އިރު ދެކުނުން 42 މޭލު ބޭރުން ފެނުނު "އޮޝާދީ 1" ނަމަކަށް ކިޔާ ސްރީލަންކާގެ މި މަސްބޯޓު ފެނިގެން އެމްއެންޑީއެފް ސަދަން އޭރިއާއަށް އިއްޔެ 13:12 ހާއިރު ރިޕޯޓްކޮށްފައި ވަނީ އެސަރަހައްދުގައި މަސްވެރިކަން ކުރަމުންދިޔަ "ވާދީ" ނަމަކަށް ކިޔާ ދޯންޏަކުން ކަމަށެވެ.\nއެމްއެންޑީއެފުން ބުނީ މި މަޢުލޫމާތު ލިބުމާއެކު ޤައުމީ ދިފާޢީބާރުގެ ސަދަން އޭރިއާ ކޯސްޓްގާޑް ސްކޮޑްރަންގެ ލޯންޗެއް އެސަރަހައްދަށް ދިޔަކަމަށެވެ. ސްރީލަންކާގެ މި މަސްބޯޓް އެމްއެންޑީއެފް ސަދަން އޭރިއާ ކޯސްޓްގާޑް ސްކޮޑްރަންގެ ބެލުމުގެ ދަށަށް ގެނެސްފައި ވަނީ އިއްޔެ ހަވީރު 16:30 ހާއިރު ކަމަށާއި މި ބޯޓް ބަލައި ފާސްކުރިއިރު، މި ބޯޓުގައި ސްރީލަންކާގެ6މަސްވެރިން ތިބިކަމަށް ވެސް އެމްއެންޑީއެފުން ބުނެއެވެ.\nމި ބޯޓު، އެމްއެންޑީއެފް ސަދަން އޭރިއާ ކޯސްޓްގާޑުގެ ބެލުމުގެ ދަށުން ރޭ 23:40 ގައި ޏ.ފުވައްމުލަކަށް ގެންގޮސް، މޯލްޑިވްސް ޕޮލިސް ސަރވިސް އާ ވަނީ ހަވާލުކޮށްފައެވެ.


ދުންފަތުން ... ހައްތާވެސް ގެއްލުން | ދުންފަތް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ދުންފަތް ދުންފަތުން ... ހައްތާވެސް ގެއްލުން\nދުންފަތުން ... ހައްތާވެސް ގެއްލުން\n03 މޭ 2005\n2005 ވަނަ އަހަރު ޖެހޭއިރު، އަހަރަކު މަރުވާ މީހުންގެ ޢަދަދު 10 މިލިއަނަށް އަރާނެއެވެ. މިވަގުތު ދުންފަތުގެ އިސްތިޢުމާލު ކުރާ 650 މިލިއަން މީހުންނަކީ، ޞިއްޙި ގޮތުން ބޮޑެތި ނުރައްކާތަކާއި ކުރިމަތިލާން ތައްޔާރުވެފައި ތިބިބައެކެވެ.\nބަލިތައް ޖެއްސުމުގެ ހުރިހާ ސަބަބުތަކުގެ، ލިސްޓުގެ ހަތަރުވަނާގައި ވަނީވެސް ދުންފަތްކަން ހަނދާންކޮށްލަން ޖެހެއެވެ. މި ނުރައްކާތެރި ވަބާގެ ސަބަބުން ދުނިޔެއާއި ކުރިމަތިވެފައި ވަނީ ހަމައެކަނި ޞިއްޙީ ނުރެއްކަލެއް ނޫނެވެ. ކިއެއްތަ މި ވަބާގެ އަސަރު ދުނިޔޭގެ އިޤްތިސާދަށާއި ޤައުމުތަކުގެ އިޤްތިޞާދަށްވެސް، މީހަކަށް ޚިޔާލަށްވެސް ނުގެނެވޭ މިންވަރެއްގެ ގެއްލުން ވަމުން އެބަދެއެވެ. އެހެނީ މީހުންގެ އުފެއްދުންތެރިކަން އޭގެ އެންމެ މައްޗަށް ދާ ޢުމުރަށް ދިއުމުގެ ކުރިން، ދުންފަތާއި ހެދި މަރުވެއެވެ. ދުންފަތުގެ ދުންފަތާއި ގުޅުން ހުރި ތަފާތު ބަލިތަކާއި، އެ ބޭނުން ކުރަން ނަގާ ވަގުތުގެ ސަބަބުން، ދުންފަތުގެ އިސްތިޢުމާލު ކުރާ މީހުންގެ އުފެއްދުންތެރިކަންވެސް އެ ނުން މީހުންނަށްވުރެ، ދަށެވެ. 1994 ވަނަ އަހަރު ކުރެވުނު ދިރާސާކަން ދެއްކި ގޮތުގައި، ދުންފަތުގެ ސަބަބުން ދުނިޔޭގެ އިޤްތިޞާދަށް އަހަރަކު، 200 ހާސް މިލިއަން ޑޮލަރުގެ ގެއްލުންވެއެވެ. މީގެތެރެއިން ތިންބައިކުޅަ އެއްބަޔަކީ ތަރައްޤީވަމުން އަންނަ ޤައުމުތަކަށްވާ ގެއްލުމެވެ.\nމުއްސަނދީން ސިގިރޭޓު ބުއިމުން ލިބެނީ ހަމައެކަނި ޞއްޙީ ގެއްލުމެކެވެ. ނަމަވެސް ފަޤިރުން މި ބުއިމާ، އެމީހުންގެ ފަޤީރުކަން އިތުރުވާކަން މިފަދަ މީހުންނަކަށް ނޭނގެއެވެ. އެންމެ ދަށް އާމްދަނީ ލިބޭ ޤައުމުތަކުގައިވެސް، ޢާއިލާތަށް ބަލަހައްޓަން ޖެހޭމީހުން، އާމްދަނީގެ 10 އިންސައްތަ ހޭދަކުރަނީ ދުންފަތަށެވެ. މީގެ މާނައަކީ ކުދިންގެ ތަޢުލީމަށާއި، ކާނާ އަދި ޞިއްޙީ ފަރުވާ ހޯދުމަށް، މިފަދަ ޢާއިލާތަކުގައި ހުންނަ ފައިސާ މަދުވުމެވެ. އަނެއްކޮޅުން ބައްޕަ ނުވަތަ މަންމަ ދުންފަތުގެ އިސްތިޢުމާލު ކުރުމުން ލިބޭ ކުދިންގެ ޞިއްޙަތު ދަށްވެ، ލިބިފައި ތިބޭ ކުދިންނަށް ނުސީދާގޮތުގައި ބޮވޭ ދުމުގެ ސަބަބުން ތަފާތު ޞިއްޙީ މައްސަލަތަކަކާއި ކުރިމަތިލާން ޖެހުމެވެ.\nދުންފަތުގެ ސަބަބުން މުޖްތަމަޢުތަކަށް ލިބެމުންދާ ބޮޑެތި ގެއްލުންތަކަކީ އަވަސް ގޮތެއްގައި، ހުއްޓުވަން ޖެހިފައިވާ ކަމެކެވެ. ބައެއް ތަޖުރިބާތަކުން ސާބިތުވެފައިވާ ގޮތުގައި، ދުންފަތުގެ ވަބާ ހުއްޓުވިދާނެ ހަރުދަނާ ފިޔަވަޅުތަކެއް، ކެރިގެން އަޅައިފިނަމަ، އެޅެން އެބަހުއްޓެވެ. އެންމެ ފުރަތަމަ ފިޔަވަޅަކީ ފުޅާދާއިރާއެއްގައި ދުންފަތާއި މެދު، ޢާއްމުން ހޭލުންތެރި ކުރުމެވެ. އަދި ސީދާ ނުވަތަ ނުސީދާ ގޮތުގައި ކުރެވެ ސިގިރޭޓު އިޝްތިހާރު މަނާކުރުމާއި، ޑިއުޓީ މަތިކުރުމަކީވެސް ކުރެވިދާނެ ކަމެކެވެ. ހަމައެހެންމެ ހުރިހާ ޢާއްމުތަންތަނެކީ ދުންފަތުން ސަލާމަތް ކުރެވިފައިވާ ތަންތަނަށް ހެދުމާއި، ސިގިރޭޓި ފޮށީގައި އެންމެންނަށްވެސް ކިޔަން އެގޭނެހެން އަމިއްލަ ބަހަކުން، ދުންފަތުން ލިބޭ ގެއްލުން ހާމަކޮށްފައި ލިއުން ކޮޅެއް ބެހެއްޓިދާނެއެވެ.\nދުންފަތުގެ އިސްތިއުމާލު ކުރުމުން މައިމީހާއަށާއި ދަރިފުޅަށް ލިބޭ ގެއްލުން\nދުންފަތުގެ އިސްތިއުމާލު ކުރުން ހުއްޓާލުމަށް ކުރެވިދާނެ ދިހަ ކަމެއް !\nސިގިރެޓާއި ބެހޭ، ސުވާލު ޖަވާބު\nސިގިރެޓާއި ބެހޭގޮތުން އެގެން މުހިންމު ކަންތައްތައް\nދުންފަތުގެ ދުމުން ލިބޭ ގެއްލުންތައް\nދުންފަތް ކޮންޓްރޯލްކުރުމަށް ކުރެވިފައިވާ މަސައްކަތްތައް\nބޯއެނބުރުމާއި، މޭނުބައިކޮށް ހޮނޑުލުން\nމާބަނޑު ދުވަސްވަރާއި ވިހެއުމަށްފަހު އުރަމައްޗަށް އަންނަ ބަދަލުތައް\nބަނޑަށް6މަސްވުމަށްފަހު ޖިންސީ ގުޅުން ހިންގުމަކީ ރައްކާތެރި ކަމެއްތަ؟


Roadhaige enme aguhuri ghaneemaa akee thaguvaa aai thazkiyaa | Mihaaru\nރޯދައިގެ އެންމެ އަގުހުރި ޣަނީމާ އަކީ ތަޤުވާ އާއި ތަޒުކިޔާ\nމިސްކިތުގައި ބަޔަކު ޤުރުއާން ކިޔަވަނީ: އުންމީދުތައް އާލާވެގެން ދަނީ އީމާންތެރިކަމުގެ ސަބަބުން. --މިހާރު ފައިލް ފޮޓޯ\n24 މެއި 2020 - 08:23\nރޯދައިގެ އެންމެ މަތިވެރި މަޤުޞަދަކީ ތަޤުވާވެރިކަން ވަރުގަދަ ކުރުމެވެ. ތަޤުވާވެރި ކަމަކީ މާތް ﷲ ގެ ކޯފާ އާއި ޢަޛާބުން މިންޖު ވާނެ އައްޑަނައެއް ތައްޔާރު ކުރުމެވެ. މި އައްޑަނަ ތައްޔާރު ކުރެވުނު ކަމަށް ވާނީ ﷲ ގެ އަމުރުތަކަށް ކިޔަމަންވެ ނަހީތަކުން ދުރުހެލި ވުމުންނެވެ. ރޯދަ ހިފަން ޖެހޭ އެންމެ ފުރިހަމަ ގޮތުގައި ރޯދައިގެ ރޫޙާނިއްޔަތާ އެކު ހިފައިފި ނަމަ އިންސާނާ ހުންނާނީ އެކަމަށް ހޭނި ތައްޔާރުވެފަ އެވެ. ތަޤުވާވެރިވެފަ އެވެ. ތަޤުވާ އަކީ ހިތުގެ ޢަމަލެކެވެ. ނަމަވެސް މީގެ ބޭނުން ހިފެނީ މީގެ ސަބަބުން ނަފްސު ތާހިރުކޮށް ތަޒުކިޔާ ވެގެންދާތީ އެވެ. ރޯދައަކީ އިންސާނާގެ ހަކަތައިންނާއި އެދުންތަކަކުން ވަރަށް ބޮޑު ގުރުބާނެއް ވެގެން ކުރެވޭ ކަމެކެވެ. އެ ހުރިހާ ކަމެއް ކުރަނީ މީހަކު ބުނެގެންނެއް ނޫނެވެ. މުޖުތަމަޢުގެ ކުރިމަތީގައި ލަދުން ސަލާމަތްވާކަށް ވެސް ނޫނެވެ. އެހެން ބަޔަކަށް އެކަން ދައްކާކަށް ވެސް ނޫނެވެ. މީހަކު މަޖްބޫރެއް ކޮށްގެންނެއް ވެސް ނޫނެވެ. ހަމައެކަނި ﷲ ގެ އެންގެވުމަކަށް ވާތީ އެ ފަރާތަށް ބޯލަނބައި ކިޔަމަންތެރިވުމުގެ ގޮތުންނެވެ.\nމި ގޮތުން ރޯދަ މަހުގައި ރޯދަ ހިފައި ރޭއަޅުކަން ކުރަން ދަސް ކުރެ އެވެ. ރޯދަމަހުގައި ޝަހުވާނީ އެދުންތައް ފުއްދުމުގައި ޚުދު ތިމާ އަށް ޙަލާލު އަނބި މީހާއާ ވެސް ދުވާލު ވަގުތުތަކުގައި އެކަހެރިވެގެން އެކަމަށް ކެތްކޮށްލަ އެވެ. އަދި އެ އެދުން ޙަރާމް ގޮތެއްގައި ފުއްދުމަށް ޚިޔާލެއް އަޔަސް އަޢޫޛު ކިޔައި އިސްތިޣްފާރު ކުރަން އާދަ ކުރެވެ އެވެ. މީރު ކާއެއްޗެއްސާއި ބުއިންތަކުގެ ކުރިމަތީގައި ނަފްސު އެދިއެދި ގޮވަމުން ދާއިރު ވެސް ދުވާލުގެ ވަގުތުތަކުގައި އެކަމުން ދުރުހެލިވެ އެވެ. ކިތަންމެ ބަނޑުހައިވިއަސް އަދި ކިތަންމެ ފެންބޮވައިގަތަސް މެ އެވެ. އެއީ ހަމައެކަނި ﷲ އަށް ތަބާވުމުގެ ގޮތުންނެވެ. ރޯދަ މަހުގައި އެކުވެރިއެއް އަދި ފޫހި ފިލުވައިދޭ ބައިވެރިއެއްގެ ގޮތުގައި ބެލީ ކީރިތި ޤުރުއާނެވެ. ތިމާ ހިތް އެދޭ އެހެން އެތައް ކަމެއް ދޫކޮށްލާފައި ވެސް އެކަމުން ޘަވާބެއް ހޯދުމުގެ ނިޔަތުގައި އަދި ﷲ ގެ ރުއްސެވުން ހޯދުމުގެ ނިޔަތުގައި ގިނަ ވަގުތުތަކެއް އެ މާތް ފޮތާއެކު ހޭދަކުރެ އެވެ.\nސުވާލަކީ އެއް މަސްދުވަހުގެ މުއްދަތަށް ރޯދައިގެ މަދަރުސާއިން މިހިންގި ކޯހުން ފާސްވެ ތަޤުވާވެރިކަމާއި ތަޒުކިޔާގެ ސެޓުފިކެޓު ޙާޞިލު ކުރަނީ ކިތައް މީހުންތޯ އެވެ؟ ޝައްކެތް ނެތެވެ. ﷲ ގެ އަޅުތަކުންކުރެ ގިނަ ބަޔަކު މި ކަން ޙާޞިލު ކުރާނެ އެވެ. ނަމަވެސް ބުރަ މަސައްކަތާ އެކު ވެސް މިކަން ޙާޞިލު ނުކުރެވުނު ބަޔަކުވެސް އުޅޭނެ އެވެ. އަދި އެއްގޮތަކަށް މަސައްކަތް ނުކުރުމުގެ ސަބަބުން ﷲ ގެ ކޯފާ އާއި ޢަޛާބަށް ހުށަހެޅޭ މަދު ނަމަވެސް ބަޔަކު އުޅޭނެ އެވެ. އެ މީހުންނަށް ސަލާމަތް ވެވެން އޮތީ ތައުބާވެ ﷲ އަށް ރުޖޫޢަ ވެގެންނެވެ.\nރޯދަ އަށް ހުންނަ އިރު ތިމާއަކީ އަޚްލާޤު ރަނގަޅު މީހަކަށް ވުމަށް މަސައްކަތްތަކެއް ކުރެ އެވެ. ހުތުރު ބަސްތައް ބުނެއުޅުމާއި މީހުންނަށް އަނިޔާވެރިވުމުން ދުރުހެލިވާން މަސައްކަތް ކުރެ އެވެ. އެހެން މީހަކު ތިމާއާމެދު އެފަދަ ކަމެއް ކުރި ނަމަވެސް ﷲ އާއި ރަސޫލާގެ އަމުރަށް ކިޔަމަންތެރި ވުމުގެ ގޮތުން ﷲ ގެ ޙަޟްރަތުގައި “ތިމަން މިހުރީ ރޯދައަށޭ” މިހެން ދަންނަވައި އެކަމުން އެއްކިބާވެގަނެ އެވެ. ޣީބަ ބުނުމާއި ނެތިނުބައި މޮށުން ފަދަ ކަންކަމުންވެސް ދުރުހެލިވާން މަސައްކަތް ކުރެ އެވެ. ރުޅި އަންނަ ކަހަލަ ކަންކަމާ ކުރިމަތިވިއަސް އެ ރުޅި ﷲ އަށް ޓަކައި ކޮންޓްރޯލް ކުރަން ދަސްކުރެ އެވެ. އެއީ މިކަމުން ލިބެން އޮތް ފައިދާ މާބޮޑުވީމަ އެވެ.\nރުޅި ދިރުވާލައި އެތެރެހަށީގައި ބާއްވަނީކީ ނޫނެވެ. އޭގެ ބަދަލުގައި އެ މުލުން ލުހެލައި އެއްލާލަނީ އެވެ. އެއީ ރޯދަވެރިޔާ ރުޅި ކޮންޓްރޯލް ކުރާއިރު އެ ރުޅި އަންނަން މެދުވެރިވި ސަބަބާ މެދު އިތުރަކަށް ނުވިސްނާނެ އެވެ. އަދި އެ ކަމުގައި ބައިވެރިވާ ބަޔަކު ތިބި ނަމަވެސް އެ މީހުންނާ މެދު ހިތުގައި އެއްވެސް އެއްޗެއް ނުބާއްވައި ވަގުތުން މާފު ކުރާނެ އެވެ. އެހެން މީހުންނާ މެދު ރުޅިވެރިކަން ހިތުގައި ބާއްވާފައި ބޭރުފުށުން ރުޅި ނާންނަކަން ދައްކައިފި ނަމަ އެއީ ހަގީގަތުގައި ރުޅި މަތަކުރެވުނީކީ ނޫނެވެ. ރުޅީގެ އަލިފާންގަނޑު ހިތުތެރޭ މޫލައި އަލުން ކުރިފަޅާނެ އެވެ. ރޯދަވެރިޔާ ރުޅި މަތަކުރަނީ މިފަދައަކުން ނޫނެވެ. ރޯދަމަހަކީ ބަރަކާތްތެރި މަހެއް ވީމާ އެ މަހުގެ ޘަވާބާއި ދަރުމަ އިތުރަށް ލިބިގަތުމަށްޓަކައި ޞަދަޤާތްކޮށް ދީލަތިކަމުގެ އަތް ނިއުޅާލަ އެވެ. މި ހުރިހާ ކަމެއްގެ އިތުރުން ރޯދަމަހުގައި އެންމެ ޚާއްޞަ ސަމާލުކަމެއް ދެނީ ފަރުޟު ނަމާދުތައް އޭގެ ވަގުތުގައި އަދާކުރުމަށެވެ. އަދި އެއަށް ފަހު ސުންނަތް ނަމާދުތައް ގިނަ ކުރުމަށެވެ.\nއާދެ، މިހުރިހާ ކަމަކީވެސް ތަޤުވާވެރިވެ ނަފްސު ތަޒުކިޔާ ކުރުމުގެ ގިއުގަނޑުގެ ތެރޭ ހިމެނޭ ކަންކަމެވެ. އެއީ ހައްތާވެސް ﷲ ގެ އަމުރުތަކަށް ކިޔަމަންވުމާއި ނަހީތަކުން ދުރުހެލިވުމެވެ. ތަޤުވާއަކީ އެއީ އެވެ. ހަމައެއާ އެކު އެއީ ނަފްސުގައިވާ ނުބައި ކަންކަން އެއްފަރާތްކޮށް ނަފްސަށް ޒީނަތްތެރިކަން ގެނައުމެވެ. ތަޒުކިޔާ އަކީ އެއީ އެވެ. ނަމަވެސް ސުވާލަކީ އެއް މަސްދުވަހުގެ މުއްދަތަށް ރޯދައިގެ މަދަރުސާއިން މިހިންގި ކޯހުން ފާސްވެ ތަޤުވާވެރިކަމާއި ތަޒުކިޔާގެ ސެޓުފިކެޓު ޙާޞިލު ކުރަނީ ކިތައް މީހުންތޯ އެވެ؟ ޝައްކެތް ނެތެވެ. ﷲ ގެ އަޅުތަކުންކުރެ ގިނަ ބަޔަކު މި ކަން ޙާޞިލު ކުރާނެ އެވެ. ނަމަވެސް ބުރަ މަސައްކަތާ އެކު ވެސް މިކަން ޙާޞިލު ނުކުރެވުނު ބަޔަކުވެސް އުޅޭނެ އެވެ. އަދި އެއްގޮތަކަށް މަސައްކަތް ނުކުރުމުގެ ސަބަބުން ﷲ ގެ ކޯފާ އާއި ޢަޛާބަށް ހުށަހެޅޭ މަދު ނަމަވެސް ބަޔަކު އުޅޭނެ އެވެ. އެ މީހުންނަށް ސަލާމަތް ވެވެން އޮތީ ތައުބާވެ ﷲ އަށް ރުޖޫޢަ ވެގެންނެވެ. ބުރަމަސައްކަތްކޮށް އެކަން ޙާޞިލު ނުކުރެވޭ މީހުންނަކީ ރޯދައިގެ ރޫޙާނިއްޔަތު އެއްފަރާތްކޮށް ހަމައެކަނި އޭގެ މާއްދީބައި އަދާކުރި މީހުންނެވެ. ކީރިތި ރަސޫލާ އެފަދަ މީހުންނާމެދު ހަދީސްފުޅު ކުރައްވަނީ، އެ މީހުންގެ ރޯދައިން ކަރުހިއްކުމާއި ބަނޑުހައިވުން ފިޔަވައި އެހެންކަމެއް ނުލިބޭ ރޯދަވެރިންގެ ގޮތުގަ އެވެ. އެ މީހުންނަށް ހަގީގަތުގައި އެކުރެވުނީ ބޭކާރު ކަމެކެވެ. ވީމާ ވިސްނަންވީ ދެން ކުރިއަށް އޮތް ތަނަށެވެ.\nތަޤުވާވެރިކަން ޙާޞިލުކޮށް ނަފްސު ތަޒުކިޔާ ކުރި މީހުންގެ ޖަޒާއަކީ އުޑުތަކާއި ބިން ފަދަ ތަނަވަސް ވެގެންވާ ސުވަރުގެ އެވެ. އެކަމަކު އެ ޖަޒާ ލިބޭނީ އެ ތަޤުވާވެރިކަން ދެމެހެއްޓި މިންވަރަކުންނެވެ. ތަޤުވާ ވެރިކަމަކީ މޫސުމް މޫސުމަށް އޮންނަ ކަމެއް ނޫނެވެ. އެއީ އަބަދަށް އޮންނަ ކަމެކެވެ. ވީމާ ރޯދަ އިން ދަސްކުރި ފިލާވަޅުތަކުގެ ބޭނުން ރޯދަމަސް ނިމުމުންވެސް ހިފަން ޖެހޭނެ އެވެ. އަޅުކަންތައް ކުރުމަށް ޝައުޤުވެރިކަން ހުންނަން ޖެހޭނެ އެވެ. ފާޙިޝް ކަންތައްތަކުން ދުރުހެލިވާން ޖެހޭނެ އެވެ.\nތަޤުވާވެރިކަން ޙާޞިލުކޮށް ނަފްސު ތަޒުކިޔާ ކުރި މީހުންގެ ޖަޒާއަކީ އުޑުތަކާއި ބިން ފަދަ ތަނަވަސް ވެގެންވާ ސުވަރުގެ އެވެ. އެކަމަކު އެ ޖަޒާ ލިބޭނީ އެ ތަޤުވާވެރިކަން ދެމެހެއްޓި މިންވަރަކުންނެވެ. ތަޤުވާ ވެރިކަމަކީ މޫސުމް މޫސުމަށް އޮންނަ ކަމެއް ނޫނެވެ. އެއީ އަބަދަށް އޮންނަ ކަމެކެވެ. ވީމާ ރޯދަ އިން ދަސްކުރި ފިލާވަޅުތަކުގެ ބޭނުން ރޯދަމަސް ނިމުމުންވެސް ހިފަން ޖެހޭނެ އެވެ. އަޅުކަންތައް ކުރުމަށް ޝައުޤުވެރިކަން ހުންނަން ޖެހޭނެ އެވެ. ފާޙިޝް ކަންތައްތަކުން ދުރުހެލިވާން ޖެހޭނެ އެވެ. ރިވެތި އަޚްލާޤީ ސިފަތައް ހަރުލާފައި ހުންނަން ޖެހޭނެ އެވެ. ނުރަނގަޅު އަޚްލާޤު އަލުން ފެނިގެން ނުވާނެ އެވެ. ނޫންނަމަ ތަޤުވާވެރިކަން ޙާޞިލު ކުރެވުނީ ކަމަކަށް އަދި ނަފްސު ތަޒުކިޔާ ކުރެވުނީ ކަމަކަށް ހަގީގަތުގައި ނުބެލެވޭނެ އެވެ.\nއެތައް ކަމަކުން ގުރުބާންވެގެން ހޯދި ތަޤުވާވެރިކަމާއި ތަޒުކިޔާ އަކީ މި ރޯދަ މަހު ކުރި މަސައްކަތުގެ ނަތީޖާ އެވެ. މި ނަތީޖާގެ މަތީ ދެމިހުރެ އަދިވެސް އިތުރަށް އެކަންކަން ވަރުގަދަ ކުރެވޭތޯ ބަލަން ޖެހޭނެ އެވެ. މިއީ ﷲ އާ އަޅުތަކުންނާ މެދު ކުރެވޭ ބަނގުރޫޓު ނުވާނެ މުހިންމު ވިޔަފާރި އެކެވެ. މި ވިޔަފާރީގައި އަބަދުވެސް އެކަކު އަނެކަކަށް ވާދަޖަހައި އިތުރަށް ފައިދާ ހޯދަން މަސައްކަތް ކުރަން ޖެހޭނެ އެވެ.\nއީދު ދީން އިސްލާމް ފިތުރު އީދު ރޯދަމަސް 2020\nވަރަށް މުހިންމު ފައިދާކުރަނިވި ލިޔުމެއް. ހަމަ މިގޮތަށް ނޫސް ވެސް އިޞްލާހް ކޮށްލުން ވ.މުހިންމު ވާނެ. މާކުރީގެ ރީތި ފިލްމު ކުޅުނު މީހުން ޕްރޮމޯޓް ނުކުރުން އެދެން. މީ ޚަބަރު ކިޔާލަން ކްލިކް ކޮށް ލާއިރު ފެންނަ ހިތްދަތި ކަމެއް. އިޞްލާހް ކޮށްލާތި.\nނިމިދިޔައީ އެންމެ ބާއްޖަވެރި އެންމެ ތަނަވަސް ރޯދަމަސް. ދުނިޔެއަށް ދިމާވެފައިވާ ނާމާން ބިރުވެރިކަމުގައި ދުނިޔޭގެ ކަންކަން ހުއްޓާލައި މާތްﷲއަށް އަޅުކަން ކުރަން އެންމެ ގިނަ ވަގުތު ލިބުުނު އެންމެ ފުރިހަމަ ރޯދަމަސް. ދެން އެފަދައެއް ނައިސްދާނެހެން ހީވާ ފަދަ ރޯދަމަހެއް. މާތްﷲއަށް އަޅުކަން ކުރަން ދުނިޔެ ހުއްޓުވިފައިވާކަމުގެ އިހްސާސް ކުރެވުނު މަހެއް. ރޯދަމަހުގެ އަމާންކަމާ ހިތަށް ފިނިކަން އެންމެ ފުރިހަމައަށް ގެނުވި މަހެއް.


SunOnline: High court ge fandiyaarukamuge magaamah huzaifaa ayyankoffi\nހައިކޯޓުގެ ފަނޑިޔާރުކަމުގެ މަގާމަށް ހުޒައިފާ އައްޔަންކޮށްފި\nމަރިޔަމް ޝަހާމާ 23 Jun 2022, 11:59\nހައިކޯޓުގެ ފަނޑިޔާރުގެ މަގާމަަށް އައްޔަން ކޮށްފައިވާ އަލްއުސްތާޛާ ހުޒައިފާ -- ފޮޓޯ/ ޖޭއެސްސީ\nހައިކޯޓުގެ ފަނޑިޔާރުކަމުގެ މަގާމަށް ފެމިލީ ކޯޓުގެ އިސް ގާޒީ ހުޒައިފާ މުޙައްމަދު އައްޔަންކޮށްފިއެވެ.\nއެ މަގާމަށް ހުޒައިފާ އައްޔަންކުރުމަށް ޖުޑިޝަލް ސާވިސް ކޮމިޝަން (ޖޭއެސްސީ)އިން ނިންމީ އިއްޔެ އެ ކޮމިޝަނުން ބޭއްވި ބައްދަލުވުމެއްގައެވެ.\nހައިކޯޓުގެ ފަނޑިޔާރު ކަމަށް ކުރިމަތިލުމުގެ ފުރުސަތު ހުޅުވާލީ އެ މަގާމުގައި ހުންނެވި ފަނޑިޔާރު ޢަލީ ސަމީރު އިސްތިއުފާ ދެއްވުމުންނެވެ. ހުޒައިފާގެ އިތުރުން އެ މަގާމަށް ދެން ކުރިމަތިލެއްވީ ޕްރޮސެކިއުޓާ ޖެނެރަލް (ޕީޖީ) އޮފީހުގައި ދައުލަތުގެ ވަކީލެއްގެ ގޮތުގައި ފަސް އަހަރު މަސައްކަތް ކުރެއްވި ޝުކުރުﷲ ޝަކީލްއެވެ.\nފަނޑިޔާރުން އައްޔަން ކުރާ ކޮމިޓީން ވަނީ މަގާމަށް އެންމެ ގާބިލު ފަރާތެއް ހޮވުމަށްޓަކައި، އެ މަގާމަށް ކުރިމަތިލި ދެ ބޭފުޅުންނާ އިންޓަވިއު ކުރުމަށްފަހު، އެ މަގާމަށް ހުޒައިފާ އައްޔަން ކުރުމަށް ޖޭއެސްސީއަށް ލަފާ ދީފައި ކަމަށް އެ ކޮމިޝަނުން ބުންޏެވެ.\nހުޒައިފާއަށް ހައިކޯޓުގެ ފަނޑިޔާރުކަމުގެ ފަތްކޮޅު އެރުވުމަށް ހަމަޖެހިފައިވަނީ އަންނަ ހޯމަ ދުވަހުއެވެ.\nހުޒައިފާ ފެމިލީ ކޯޓުގެ އިސް ގާޒީ ކަމަށް އައްޔަނު ކޮށްފައިވަނީ މިދިޔަ މާޗު މަހުގެ 30 ވަނަ ދުވަހުއެވެ. އޭނާ އަކީ ސުޕީރިއާ ކޯޓުތަކުގެ ތެރެއިން ކޯޓެއްގެ އިސް ގާޒީ ކަމަށް އައްޔަން ކުރި ފުރަތަމަ އަންހެން ބޭފުޅާއެވެ.\nހައިކޯޓަށް އަދި އިތުރު ދެ ފަނޑިޔާރުން ބޭނުންވާނެއެވެ. އެއީ އެ ކޯޓުގެ ފަނޑިޔާރު އަބްދުއްރައޫފް އިބްރާހީމް އިސްތިއުފާ ދެއްވުމުންނާއި އެ ކޯޓުގެ ފަނޑިޔާރު ޢަބްދުﷲ ހަމީދު ވަކިކުރަން ރައްޔިތުންގެ މަޖިލީހުން ފާސްކޮށްފައިވާތީއެވެ.\nފަނޑިޔާރު ހަމީދު ހައި ކޯޓުގެ ފަނޑިޔާރު ކަމުން ވަކި ކުރަން ފާސްކުރީ ޤާނޫނު އަސާސީގެ 152ވަނަ މާއްދާއާ ޚިލާފަށް މަޖިލީހުގެ އެއްވެސް ދައުރެއް ނެތި، ސީދާ ސަރުކާރުން އިނާޔަތެއްގެ ގޮތުގައި ދިން ފްލެޓުތަކަކާ ހަވާލުވި ކަމަށް ޖޭއެސްސީން ނިންމި ނިންމުމާ ގުޅިގެންނެވެ. އެ އަމަލަކީ ފަނޑިޔާރުންގެ ސުލޫކީ މިންގަނޑާ ޚިލާފު އަމަލެއް ކަމަށް ބުނެ ޖޭއެސްސީން ފަނޑިޔާރުކަމުގެ މަގާމުން ހަމީދު ވަކި ކުރަން މަޖިލީހަށް ހުށަހެޅީ މިދިޔަ މަހުގައެވެ.\nޖޭއެސްސީން ހައިކޯޓުގެ ފަނޑިޔާރުކަމުގެ މަގާމުން ވަކިކުރުމަށް ހަމީދުގެ އިތުރުން ފަނޑިޔާރު އަބްދުއްރައޫފްގެ ނަންވެސް މަޖިލީހަށް ހުށަހެޅިއެވެ. ނަމަވެސް ފަނޑިޔާރު ރައޫފް އަމިއްލަ ފުޅަށް މަގާމުން އިސްތިއުފާ ދެއްވީއެވެ.\nހައިކޯޓުގެ ދެ ގޮފި އުވާލަން މަޖިލީހުން ފާސްކޮށްފި\nހައިކޯޓަށް އައްޔަނުކުރި ހުޒައިފާ ފަނޑިޔާރުކަމުގެ ހުވާކޮށްފި


E-Voting ge visnun dhookohlaifin: Fuwad\nއީ-ވޯޓިންގެ ވިސްނުން ދޫކޮށްލަައިފިން: ފުއާދު\nއިލެކްޓްރޯނިކް ވޯޓިންގެ ނިޒާމް -- އީ-ވޯޓިން -- ގެ ވިސްނުން މި ވަގުތަށް ދޫކޮށްލާފައިވާ ކަމަށް އިލެކްޝަންސް ކޮމިޝަންގެ ރައީސް ފުއާދު ތައުފީގު މިއަދު ވިދާޅުވެއްޖެ އެވެ.\nއީ-ވޯޓިންއަށް ދިއުމަކީ 2008 ވަނަ އަހަރުން ފެށިގެން ދެކެވެމުންދާ ވާހަކަތަކެކެވެ. އެކަމަށްޓަކައި މިދިޔަ މުއްދަތުގައި ސިޔާސީ ޕާޓީތަކާއެކު އެކި ބައްދަލްވުންތައް ބާއްވާފައި ވެއެވެ.\nއަވަސްގެ ޓޯކް ޝޯ "ސުވާލަކަށް ފަަހު ސުވާލެއް" ގައި ބައިވެރިވެވަޑައިގެން ވާހަކަ ދައްކަވަމުން ފުއާދު މިއަދު ވިދާޅުވީ 2008 ވަނަ އަހަރު އީ-ވޯޓިންގެ ވިސްނުން ގެންގުޅެން ފެށީ މެނުއަލްކޮށް އިންތިހާބުގެ ކަންކަން ކުރިއަށް ގެންދަން ޖެހުމަކީ ހަރަދު ބޮޑު ކަމަކަށްވުމުންނެވެ. ފުއާދު ވިދާޅުވީ އިންތިހާބުތަކުގައި ބޭނުންކުރާ ކޮންމެ ވޯޓް ކަރުދާސްކޮޅަކަށް ޖުމްލަކޮށް 39 ރުފިޔާ ހަރަދު ކުރާއިރު އެއީ ބޮޑު އަދަދެއް ކަމަށެވެ.\nއެކަން އެހެން ވަނީ ވޯޓް ކަރުދާސް ކުލަކޮށް ޗާޕުކޮށް އަދި ވަކި ކަހަލަ ސެކިއުރިޓީ ފީޗާސްތަކެއް ހިމަނަން ޖެހޭތީ އެވެ. އީ-ވޯޓިންއަށް ގޮސްފިނަމަ އެ ހަރަދުގެ އިތުރުން މުވައްޒިފުންނާއި އޮފިޝަލުންނަށް ކުރާ ހޭދަވެސް ކުޑަކުރެވޭނެ ކަމަށް ވިދާޅުވިއެވެ. ނަމަވެސް ސިޔާސީ ޕާޓީތަކުގެ ވިސްނުން އީ-ވޯޓިންއާމެދު ތަފާތު ކަމަށް ފުއާދު ވިދާޅުވިއެވެ.\n"ވެރިކަމުގައި އޮންނަ ޕާޓީއަކުން އަބަދުވެސް ފުދޭވަރެއްގެ ތާއީދެއް ދޭ އިނގޭތޯ. އެހެން ނަމަވެސް އިދިކޮޅުގައި އޮންނައިރު އެ ޕާޓީއަކުން ތާއީދެއް ނުކުރޭ އީ-ވޯޓިންއަކަށް،"\nއިލެކްޝަންސް ކޮމިޝަންގެ ރައީސް ފުއާދު ތައުފީގު: އީ-ވޯޓިންގެ ވިސްނުން ދޫކޮށްލާފައިވާ ކަމަށް ވިދާޅުވި -- އަވަސް ފޮޓޯ\nފުއާދު ވިދާޅުވީ އީ-ވޯޓިންއާ މެދު ސުވާލު އޮތީ ސިޔާސީ ޕާޓީތަކުގެ އެކަނި ނޫން ކަމަށާ އެއީ ރައްޔިތުންގެވެސް ކަންބޮޑުވުން އޮތް ކަމެއް ކަމަށެވެ. އީ-ވޯޓިން ބޭނުން ކުރަން ފެށުމުން އިންތިހާބުގެ ނަތީޖާގެ ސައްހަކަން ކަށަވަރު ކުރެވޭނެތޯ ރައްޔިތުން ސުވާލުކުރާ ކަމަށް ފުއާދު ވިދާޅުވިއެވެ.\n"އި-ވޯޓިންއަށް ދިއުމުން ވަރަށް ބޮޑުތަން ހަރަދު ކުޑަކުރެވިގެންދާނެ. ނަމަވެސް އެއީ އަދި ރައްޔިތުން އެދޭ ގޮތެއް ނޫންކަން މި އެނގެނީ. އަޅުގަނޑުމެން މިހާރު ކޮމިޝަންގައި މި ތިއްބެވި މެންބަރުން ގަބޫލުކުރަނީ އީ-ވޯޓިންއަށް ދިއުމަށް ރައްޔިތުން އަދި އެވަރަށް މެޗުއާއެއް ނުވެޔޭ. އަޅުގަނޑުމެންގެ ރައްޔިތުންވެސް އަދި ސިޔާސީ ޕާޓީތައްވެސް،"\nފުއާދު އިތުރަށް ވިދާޅުވީ 2008 ވަނަ އަހަރު އީ-ވޯޓިންނަށް އެމްޑީޕީން ތާއީދުކުރިއިރު އޭރުގެ އިދިކޮޅު ޕާޓީ ޑީއާރުޕީން ދެކޮޅު ހެދި ކަމަށެވެ. އަދި 2013 ގައި ޕީޕީއެމުން އެ ނިޒާމަށް ތާއީދުކުރިއިރު އެމްޑީޕީން ދެކޮޅު ހެދި ކަމަށެވެ. އަދި ސިޔާސީ ޕާޓީތަކުގެ މިވަގުތުގެ ވިސްނުމަކީ އިންތިހާބުތައް މެނުއަލްކޮށް ގެންދިއުން ކަަމަށްވާތީ އީ-ވޯޓިންގެ ވިސްނުން މިވަގުތަށް މުޅީން ދޫކޮށްލާފައިވާ ކަަމަށެވެ.\nނިޒާމީ ވޯޓެއް އޮންނާނެ ކަމަށް ނުނިންމާ\nއެކަމާއި ގުޅޭގޮތުން ފުއާދު ވިދާޅުވީ ހަބީބު ވިދާޅުވީ ނިޒާމީ ވޯޓެއް ބާއްވަން ޖެހޭނެ ވާހަަކަ ނޫން ކަމަށެވެ. ހަބީބު ނިޒާމީ ވޯޓްގެ ވާހަކަ ދެއްކެވީ ވޯޓާ އެޑިއުކޭޝަންއާ ގުޅޭގޮތުން ދެއްކެވި ވާހަކާގައި މިސާލެއްގެ ގޮތުން ކަަމަށްވެސް ވިދާޅުވިއެވެ. ފުއާދު ވިދާޅުވީ ނިޒާމީ ވޯޓް ނަގަން ނިންމުމަކީ ކޮމިޝަނުން ނިންމަން ޖެހޭ ނިންމުމެއް ނޫން ކަމަށެވެ. އަދި އެފަދަ ނިންމުމަކާ ގުޅޭ މަޝްވަރާއެއްވެސް ހިންގާފައިނުވާނެ ކަމަށެވެ.\nނަމަވެސް އެފަދަ ވޯޓެއް ނަގަން ސަރުކާރުން ނިންމައިފިނަމަ އެކަމަށް ކޮމިޝަން ތައްޔާރުވާނެ ކަމަށްވެސް ވިދާޅުވިއެވެ.\n"އެފަދަ ނިންމުމެއް [ނިޒާމީ ވޯޓެއް ނަގަން ޖެހިއްޖެނަމަ] ސަރުކާރުން ނިންމަވައިފިނަމަ އަޅުގަނޑުމެންނަށް އެ ވޯޓް ކަނޑައެޅޭ ތާރީހެއް ނެގޭނެ އިނގޭތޯ،" ފުއާދު ވިދާޅުވިއެވެ.\nއިލެކްޝަންސް ކޮމިޝަން ސިޔާސީ ޕާޓީތަކުގެ މަޝްވަރާތައް ފުއާދު ތައުފީގު + ޕޮލިޓިކްސް ސުވާލަކަށްފަހު ސުވާލެއް\nނުފޫޒު ފޯރުވާ ކަމުގެ ޝަކުވާއެއް ނުލިބޭ: އީސީ


Roadhaige Dharuma: Roadha ah hure scent jeheynetha?\nރޯދައިގެ ދަރުމަ: ރޯދައަށް ހުރެ ސެންޓް ޖެހޭނެތަ؟\nރަމަޟާން މަހުގެ "އަވަސް"އިން ކިޔުންތެރިންނަށް ހަދިޔާއެއްގެ ގޮތުގައި ގެނެސްދޭ "ރޯދައިގެ ދަރުމައިގެ" މިއަދުގެ މައުލޫއަކީ "ރޯދައަށް ހުރެ ސެންޓް ޖެހުން" އެވެ. ރޯދައިގެ ދަރުމައަކީ އިސްލާމިކް ޔުނިވާސިޓީގެ ޗާންސެލާ ޑރ. މުހައްމަދު ޝަހީމް އަލީ ސައީދާއެކު އަވަސްއިން ޕްރޮގްރާމެކެވެ.\nރޯދައަށް ހުރެ ސެންޓާއި އަތަރުލުމުން ރޯދައަށް އޭގެ އެއްވެސް އަސަރެއް ކުރާނެ ހެއްޔެވެ؟\nސާފުތާހިރުކަމަކީ އިސްލާމް ދީނުގައި މަތިވެރި، މާތް ދަރަޖައެއް ދެއްވާފައިވާ ކަމެކެވެ. ސާފުތާހިރުވުމާއި ޒީނަތްތެރިވުމާއި ރީތި ފޭރާންލުމަކީ އިސްލާމް ދީން ބާރުއަޅާ ކަންކަމެވެ. ކޮންމެ ނަމާދެއް ކުރިން ވެސް ވުޟޫކުރަން އަންގަވާފައިވުމުން އިސްލާމް ދީނުގައި ސާފުތާހިރުވެ ތާހިރުވުމަށް ބާރުއަޅާ މިންވަރު ހާމަވެ އެވެ. ހިނޭ ގަތުމަށް ވެސް ވަނީ ފަރުޟުކުރައްވާފަ އެވެ. އެކަންކަމުން ވެސް އެނގެނީ ސާފުތާހިރުކަމަށް އިސްލާމް ދީނުގައި ދީފައިވާ ގަދަރާއި މުހިންމު ކަމެވެ.\nރޯދައަށް ހުންނަ މީހެއް ނަމަވެސް ސާފުތާހިރުވެ ހުރުމަށް ދީނުގައި ބާރުއަޅާފައިވެ އެވެ. އެހެންކަމުން ރޯދަވެރިޔާ ޒީނަތްތެރިވުމަކީ އެކަމުން ރޯދައަށް އެއްވެސް އަސަރެއް ކުރާނެ ކަމެއް ނޫނެވެ. ޒީނަތްތެރިވުމުގެ ގޮތުން އަތަރު ލައި ނުވަތަ ސެންޓް ޖެހުމުން އޭނާގެ ރޯދައަށް އޭގެ އެއްވެސް އަސަރެއް ނުކުރާނެ އެވެ. އެކަމަކު ސެންޓްގެ ވަސް އަބަދު ބަލާނަމަ އެއީ، ރޯދަ މަކުރޫހަވެގެން ގޮސްދާނެ ކަމެކެވެ. ސެންޓާއި އަތަރުގެ އިތުރުން ފެންވެރުމަށް މީރު ވަސް ދުވާތަކެތި ބޭނުން ކުރުމަކީ ވެސް ރޯދަ ގެއްލޭނެ ކަމެއް ނޫނެވެ.\nއަންހެނުން ވެސް ގޭގައި އުޅޭއިރު އާއި މަސައްކަތްކުރާއިރު އާއި މީހުން ބައްދަލުކުރުމަށްދާއިރު ޒީނަތްތެރިވެ، ރީތި ހެދުންލުމަކީ އޭގެ ސަބަބުން ރޯދައަށް އެއްވެސް އަސަރެއް ކުރާނެ ކަމެއް ނޫނެވެ. ހީނަތްފަތް އެޅުމާއި އަނދުން އެޅުމާއި ބޮލުގަ ތެޔޮލުމަކީ ވެސް ރޯދައަށް އެއްވެސް އަސަރެއް ކުރާނެ ކަންކަމެއް ނޫނެވެ.


މި ކޯޕަރޭޝަންގެ ނަންބަރު: RDC-IUL/PROC/2020-26 އިޢުލާން އާއި ގުޅިގެން ކޯޓޭޝަން ހުށަހެޅުމަށް އެކަށީގެންވާ ތަރުހީބެއް ލިބިފައި ނުވާތީ އެ އިޢުލާން ބާތިލްކޮށް އަލުން ފުރުސަތު ހުޅުވާލަމެވެ.\nމި ކޯޕަރޭޝަންގެ ހަވާލުގެ ދަށުން ށ.މިލަންދޫ އަދި އދ.މާމިގިލީގައި ހެދުމަށް ހަމަޖެހިފައވާ މަގުތަކުގެ މަސައްކަތް ކުރިއަށް ގެނަދިއުމަށް ހަދަން ބޭނުންވާ "އެންވައިރޮމެންޓަލް އިމްޕެކްޓް އެސެސްމަންޓް" (އީ.އައި.އޭ) އަށް ކޮންސަލްޓަންސީ ހިދުމަތް ބޭނުންވެއެވެ. މި މަސައްކަތުގެ ތަފްސީލް މި އިޢުލާން އާއި އެޓޭޗް ކުރެވިފައި ވާނެއެވެ.\nވީމާ، މިކަމަށް ޝައުގުވެރިވެލައްވާ ފަރާތްތަކުން 14 އޭޕްރިލް 2020 ވާ އަންގާރަ ދުވަހުގެ 14:00 މި އޮފީހަށް ހާޒިރުވެ ޕްރޮޕޯސަލް / ކޯޓޭޝަން ހުށަހެޅުއްވުން އެދެމެވެ. މިދުވަހަކީ ސަރުކާރު ބަންދު ދުވަހެއް ކަމުގައި ވިޔަސް، ޕްރޮޕޯސަލް ބަލައިގަތުމަށް ހަމަޖެހިފައިވާކަން އަންގަމެވެ. މިކަމާގުޅޭ ގޮތުން އިތުރު މަޢުލޫމާތެއް ސާފުކުރައްވަން ބޭނުންފުޅުވެލައްވާނަމަ ތިރީގައިވާ އެޑްރެހަށް ގުޅުއްވުން އެދެމެވެ. ޕްރޮޕޯސަލް / ކޯޓޭޝަން ހުށަހަޅަންވާނީ މި ކޯޕަރޭޝަންގެ މައި އޮފީހަށެވެ.\n- Scope for EIA


ރެފިއުޖީން ދަތިއަޅުވާ ވައްޓާލި އަންހެން ނޫސްވެރިޔާ އަށް ތިން...\nރެފިއުޖީން ދަތިއަޅުވާ ވައްޓާލި އަންހެން ނޫސްވެރިޔާ އަށް ތިން އަހަރުގެ ހުކުމެއް\nޕެޓްރާގެ މި އަމަލާ ގުޅިގެން އޭނާ ވަޒީފާ އިން ވެސް ވަކިކުރި\n13 ޖެނުއަރީ 2017 | ހުކުރު 22:22\nހަންގޭރީ އަށް އެތެރެވާން އުޅުނު މީހަކަށް ޕެޓްރާ ހަމަލާދެނީ\nހަންގޭރީގެ ސަރަހައްދީ ރޮނގު ހުރަސްކޮށް އެ ގައުމަށް އެތެރެވި ރެފިއުޖީންތަކަކަށް ހަމަލާދިން އަންހެން ވީޑިއޯ ޖާނަލިސްޓް ކަމަށްވާ ޕެޓްރާ ލާސްލޯ އަށް ތިން އަހަރުގެ ޕްރޮބޭޝަން ހުކުމެއް ކޮށްފިއެވެ.\nޕެޓްރާގެ މައްސަލަ ފެންމަތިވީ 2015 ވަނަ އަހަރުގެ ސެޕްޓެމްބަރު މަހުގެ ތެރޭގައި އާންމުވި ވީޑިއާއަކުންނެވެ. އެ ވީޑިއޯ އިން ފެންނަނީ ހަންގޭރީ އަށް އެތެރެވާން މަސައްކަތްކުރި ރެފިއުޖީންތަކެއްގެ ފައިގައި ޕެޓްރާ ޖަހާތަނެވެ. އެ ގޮތުން ކުޑަކުއްޖަކު އުރާލައިގެން ދުވެފައި ދާ ފިރިހެނެއްގެ ފައިގައި ޕެޓްރާ ދަތިއެޅުވުމުން ކުޑަކުއްޖާއާ އެކު އެ މީހާ ވެއްޓެއެވެ.\nކޯޓުގައި ޕެޓްރާގެ ފަރާތުން ބުނެފައި ވަނީ އޭނާގެ އެ ހަރަކާތަކީ އެ ތަނުގެ ހާލަތު އޮތް ގޮތުން ހާސްވެގެން މެދުވެރިވި ގޮތެއް ކަމަށެވެ. އަދި އެއީ އަމިއްލަ ދިފާއުގައި އެޅި ފިޔަވަޅެއް ކަމަށް ވެސް ބުނެފައި ވެއެވެ. ނަމަވެސް ވީޑިއޯ އިން ފެންނަ ގޮތުން ޕެޓްރާ ވަނީ އެ އަމަލު ތަކުރާރުކޮށްފައެވެ.\nކޯޓުން ބުނީ އެއީ އަމިއްލަ ދިފާއުގައި ހިންގި އަމަލެއް ކަމަށް ބެލެވެން ނެތް ކަމަށެވެ. ކޯޓުން ވަނީ ކޮންމެ ވީޑިއޯގެ ފްރޭމެއް ދިރާސާކޮށްފައެވެ. ވީޑިއޯ އާއި ހެއްކަށް ބެލުމަށް ފަހު ކޯޓުން ކޮށްފައިވާ ހުކުމުގައި ވަނީ ތިން އަހަރު ދުވަސް ވަންދެން ޕެޓްރާގެ އަމަލުތައް ބެލުމަށެވެ. އަދި ޕްރޮބޭޝަންގައި ކުރަންޖެހޭ ކަންކަން ކުރުމަށް އޭނާގެ މައްޗަށް ހުކުމްކޮށްފައި ވެއެވެ. މި މުއްދަތުގައި އެ އުސޫލުތަކާ ހިލާފުވެއްޖެ ނަމަ އޭނާ ޖަލަށް ލާނެއެވެ.\nއެ ހާދިސާ އަށް ފަހު ޕެޓްރާ ވަނީ ވަޒީފާ އިން ވެސް ވަކިކޮށްފައެވެ.\nރިވިއު ކުރީ: އައިޝަތު ޝާނީ


Amazon ge CEO ge magaamun Jeff Bezos dhuruvanee | Jazeera\tއެމޭޒަންގެ ސީއީއޯގެ މަގާމުން ބޭޒޯސް ދުރުވަނީ - Jazeera\nއެމޭޒަންގެ ސީއީއޯގެ މަގާމުން ޖެފް ބޭޒޯސް ދުރަށް ޖެހެނީ\nޖަވިޔަނި February 3, 2021 195 views0\nއެމޭޒަންގެ ސީއީއޯގެ މަގާމުން ޖެފް ބޭޒޯސް މިއަހަރުގެ ކުއާޓަރ3ގައި ދުރަށް ޖެހޭނެ ކަމަށް އެ ކުންފުނިން ހާމަކޮށްފިއެވެ. އޭނާގެ ބަދަލުގައި އެމަގާމާއި ހަވާލުވާނީ އެ ކުންފުނީގެ އެންމެ އިސް ކްލައުޑް އެގްޒެކެޓިވް އެންޑީ ޖެސީއެވެ. ބޭޒޯސް ދެން ހަވާލުވާނީ އެމޭޒަންގެ ބޯޑްގެ އެގްޒެކެޓިވް ޗެއަރމަންގެ މަގާމާއިއެވެ.\nއެމޭޒަންއަކީ 1994 ވަނަ އަހަރު ބޭޒޯސް އުފެއްދި ކުންފުންޏެކެވެ. އޭނާގެ ސީއީއޯ ކަމުގެ ދަށުން އެކުންފުނިން ވަނީ ދުނިޔޭގެ އެންމެ ބޮޑު ކުންފުނީގެ މަގާމަށް ވާސިލްވެފައެވެ. އެގޮތުން މިދިޔަ އަހަރުގެ ޖެނުއަރީ މަހު އެ ކުންފުނިން އެއް ޓްރިއަލް ޑޮލަރުގެ މާކެޓް ކެޕް ފަހަނައަޅައި ދިޔައިރު މިހާރު އެ ކުންފުންޏަކީ 1.6 ޓްރިލިއަން ޑޮލަރުގެ އަގު ހުރި ކުންފުންޏެކެވެ.\nބޭޒޯސްގެ ފަހުން އެމަގާމާއި ހަވާލުވާ އެންޑީ އެމޭޒަންއާ ގުޅުނީ 1997 ވަނަ އަހަރުއެވެ. އެމޭޒަން ވެބް ސާރވިސަސްގެ އިސްވެރިޔަކަށް އެ ބްރާންޗް އުފެދުނީއްސުރެ ހުރީ އެންޑީއެވެ. އެމޭޒަންއަށް އެންމެ ފައިދާވަނީ ވެބް ސާރވިސަސްއިންނެވެ.\nއެމޭޒަންގެ ސީއީއޯގެ މަގާމުން ބޭޒޯސް ދުރުވަނީ


Geveshi Gulhun campaign ah Pakistan in 2.97 million rufiyaa\n"ގެވެށި ގުޅުން" ކެމްޕޭނަށް ޕާކިސްތާނުން 2.97 މިލިއަން ރުފިޔާ\nޕާކިސްތާނު ސަރުކާރުން ޖެންޑާ މިނިސްޓްރީއަށް މިއަދު 2.97 މިލިއަން ރުފިޔާ ހަވާލުކުރަނީ\nޖެންޑާ މިނިސްޓްރީން ގެވެށި އަނިޔާއާ ދެކޮޅަށް ކުރިއަށް ގެންދާ "ގެވެށި ގުޅުން" ކެމްޕޭނަށް ޕާކިސްތާނު ސަރުކާރުން 2.97 މިލިއަން ރުފިޔާގެ އެހީއެއް ދީފި އެވެ.\nމި އެހީގެ އެއްބަސްވުމުގައި ދިވެހި ސަރުކާރުގެ ފަރާތުން ސޮއިކުރެއްވީ ޖެންޑާ މިނިސްޓަރު އައިޝަތު މުހައްމަދު ދީދީ އާއި ފޮރިން މިނިސްޓްރީގެ ސެކްރެޓަރީ މަލްޓިލޭޓަރަލް ޑރ. ހާލާ ހަމީދު އެވެ. ޕާކިސްތާނު ސަރުކާރުގެ ފަރާތުން ސޮއިކުރެއްވީ ޕާކިސްތާނުން ރާއްޖެއަށް ކަނޑައަޅުއްވާފައި ހުންނަވާ ސަފީރު ވައިސް އެޑްމިރަލް އަތަރް މުހުތާރެވެ.\nޖެންޑާ މިނިސްޓްރީން ބުނީ ޕާކިސްތާނުން މިއަދު ދިން އެހީއާއެކު ގެވެށި ގުޅުން ކެމްޕޭން އިތުރަށް ފުޅާކޮށް، އިޖުތިމާއީ ރައްކާތެރިކަމުގެ ނިޒާމު އިތުރަށް ހަރުދަނާކުރުމަށް މަގުފަހި ވެގެންދާނެ ކަމަށެވެ.\nމި ކެމްޕޭނަކީ މިދިޔަ އަހަރުގެ ޖުލައި މަހުގެ ތެރޭގައި ފެށި ކެމްޕޭނެކެވެ. މިނިސްޓަރު މީގެ ކުރިން ވިދާޅުވެފައި ވަނީ އާދަޔާ ހިލާފަށް ރިޕޯޓް ކުރެވެމުންދާ އަނިޔާގެ މައްސަލަތަކަކީ ކަންބޮޑުވާ ކަމެއް ކަމަށެވެ. ކެމްޕެއިންގެ މަގްސަދަކީ ވެސް މި ވާހަކަ ދައްކާ މަޝްވާރާ ކޮށް ވާހަކަދައްކާނެ ޕްލެޓްފޯމެއް ހޯދުން ކަމަށެވެ.\nމިނިސްޓަރު އިތުރަށް ވިދާޅުވީ މުޖުތަމައުގައި ގެވެށި އަނިޔާ ހުއްޓުވަން ބޭނުންނަމަ ސްކޫލް ކުދިންނާ ހަމައިން ފެށިގެން ގޮސް އުމުރުން ދުވަސްވީ މީހުންނަށްވެސް މިކަމާ ގުޅޭ މައުލޫމާތު ފޯރުކޮށްދޭން ޖެހޭ ކަމަށެވެ. އަދި ގެވެށި ގުޅުން ކެމްޕޭންގެ ހަރަކާތްތައް ކުރިއަށް ގެންދިޔުމަށް އެފްސީއެސްސީ ތަކުން ކުރަމުންދާ މަސައްކަތްތަކުގައި ވީހާވެސް ގިނަ ބަޔަކު ބައިވެރިކުރުން މުހިއްމު ކަމަށްވެސް ވިދާޅުވެފައިވެ އެވެ.\nރައީސް އިބްރާހިމް މުހައްމަދު ސޯލިހު ގެވެށި އަނިޔާ ޕާކިސްތާން + މިނިސްޓްރީ އޮފް ޖެންޑާ އެންޑް ފެމިލީ\n14 އަންހެނަކަށް ރެހެންދި އެވޯޑް ދީފި


ގދ. ތިނަދޫން ދެއްވަދުއަށް މަސްތުވާތަކެތި ގެންދަންއުޅޭ ކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ތިނަދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން މި އޮގަސްޓް މަހުގެ 27 ވަނަ ދުވަހު އޮޕަރޭޝަނެއް ހިންގައިފިއެވެ. އެ އޮޕަރޭޝަނުގައި، 30 އަހަރުގެ މީހަކާއި 40 އަހަރުގެ މީހަކު ސައިކަލެއްގައި ދަނިކޮށް ތިނަދޫ މަގުމަތިން ހުއްޓުވައި ބަލައި ފާސްކުރިއިރު … ތަފްސީލް\nކުޑަ ތިން އަންހެން ކުދިންނަށް ޖިންސީ ގޯނާކުރިކަމުގެ ތުހުމަތުގައި މީހަކު ހައްޔަރުކޮށްފި\nބުރާސްފަތި ،27 އޯގަސްޓް 2020 / 16:04\nސައުތު ސެންޓްރަލް ޕޮލިސް ޑިވިޜަންގައި ހިމެނޭ އަތޮޅެއްގެ ރަށެއްގައި 18 އަހަރުން ދަށުގެ ތިން އަންހެން ކުދިންނަށް ޖިންސާ ގޯނާކުރިކަމުގެ ތުހުމަތުގައި މީހަކު ހައްޔަރުކޮށް މައްސަލަ ތަހުގީގު ކުރަން ފަށައިފިއެވެ. މިމައްސަލައާ ގުޅިގެން ހައްޔަރުކޮށްފައިވަނީ 45 އަހަރުގެ ދިވެހި ފިރިހެނެކެވެ. އެމީހާ ހައްޔަރުކޮށްފައިވަނީ 18 އަހަރުން ދަށުގެ އަންހެން ދަރިފުޅުގެ އިތުރުން 18 އަހަރުން ދަށުގެ ދެ އަންހެން … ތަފްސީލް\nބުރާސްފަތި ،27 އޯގަސްޓް 2020 / 14:30\nތަފާތު އެކި މައްސަލަތަކުގައި ފުލުހުންގެ ބެލުމުގެދަށަށް ގެނެސްފައިވާ ބައެއް ތަކެތީގެ ވެރިފަރާތް ހޯދުމުގެ މަސައްކަތް ފުލުހުންދަނީ ކުރަމުންނެވެ. މިތަކެއްޗަކީ މި އޮގަސްްޓު މަހުގެ 21 އަދި 22 ގައި މާލޭގެ އެކި ސަރަހައްދުތަކުން، ތުހުމަތު ކުރެވިގެން ހުއްޓުވައި ސުވާލުކުރި ބައެއް މީހުންގެ އަތުން ފެނިފައިވާ އަދި މަގުމަތިން ހޮވައިގެން ފުލުހުންނާ ހަވާލުކޮށްފައިވާ ތަކެއްޗެވެ. އަދި މިތަކެތީގެ ވެރިފަރާތް އެ މީހުންނަށް ބުނެދެވިފައި … ތަފްސީލް\nއާސިއާން ގައުމުތަކުގެ ލޯ އެންފޯސްމަންޓް ދާއިރާގައި މަސައްކަތްކުރާ އަންހެނުންނާގުޅޭ ގޮތުން ޔޫއެން ވިމެން އާއި ޔޫއެންއޯޑީސީ އަދި އިންޓަރޕޯލް ގުޅިގެން ތައްޔާރުކޮށްފައިވާ ދިރާސާ ރިޕޯޓު ލޯންޗުކުރުމާ އަދި އެ ރިޕޯޓުގެ އަލީގައި ފާހަގަ ކުރެވިފައިވާ މުހިއްމު މައުލޫމާތު ހިއްސާކުރުމަށް ބޭއްވި ވެބިނަރގައި މޯލްޑިވްސް ޕޮލިސް ސަރވިސްގެ ސީނިއަރ އަންހެން މުވައްޒަފުންތަކެއް މިއަދު ބައިވެރިއްޖެއެވެ. މިއަދު ހެނދުނު … ތަފްސީލް\nމަސްތުވާތަކެއްޗާއެކު ގދ. ތިނަދޫން މީހަކު ހައްޔަރުކޮށްފި\nބުދަ ،26 އޯގަސްޓް 2020 / 14:49\nމަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ފުލުހުންގެ އިންޓެލިޖެންސާއި، ގދ. ތިނަދޫގައި މަސައްކަތްކުރާ ފުލުހުން ގުޅިގެން ހިންގި އޮޕަރޭޝަނެއްގައި، މަސްތުވާތަކެއްޗާއެކު 47 އަހަރުގެ މީހަކު ހައްޔަރުކޮށްފިއެވެ. އޭނާ ހައްޔަރުކޮށްފައިވަނީ މަސްތުވާތަކެތި ގެންގުޅެ އެތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން މި އޮގަސްޓް މަހުގެ 25 ވަނަ ދުވަހު ހިންގި އޮޕަރޭޝަނުގައެވެ. އެ … ތަފްސީލް\nފިހާރައެއް ފަޅާލައި ވައްކަންކުރި މައްސަލައިގައި މީހަކު ހައްޔަރުކޮށް ގިނަ އަދަދެއްގެ ތަކެތި ހޯދައިފި\nބުދަ ،26 އޯގަސްޓް 2020 / 14:14\nމާލެ، މަޖީދީމަގު ވެސްޓޯ މޯބައިލް ފިހާރަ ފަޅާލައި ވައްކަން ކޮށްފައިވާ މައްސަލައާ ގުޅިގެން ފުލުހުން ކުރިއަށް ގެންދިޔަ ހާއްސަ އޮޕަރޭޝަނުގައި، ކޯޓު އަމުރެއްގެ ދަށުން މީހަކު ހައްޔަރުކޮށްފިއެވެ. އަދި އެ ފިހާރައިން ވަގަށް ނަގާފައިވާ ގިނަ އަދަދެއްގެ ތަކެތި ފުލުހުން ހޯދައިފިއެވެ. މި އޮގަސްޓް މަހުގެ 17 ވަނަ ދުވަހުގެ ރޭ ދަންވަރުގެ ވަގުތެއްގައި ވެސްޓޯ މޯބައިލް ފިހާރަ … ތަފްސީލް\nފުލުހުންގެ ބެލުމުގެ ދަށުގައި ހުރި ބައިސްކަލެއްގެ ވެރިފަރާތް ހޯދަނީ\nއަންގާރަ ،25 އޯގަސްޓް 2020 / 14:28\nފުލުހުންގެ ބެލުމުގެދަށުގައި ހުރި ބައިސްކަލެއްގެ ވެރިފަރާތް ހޯދުމުގެ މަސައްކަތް ފުލުހުން ދަނީ ކުރަމުންނެވެ. މި ބައިސްކަލަކީ 2020 ޖުލައި 12 ވަނަ ދުވަހުގެ 20:35 އެހާކަންހާއިރު ބުރުޒުމަގު ވަންނަވާ ފިހަރަ ކައިރިން މީހަކު ބައިސްކަލެއް ހިފައިގެން ދަނިކޮށް، އެމީހާއަށް ތުހުމަތު ކުރެވިގެން ހުއްޓުވައި ސުވާލު ކުރުމުން ބައިސްކަލުގެ ވެރިފަރާތް ބުނެދެވިފައިނުވާތީ ފުލުހުންގެ ބެލުމުގެ ދަށަށް ގެނެސްފައިވާ ބައިސްކަލެކެވެ. ވީމާ މި ބައިސްކަލުގެ ވެރިފަރާތުން، … ތަފްސީލް\nޓްރެފިކް ޕޮލިސްގެ ލެޖެންޑް މިހިރީ!\nއަންގާރަ ،25 އޯގަސްޓް 2020 / 12:10\nޕޮލިސް ސްޓާފް ސަރޖަންޓް އިބްރާހިމް ނާޝިހުއޭ ބުނުމުން އެއީ ކާކުކަން ގިނަ ބަޔަކަށް ނޭނގިދާނެއެވެ. އެހެންނަމަވެސް މާލޭގެ މަގެއް މަތިން އޭނާ ފެނިއްޖެނަމަ އެއީ ކާކުކަން ނުދަންނަ މީހަކު މަދުވާނެއެވެ. ޓްރެފިކްމަނެއްގެ ގޮތުގައި އޭނާއާ މަގުމަތިން ބައްދަލުވެ ފެނިދެނިނުވާ މީހަކު މަދުވާނެއެވެ. ޓްރެފިކްމަނެއްގެ ހައިސިއްޔަތުން އެއީ ނަމޫނާ ފުލުހެކެވެ. އާންމުންގެ ބަހުންނަމަ ނާޝިހު އަކީ ‘ލެޖެންޑް’ އެކެވެ. … ތަފްސީލް\nހޯމަ ،24 އޯގަސްޓް 2020 / 17:59\nކޮވިޑް-19 ގެ ހާލަތާއި ގުޅިގެން އަޅާފައިވާ ފިޔަވަޅުތަކުގެ ތެރެއިން ބޭރުގައި އުޅުން މަނާ ގަޑިތަކުގައި ބޭރުގައި އުޅުނު 3249 މީހުންނަށް ފިޔަވަޅު އަޅައިފިއެވެ. ރޭ ހެލްތު އެމަރޖެންސީ އޮޕަރޭޝަން ސެންޓަރުގައި ބޭއްވި ނޫސްވެރިންގެ ބައްދަލުވުމުގައި ކޮވިޑްގެ ހާލަތާއި ގުޅިގެން އޮގަސްޓް މަހުގެ 1 ވަނަ ދުވަހުން ފެށިގެން މަގުމަތީގައި ކަންކަން ތަންފީޒު ކުރުމަށް ފުލުހުން ކުރަމުންދާ … ތަފްސީލް\nމަސްތުވާތަކެއްޗާއެކު ނައިފަރުން 18 އަހަރުން ދަށުގެ ދެ ކުދިން ފުލުހުންގެ ބެލުމުގެ ދަށަށް ގެނެސްފި\nހޯމަ ،24 އޯގަސްޓް 2020 / 14:57\nމަސްވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ޅ. ނައިފަރުގައި މަސައްކަތްކުރާ ފުލުހުން ހިންގި އޮޕަރޭޝަނެއްގައި، މަސްތުވާތަކެއްޗާއެކު 18 އަހަރުން ދަށުގެ ދެ ކުދިން ފުލުހުންގެ ބެލުމުގެ ދަށަށް ގެނެސްފިއެވެ. ނައިފަރަށް މަސްތުވާތަކެތި އެތެރެކުރަން އުޅޭކަމަށް ނައިފަރު ޕޮލިސް ސްޓޭޝަނަށް ލިބުނު މައުލޫމާތަކާ ގުޅިގެން، މި ހިނގާ އޮގަސްޓް މަހުގެ 23 ވަނަ ދުވަހުގެ 07:30 … ތަފްސީލް


Modi Avahaara Kohlan Raavaafaivaa Sitee Eh Aanmuvejje - Vaguthu\nމޯދީ އަވަހާރަކޮށްލަން ރާވާފައިވާ ސިޓީއެއް އާއްމުވެއްޖެ\nއިންޑިޔާގެ ބޮޑުވަޒީރު، ނަރެންދުރަ މޯދީ އަވަހާރަކޮށްލަން ރޭވިކަމުގެ ތުހުމަތުގައި ފަސް މީހަކު ހައްޔަރުކޮށްފިއެވެ. "ޓައިމްސް އޮފް އިންޑިޔާ" އިން ބުނި ގޮތުގައި މި ފަސް މީހުން ހައްޔަރުކޮށްފައިވަނީ އެޤައުމުގެ ޕޫނޭގެ ފުލުހުންނަށް ލިބުނު އިންޓެލިޖެންސް މައުލޫމާތަކާ ގުޅިގެން، ބެލި ބެލުމުންނެވެ.\nއެނޫހުން ބުނެފައިވާ ގޮތުގައި މި ފަސް މީހުން، މިދިޔަ ބުރާސްފަތި ދުވަހު ހައްޔަރުކޮށްފައިވާއިރު، އޭގެ ތެރެއިން އެކެއްގެ ގެއިން، މޯދީ އަވަހަރާކޮށްލުމުގެ ކަންކަން ބަޔާންކޮށްފައިވާ ސިޓީއެއްވަނީ ފެނިފައެވެ. އަދި، މި ފަސް މީހުންނަކީވެސް، އެޤައުމުގައި އުޅެމުންދާ ވަކިވެ ގަތުމަށް މަސައްކަތް ކުރާ މައޮއިސްޓުންނާ ގުޅުން އޮންނަ ބައެއްކަމަށްވެސް، އެނޫހުން ބުނެފައިވެއެވެ.\nމި ސިޓީވެސް މިހާރު މީޑިޔާއާއި މީސް މީޑިޔާގައިވެސްވަނީ އާއްމުވެފައެވެ. އާއްމުވެފައިވާ ސިޓީގައި ބަޔާންކޮށްފައިވާ ގޮތުން، މޯދީ އަވަހަރާކޮށްލުމަށް ރާވާފައިވަނީ، އެޤައުމުގެ ކުރީގެ ބޮޑުވަޒީރު، ރަޖީވް ގާންދީ އަވަހަރާކޮށްލި ގޮތަށެވެ. އެގޮތުން، އިންސާނީ ބޮން ބޭނުންކޮށްގެން، ސިޔާސީ އެއްވުމަކަށް ހަމަލާ ދިނުމަށް އެސިޓީގައި ބަޔާންކޮށްފައިވެއެވެ.\nހަމައެހެންމެ، ބައެއް ހަތިޔާރު ގަތުމަށް ފައިސާ ހޯދުމާ ބެހޭގޮތުންވެސް، މި ސިޓީގައި ވާހަކަ ދައްކާފައިވާކަމަށްވެއެވެ.\nމިކަމާ ގުޅިގެން ހައްޔަރުކޮށްފައިވާ ފަސް މީހުންގެ ބަންދާމެދު ގޮތެއް ނިންމުމަށް ކޯޓަށް ގެންދިޔުމުން، އެމީހުންގެ ވަކީލު ބުނެފައިވަނީ، ފެނުނު ސިޓީއަކީ ފޭކު ސިޓީއެއްކަމަށެވެ. އަދި، ބަންދުކުރި މީހުން ތިބީ ފްރޭމްކޮށްފައިކަމަށްވެސް އެފަރާތްތަކުން ބުނެފައިވެއެވެ.\nއެހެންނަމަވެސް، އެޤައުމުގެ އިދިކޮޅު ޕާޓީ، ކޮންގްރެސްގެ ލީޑަރެއްކަމުގައިވާ ސަންޖޭ ނިރުޕަމް ބުނެފައިވަނީ މި ސިޓީއާމެދު ސުވާލު އުފެދޭކަމަށެވެ. އެހެންނަމަވެސް، މިއީ ހަޤީޤަތެއް ނޫންކަމަށްވެސް ނުބުނާކަމަށެވެ. އޭނާ އިތުރަށް ބުނެފައިވަނީ، މޯދީ އަވަހަރާކޮށްލަން ބަޔަކު ރާވާކަމުގެ ވާހަކައަކީ، އޭނާއަށް އޮންނަ ތާއީދު ކުޑަވުމުން، ދޭތެރެ ދޭތެރެއިން ދައްކާލާ ވާހަކައެއްކަމަށެވެ.\nރަޖީވް ގާންދީ އަވަހާރަކޮށްލާފައިވަނީ 1991 ވަނަ އަހަރުގެ ސެޕްޓެމްބަރު މަހުގެ 21 ވަނަ ދުވަހުއެވެ. އިންސާނީ ބޮން ބޭނުންކޮށްގެން، ޖާނުން ފިދާވެގެން އެހަމަލާ ދީފައިވާއިރު، އެކަން ކޮށްފައިވަނީ ސްރީ ލަންކާގައި ވަކިވެގަތުމަށް މަސައްކަތްކުރި ތަމަޅައިންނެވެ. ޗެންނާއީ ކައިރީގައި އޮތް ސިޔާސީ އެއްވުމަށް ރަޖީވް ވަޑައިގެންނެވިތަނުން، ކަރުގައި މާފަތި އެޅުވުމަށްފަހު މި ހަމަލާ ދިންއިރު، ހަމަލާއެއް ދޭން އުޅޭކަމުގެ މައުލޫމާތު، އިންޑިޔާގެ އިންޓެލިޖެންސް، ރޯ އަށް ލިބުނުކަމަށްވެސްވެއެވެ.\nހޫން ދެވަނަ ދައުރަކަށް ގޮޑި ހޯދަން މޯޑީގެ މަރުފަލި ޖެހުމުގެ ފެށުމުގެ ރަސްމިއްޔާތު އެންމެ ފުރަތަމަވެސް ތި ބާއްވާލީ މަރާލަން އުޅުނޭކިޔައިގެން ދޯ. ސާބަހޭ. ތިހިރަ ވިސްނުމަކަށް. އެކަމަކު ދެރަވީ ދިވެހިރާއްޖެ ކަހަލަ ކުޑަ ޤައުމަކުން ޖީއެމްއާރް ފައްސާލި ފައްސާލުމުގައި މޯދީ ކުޑަކަކޫ ޖެހުނުތަންފެނީމާ. އެހެންވީ މޯދީ އަކީ ހަމަ އެއްވެސް ހިންގުންތެރިކަމެއް ހުރި މީހެއްނޫން.\nޖޫން 9, 2018 16:54\nއަންނިގެ އިންޑިޔާ.... އަމިއްލައަށް އެހަށް އިސްލާހުވެބަލަ ރާއްޖެއާ ނުތޮޅެ؛


އެމްއެޗް370 ހޯދައިފިނަމަ، 70 މިލިއަން ޑޮލަރު ދޭގޮތަށް އެއްބަސްވެއްޖެ – Haftha\nJanuary 13, 2018 January 14, 2018 ހައިޝަމް\nވީނުވީއެއް ނޭނގި 2014ވަނަ އަހަރު ގެއްލިފައިވާ މެލޭޝިއަން އެއަރލައިންސްގެ އެމްއެޗް370 މަތިންދާ ބޯޓު ހޯދައިފިނަމަ،70 މިލިއަން އެމެރިކާ ޑޮލަރު ދޭގޮތަށް “އޯޝަން އިންފިނިޓީ” އާއެކު މެލޭޝިޔާ ސަރުކާރުން އެއްބަސްވެއްޖެއެވެ.\nއެމެރިކާގެ ކުންފުންޏެއްކަމުގައިވާ “އޯޝަން އިންފިނިޓީ” އަކީ އެމްއެޗް370 ހޯދުމުގެ މަސައްކަތް އަލުން ފެށުމަށް ބިޑްކުރި3ކުންފުނީގެ ތެރެއިން ކުންފުންޏެކެވެ.\n“އޯޝަން އިންފިނިޓީ” އިން ބޯޓު ހޯދުމަށް ކަނޑައަޅާފައިވަނީ 90 ދުވަހުގެ މުއްދަތެކެވެ. އެގޮތުން، އިންޑިއާ ކަނޑުގެ 25،000 އަކަކިލޯ މީޓަރުގެ ސަރަހައްދެއް ބަލައި ފާސްކުރުމަށް ހަމަޖެހިފައިވާއިރު، ކުރީގެ ޓީމުތަކުން ހޯދި ސަރަހައްދުގެ ބަދަލުގައި އެމެރިކާގެ ކުންފުނިން ބޮޑަށް ބަލާނީ އިންޑިއާ ކަނޑުގެ ހުޅަނގުގެ ސަރަހައްދުތައް ކަމަށް ޚަބަރުތައް ބުނެއެވެ.\nއެމްއެޗް370 ހޯދުމުގެ މަސައްކަތް އެމެރިކާގެ ކުންފުނިން މިހާރު ފަށާފައިވާއިރު ، އެކުންފުނިން ވަނީ މަސައްކަތް ފެށުމަށްޓަކައި ނޯވޭގެ މިފަދަ ހޯދުންތަކުގައި ބޭނުންކުރާ ޚާއްސަ އުޅަނދު “ސީބެޑް ކޮންސްޓްރަކްޓަރ” އިންޑިއާ ކަނޑަށް ފުރުވާލާފައެވެ.\nދީނީ މިނިވަންކަން ދިނުން ބަލައެއް ނުގަނެވޭނެ: ރައީސް ނަޝީދު\nApril 20, 2018 Hussain Sinan Comments Off on ދީނީ މިނިވަންކަން ދިނުން ބަލައެއް ނުގަނެވޭނެ: ރައީސް ނަޝީދު\nދޫނިދޫ ގޮޅިއަކުން ފިލި މީހަކަށް7މަހުގެ ޖަލު ހުކުމެއް\nApril 19, 2018 Hussain Sinan Comments Off on ދޫނިދޫ ގޮޅިއަކުން ފިލި މީހަކަށް7މަހުގެ ޖަލު ހުކުމެއް\nއީރާނުގެ ނިއުކްލިޔާ ޕްލާންޓެއްގެ ކައިރިއަށް ބިންހެލުމެއް އަތުވެއްޖެ\nApril 19, 2018 Hussain Sinan Comments Off on އީރާނުގެ ނިއުކްލިޔާ ޕްލާންޓެއްގެ ކައިރިއަށް ބިންހެލުމެއް އަތުވެއްޖެ\n8 މީހުންނާއެކު ދަތުރުކުރި ދޯންޏެއް ހަންޏާމީދޫ ނެރަށް އަރައިފި\nApril 19, 2018 Hussain Sinan Comments Off on 8 މީހުންނާއެކު ދަތުރުކުރި ދޯންޏެއް ހަންޏާމީދޫ ނެރަށް އަރައިފި\nއަރާމު ލިބިގަތުމުގެ ޝަހުވަތުގައި އަނބިމީހާ ފިޔަވައި އެހެން އަންހެނަކަށް ބެލުން ހުއްދަވެގެންނުވޭ\nApril 13, 2018 ހައިޝަމް Comments Off on އަރާމު ލިބިގަތުމުގެ ޝަހުވަތުގައި އަނބިމީހާ ފިޔަވައި އެހެން އަންހެނަކަށް ބެލުން ހުއްދަވެގެންނުވޭ\nޝަހުވަތާއެކު، އަނބިމީހާ ފިޔަވައި އެހެން އަންހެނަކަށް ބެލުން ހުއްދަވެގެންނުވެއެވެ. އެއީ ބެލުމުން އަރާމު ލިބިގަތުމުގެ ޝަހުވަތުގައި ނުވަތަ ގުޅުން ހިންގުމުގެ އެދުންވެރިކަމުގައި ބަލާބެލުމެއް ކަމުގައިވިޔަސްމެއެވެ. އެހެންކަމުން ބެލުން\nދުޢާކުރުމަކީ ހެޔޮލަފާ ޞާލިޙު މުއުމިން އަޅުތަކުންގެ ސިފައެއް\nApril 6, 2018 ހައިޝަމް Comments Off on ދުޢާކުރުމަކީ ހެޔޮލަފާ ޞާލިޙު މުއުމިން އަޅުތަކުންގެ ސިފައެއް\nއިންސާނާ އޭނާގެ ނަފްސަށް ހެވަށް އެދުމުގައި ހުއްޓާނުލައި ދުޢާކުރުންމަތީ ހުންނާނެ\nMarch 30, 2018 ހައިޝަމް Comments Off on އިންސާނާ އޭނާގެ ނަފްސަށް ހެވަށް އެދުމުގައި ހުއްޓާނުލައި ދުޢާކުރުންމަތީ ހުންނާނެ\nއީމާންކަމާއި ނަމާދު ، މައިބަދައާއި ހުޅުތަކުގެ ފަރުވާ\nMarch 23, 2018 ހައިޝަމް Comments Off on އީމާންކަމާއި ނަމާދު ، މައިބަދައާއި ހުޅުތަކުގެ ފަރުވާ\nއުސްތާޛުއްޖީލް އައްޝައިޚު އަލްއުސްތާޛު މުޙައްމަދު ޖަމީލް\nFebruary 28, 2018 ހައިޝަމް Comments Off on އުސްތާޛުއްޖީލް އައްޝައިޚު އަލްއުސްތާޛު މުޙައްމަދު ޖަމީލް\nއުސްތާޛުއްޖީލް އައްޝައިޚު އަލްއުސްތާޛު މުޙައްމަދު ޖަމީލަކީ މާލޭ ބޮޑުގަލުގޭ މޫސާދީދީގެ ދަރިކަލުން، މާފަންނު ދަރަވަންދޫގޭ އަބުދުﷲ ދީދީ (އަލްފާޟިލް އަބުދުﷲ ކަމާލުއްދީން ބަންޑާރަނައިބު މަނިކުފާނު) ގެ ބޭފުޅެކެވެ.\nހަފުތާ އޮންލައިން | މާލެ' ދިވެހި ރާއްޖެ


Dhivehi cricket ge uhmeedhuthah haasilkohdheynan: India | Mihaaru\nއިންޑިއާ ކްރިކެޓް ބޯޑުގެ ޖީއެމް ސަބާ ކަރީމް (ވ) އާއި ސްޕޯޓްސް މިނިސްޓަރު އަހުމަދު މަހުލޫފު. --ފޮޓޯ: ނިޝާން އަލީ/ މިހާރު\nދިވެހި ކްރިކެޓުގެ އުއްމީދުތައް ހާސިލްކޮށްދޭނަން: އިންޑިއާ\n21 މެއި 2019 - 14:132comments\nރާއްޖޭގެ ކްރިކެޓް ކުރިއެރުވުމަށްޓަކައި މަގުޗާޓެއް އެކުލަވާލައި ވަރަށް އަވަހަށް މަސައްކަތް ފަށާނެ ކަމަށާއި ކްރިކެޓުގައި ދުނިޔޭގެ ފެންވަރުގެ ގައުމަކަށް ރާއްޖެ ހެދުމަށްޓަކައި އެހީތެރިވެދޭން އިންޑިއާ އޮތީ ތައްޔާރަށް ކަމަށް އިންޑިއާގެ ކްރިކެޓް ބޯޑުގެ ސީނިއާ އޮފިޝަލް އަދި ކުރީގެ ކުޅުންތެރިޔާ ސަބާ ކަރީމް ވިދާޅުވެއްޖެ އެވެ.\nއޭނާ އާއި އިންޑިއާ ގައުމީ ކްރިކެޓް ޓީމުގެ ފީލްޑިން ކޯޗު އަބޭ ޝަރްމާ މިވަގުތު އަންނަނީ ރާއްޖޭގެ ކްރިކެޓް ކުރިއެރުވުމަށް ސްޓްރެޓެޖިކް ޕްލޭނެއް ހެދުމަށްޓަކައި އެސެސްމަންޓެއް ހަދަމުންނެވެ. މިއީ ދާދި ފަހުން ރައީސް އިބްރާހިމް މުހައްމަދު ސޯލިހު އިންޑިއާގެ ބޯޑް އޮފް ކޮންޓްރޯލް ފޯ ކްރިކެޓް (ބީސީސީއައި) ގެ ދައުވަތަކަށް އެ ގައުމަށް ވަޑައިގެން އިންޑިއަން ޕްރިމިއާ ލީގުގެ މެޗެއް ބައްލަވާލެއްވުމުގެ އިތުރުން ބީސީސީއައި އާއި އައިޕީއެލްގެ އިސް އޮފިޝަލުން އެކު ބޭއްވެވި ބައްދަލުވުމުން ހަމަޖެހިގެންދިޔަ ކަމެކެވެ.\nމި ވަފުދުން ވަނީ ރާއްޖޭގެ ކްރިކެޓުގެ އިސް ފަރާތްތަކާ ބައްދަލުކޮށް ވަސީލަތްތައް ބަލައި އަދި ކުޅުންތެރިންގެ ފެންވަރު ވެސް ވަޒަންކޮށްފަ އެވެ. އަބޭ ޝަރްމާ ވަނީ ރޭ ޓީމަށް ކޯޗިން ސެޝަނެއް ވެސް ނަގައިދީފަ އެވެ.\nކުޅިވަރާ ބެހޭ މިނިސްޓަރު އަހުމަދު މަހުލޫފާ އެކު ބޭއްވެވި ނޫސްވެރިންގެ ބައްދަލުވުމުގައި ސަބާ ކަރީމް ވިދާޅުވީ ރާއްޖޭގެ ކުޅުންތެރިންނާއި ކޯޗުން އަންނަނީ ބުރަ މަސައްކަތްތަކެއް ކުރަމުން ކަމަށާއި އެކަން ވަރަށް ބޮޑަށް ބަލައިގަންނަ ކަމަށާއި އަދި ރާއްޖޭގައި ރަނގަޅު ފެންވަރެއްގެ ޔޫތު ޑިވެލޮޕްމަންޓް ޕްރޮގްރާމެއް އޮތުމަކީ ހިތްހަމަޖެހުމެއް ކަމަށެވެ. އިންޑިއާ އިން ދޭ އެހީތެރިކަން ބިނާކުރާނީ އޭގެ މައްޗަށް ކަމަށް ވެސް ވިދާޅުވި އެވެ.\n"އަހަރެމެންނަށް ހޯދުނު ކަންކަމުގެ މައްޗަށް ބަލައި، ރާއްޖޭން ކުރިއަށް ދިއުމަށް މަގުޗާޓެއް އެކުލަވާލައި ވަރަށް އަވަހަށް ރާއްޖޭގެ ކްރިކެޓް ބޯޑާ ހިއްސާކޮށް އެންމެން ގުޅިގެން ކްރިކެޓް ކުރިއެރުވަމަށް މަސައްކަތް ފަށާނަން،" އޭނާ ވިދާޅުވި އެވެ. "އަހަރެމެން މިތިބީ ރާއްޖޭގެ ކްރިކެޓް ކުރިއެރުވުމަށް އެހީތެރިވެދޭން. ކީއްވެ ރާއްޖޭން ހަމައެކަނި އޭޝިއާގެ މުބާރާތަށް ވިސްނަންވީ؟ އެއަށް ވުރެ ވެސް މައްޗަށް ދިއުމަށް އުއްމީދުކުރަން. އެ އުއްމީދުތައް ހަގީގަތަކަށް ހަދައިދޭން އަހަރެމެން މިތިބީ ތައްޔާރުގައި."\nސަބާ ކަރީމް އަށް ރާއްޖޭގެ ކްރިކެޓް ބޯޑުގެ ރައީސް އަފްލާހު ޖާޒީއެއް ހަދިޔާކުރައްވަނީ. --ފޮޓޯ: ހުސެއިން ވަހީދު/ މިހާރު\nއޭނާ ވިދާޅުވީ ރާއްޖޭގެ ޓީމުތަކަށް އިންޑިއާ މުބާރާތްތަކުގައި ވާދަކުރެވޭނެ ގޮތް ހެދުމަށް ބޯޑުން އެދިފައިވާ ކަމަށާއި އެގޮތުން ސީނިއާ ޓީމުގެ އިތުރުން ޔޫތު ޓީމާއި ޖޫނިއާ ޓީމަށް ވެސް އެފަދަ ފުރުސަތުތައް ހޯދައިދިނުމަށް މަސައްކަތްކުރައްވާނެ ކަމަށް ވިދާޅުވި އެވެ. އެކަމަކު އެ ހުރިހާ ކަމަކާ އެކު ވެސް ކްރިކެޓް ކުރިއެރުވެން އޮތީ ސަޕޯޓަރުންގެ އެހީއާ އެކުކަން އޭނާ ފާހަގަކުރެއްވި އެވެ.\n"އިންޑިއާ އިން ކްރިކެޓުގެ ވަރުގަދަ ބާރަކަށްވީ އިންޑިއާގެ ސަޕޯޓަރުންގެ އެހީއާ އެކު. އަހަރެން އެދެން ދިވެހިން ވެސް ޓީމުގެ ފަހަތަށް ވަދެ ސަޕޯޓްދޭން. ކްރިކެޓް ކުރިއެރުވޭނީ އޭރު. މި ކުޅިވަރުގެ ތެރެއަށް ޒުވާން ކުޅުންތެރިން ވަންނަން ވެސް ޖެހޭ،" އޭނާ ވިދާޅުވި އެވެ.\nއިންޑިއާގެ ފީލްޑިން ކޯޗު އަބޭ ޝަރްމާ ބުނި ގޮތުގައި ރާއްޖޭގެ ޒުވާން ކުޅުންތެރިންނަށް ރޭ ނަގައިދިން ސެޝަނުން ފާހަގަކުރެވުނީ ހުނަރުވެރި ކުޅުންތެރިން ތިބިކަން ކަމަށާއި ހާއްސަ ތަމްރީންތަކާއި ސްޓްރަކްޗަރަލުން ކޯޗިންނާ އެކު އެ ކުޅުންތެރިންގެ ހުނަރު މަތިކުރެވި، އަމާޒަށް ވާސިލްވެވޭނެ ކަމަށެވެ.\nމި އެހީތަކުގެ އިތުރުން އިންޑިއާ ސަރުކާރުން ވަނީ ރާއްޖޭގައި ބައިނަލްއަގްވާމީ ކްރިކެޓް ސްޓޭޑިއަމެއް އަޅައިދޭން ވެސް ނިންމައިފަ އެވެ. ހުޅުމާލޭގައި އަޅާ އެ ސްޓޭޑިއަމާ އެކު ކްރިކެޓަށް ހާއްސަ ސްޓޭޑިއަމެއް ލިބުމުގެ އިތުރުން ބައިނަލްއަގްވާމީ މެޗުތައް ކުޅުމުގެ ފުރުސަތު ވެސް ތަނަވަސްވާނެ އެވެ. މީގެ އިތުރުން ދެ ގައުމުގެ މެދުގައި ކްރިކެޓް ސިލްސިލާތަކެއް ބާއްވަން ރާވައި އޭގެ ތެރެއިން ފުރަތަމަ ސިލްސިލާ އަށް އިންޑިއާގެ މަޝްހޫރު ތަރި ޔުވްރާޖް ސިންގް ހިމެނިގެން އެއާ އިންޑިއާ ޓީމު ދާދި ފަހުން ރާއްޖެ އަ އެވެ. އެ ސިލްސާގެ މެޗެއްގައި ރައީސް ވެސް ކުޅުއްވި އެވެ.\nއިތުރު ލިޔުންތައް ގައުމީ ކްރިކެޓް ޓީމް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު